ചാലിയാര് : അവധിക്കാലത്തെ തിരിച്ചറിയല് കാര്‍ഡ്.\nചന്നം പിന്നം തുടങ്ങി കാറ്റിന്റെ അകമ്പടിയോടെ തുള്ളിക്കൊരു കുടമായി ശക്തിയോടെ വീണുടഞ്ഞു നൃത്തം വെക്കുന്നതും ഇറയിലൂടെ ഊര്‍ന്നിറങ്ങുന്ന മഴനൂലുകളുടെ വെള്ള വിരിക്കിടയിലൂടെ താളക്കൊഴുപ്പില് ശീല്‍ക്കാരത്തോടെ തകര്‍പ്പന് പെരുമഴയായി രൂപാന്തരപ്പെടുന്നതും പെടുന്നനെ രൂപപ്പെടുന്ന മുറ്റത്തെ കൊച്ചരുവികളുടെ നീരൊഴുക്കും മഴയുടെ സംഗീതത്തില് ലയിച്ചു കാറ്റില് പുഴക്കക്കരെ കുന്നില് ചെരുവില് ഉറക്കെ തലയാട്ടുന്ന തെങ്ങിന് തലപ്പുകളുമൊക്കെ നോക്കിയിരുന്നും അവാച്യമായ ഒരനുഭൂതിയില് സ്വയം ലയിച്ചിരിക്കുക. അതിന്റെ സുഖം പറഞ്ഞാല് തീരില്ല.\nപക്ഷെ സീസണിലെ മുഴുവന് മഴയും കണ്ടു മടുത്തിരിക്കുന്ന വീട്ടുകാരുടെ സ്ഥിതി അതല്ലല്ലോ. ദൂരെ എവിടെയെങ്കിലു കറങ്ങാനുള്ള അവസരത്തെ മഴ ഇങ്ങിനെ തടഞ്ഞു വെക്കുന്നതിലുള്ള അവരുടെ പ്രധിഷേധം ഒളിഞ്ഞും തെളിഞ്ഞു വന്നു കൊണ്ടിരുന്നു. "നമ്മളിപ്പോ ഊട്ടിയിലാ അല്ലെ ഉമ്മാ" ?? എന്ന് മകള് ചോദിക്കുമ്പോള് "അത് ഇന്നലെ ആയിരുന്നില്ലേ.... ഇന്ന് നമ്മള് ബാന്‍ഗ്ലൂര്, നാളെ നമ്മള് ഹൈദരാബാദില് പോകും" എന്നൊക്കെ പറഞ്ഞു സഹധര്‍മ്മിണി എന്റ ഹൃദയം തകര്‍ക്കാന് നോക്കുന്നുണ്ടെങ്കിലും പല്ല് ഇളകിയാല് പാലം തകരില്ലെന്ന മട്ടില് ഞാനങ്ങിനെ മഴയുടെ കച്ചേരി കാണുകയാണ്.\nഎന്റെ ഇരിപ്പ് കണ്ടിട്ട് സഹിക്കാഞ്ഞിട്ടോ എന്തോ അവള് പറഞ്ഞു. "അതേയ് ഏതായാലും ഇങ്ങള് വെറുതെ ഇരിക്ക്യല്ലേ. തിരിച്ചറിയല് കാര്‍ഡിന്റെ ഹിയറിംഗ് ഉണ്ട് അടുത്തയാഴ്ച. ഇപ്പോ ശ്രമിച്ചാല് വളരെ ഈസിയായി കിട്ടും. ഒന്ന് പോയി നോക്കിക്കൂടെ ?\nതിരിച്ചറിയല് കാര്‍ഡോ. എനിക്കെന്തിനാ തിരിച്ചറിയല് കാര്‍ഡ് ?\n"ഞാന് ഇന്ത്യന് പാസ്പ്പോര്‍ട്ടുള്ള ഒരു ഇന്ത്യക്കാരന്. എന്നെ ആരും തിരിച്ചറിയില്ലെന്നു പറയാന് തും കോന് ഹേ" -? ഞാന് അവളെ വിരട്ടാന് ശ്രമിച്ചു.\n"ഐ ആം കോന് നഹി. പക്ഷെ എവിടെ ചെന്നാലും ഇപ്പൊ ഐടണ്ടിട്ടി കാര്‍ഡ് ചോദിക്കും. ഒന്നുമില്ലെങ്കിലും വോട്ടെങ്കിലും ചെയ്തു കൂടെ" ? . അതു ന്യായം. അവളുടെ ഏതു ഭാഷയും അനായാസേനെ കൈകാര്യ ചെയ്യാനുള്ള കഴിവു എന്നെ അത്ഭുതപ്പെടുത്തി.\nഏതായാലും ഒരാഴ്ചകൂടി സമയം ഉണ്ടല്ലോ. ഞാന് ഒന്നൂടി അമര്‍ന്നിരുന്നു മഴ ആസ്വദിക്കാന് തന്നെ തീരുമാനിച്ചു. "അതേയ് ഹിയറിങ്ങിനു നേരെ അങ്ങ് പോയാല് കാര്‍ഡ് കിട്ടൂലാ. ആദ്യം പഞ്ചായത്തില് പോയി റസിടന്‍സ് സര്‍ട്ടിഫിക്കറ്റു വാങ്ങണം. നേരത്തേ പോയി അപേക്ഷ കൊടുത്താലേ അന്നേക്കു കിട്ടൂ".\nഹൈ.... അവളുടെ ലോകവിവരത്തിനു മുമ്പില് ഞാന് കടുക്മണിയോളം ചെറുതായി. ഒരു തിരിച്ചറിയല് കാര്‍ഡ് ഉണ്ടാക്കിയിട്ട് തന്നെ കാര്യം. നാളെ ഇവള്‍പോലും എന്നെ തിരിച്ചറിയില്ലെന്നു പറഞ്ഞാലോ. പിറ്റേ ദിവസം രാവിലെത്തന്നെ ഞാന് പഞ്ചായത്ത് ഓഫീസിലെത്തി. അപേക്ഷയുമായി വന്ന എന്നെ കണ്ടപ്പോള് ലേഡി ക്ലാര്‍ക്കിനു എന്തോ പന്തികേടു തോന്നി. എന്നെ ഒന്ന് നോക്കിയിട്ട് അവര് പറഞ്ഞു\n"സെക്രട്ടറിയെ ഒന്ന് കണ്ടോളൂ".\nഞാന് സെക്രട്ടറിയുടെ മുമ്പിലെത്തി. അദ്ദേഹം ഇരിക്കാന് പറഞ്ഞു. നല്ല മനുഷ്യന്.\nഎന്തെ നേരത്തെ കാര്‍ഡ് ഉണ്ടാക്കതിരുന്നത് ?.\n"ഞാന് ഗള്‍ഫില് ആയിരുന്നു സാര്".\n"ഇപ്പോഴും ഗള്‍ഫില് തന്നെയാണ് സാര്". ഞാന് കുപ്പായത്തിന്റെ കോളര് ഒന്ന് പിറകോട്ടു വലിച്ചിട്ടു. എന്തിനാ കുറക്കുന്നത്.\n"എന്ന് വന്നു" ?. ദേ... അടുത്ത ചോദ്യം !\n"വന്നിട്ട് ഒരാഴ്ചയായി സാര്".\nസെക്രട്ടറി അടിമുടി ദഹിപ്പിക്കുന്ന ഒരു നോട്ടം നോക്കി. ആ നോട്ടത്തിന്റെ അര്‍ഥം എനിക്ക് പിടി കിട്ടിയില്ല. “നിങ്ങളെന്താ എന്നെ കളിയാക്കാന് വന്നതാണോ..????\nഎന്ത് പറ്റി സാര്. !!!!\n"ഹലോ മിസ്റ്റര്, റസിടന്‍സ് സര്‍ട്ടിഫിക്കറ്റു കിട്ടണമെങ്കില് ഒരാള് ആറുമാസത്തില് കൂടുതല് നാട്ടില് ഉണ്ടായിരിക്കണം എന്നാണു നിയമം. പോയി ആറു മാസം കഴിഞു വരൂ".\nസാ...ര്......ഞാന് ടെമ്പോ കൂട്ടിയും സംഗതിയിട്ടുമൊക്കെ ഒടുക്കത്തെ വിളി വിളിച്ചു നോക്കി. “ഞാന് ഈ നാട്ടില് ജനിച്ചു വളര്‍ന്നവനാണ് സാര്. ഈ പഞ്ചായത്തിലെ സ്കൂളില് പഠിച്ചവനാണ് സാര്. റേഷന് കാര്‍ഡില് പേരുള്ളവനാണ് സാര്. ഈ നാട്ടില് നിന്ന് തന്നെ കല്യാണം കഴിച്ചവനാണ് സാര്. തന്‍റെതല്ലാത്ത കുറ്റത്തിന് ഗള്‍ഫില് പോകേണ്ടി വന്നവനാണ് സാര്.” പലതും പറഞ്ഞു നോക്കി. പക്ഷെ സെക്രട്ടറി “പുറത്തേക്കുള്ള വഴി അതാണെന്ന്” കണ്ണുകള് കൊണ്ടു ആംഗ്യം കാണിച്ചു.\nതിരിച്ചു വീട്ടിലെത്തുമ്പോള് പൂമുഖപ്പടിയില് കാത്തു നിന്ന പൂന്തിങ്കളിനോട് ഞാന് പറഞ്ഞു\nങ്ങും......എന്തിനാ ?. അവള്‍ക്കു സംശയം\nനിന്‍റെ ഒടുക്കത്തെ ലോകവിവരത്തെ ഒന്ന് അഭിനന്ദിക്കാനാ. എല്ലാ വകുപ്പുകളും നീ പറഞ്ഞു തന്നു. എന്നാല് ഞാന് ഗള്‍ഫുകാരനാണെന്ന കാര്യം അവിടെ മിണ്ടിപ്പോകരുതെന്നു ഒന്ന് പറഞ്ഞു തന്നൂടായിരുന്നോ ബുദ്ധൂസേ.....\nഅങ്ങനെ പറഞ്ഞാല് എന്താ കുഴപ്പം...?. ആ ചോദ്യം കൂടി കേട്ടപ്പോള് ആരോടോക്കെയോയുള്ള ദേഷ്യത്തോടെ ഞാന് അവളെ നോക്കി. അപ്പോള് “പ്രിയപ്പെട്ടവര് ആരോ വരുന്നെന്ന” ഭാവത്തില് ആ നിഷ്കളങ്ക മുഖത്തു വിരിഞ്ഞ പുഞ്ചിരി എന്‍റെ ശ്രദ്ധയെ പിറകോട്ടു തിരിച്ചു. പിറകില് അപ്പോള് മഴ പെയിതു തുടങ്ങിയിരുന്നു.\nതകര്‍പ്പന് പെരുമഴ മണ്ണിനെയും മനസ്സിനെയും തണുപ്പിക്കാനായി നില്ലോഭം പെയിതിറങ്ങുകയായി. അതിന്‍റെ താളാത്മകമായ സംഗീതത്തില് ലയിച്ചു എത്ര നേരം ഇരുന്നെന്നു അറിഞ്ഞില്ല. കയ്യില് ആവി പറക്കുന്ന കാപ്പിയുമായി അവള് തിരിച്ചു വരുന്നതുവരെ പറഞ്ഞറിയിക്കാനാവാത്ത ഏതോ നിര്‍വൃതിയില് അനുഭൂതിയുടെ ലോകത്തില് ഞാന് സ്വയം ഇല്ലാതാവുകയായിരുന്നു.\nസര്‍ക്കാര് പ്രവാസികളുടെ വോട്ടവകാശത്തിനും തിരിച്ചറിയല് കാര്‍ഡ് ലഭിക്കാനുമൊക്കെയുള്ള നിയമങ്ങള് അല്‍പം ലഘൂകരിച്ചു ഞങ്ങളോട് മാനുഷിക പരിഗണന കാണിച്ചിരുന്നെങ്കില് എന്ന് വെറുതെ ആശിച്ചു പോകുന്നു.\nരമേശ്‌അരൂര് December 17, 2010 at 11:53 PM\nആദ്യ കമന്റു ഞാന് ഉദ്ഘാടനം ചെയ്യുന്നു ..നാട്ടില് ആയതിനാലാണ് അല്ലെ അക്ബറിനെ കണ്ടതെ ഇല്ല :)\nശ്രീ December 18, 2010 at 12:06 AM\nഓരോരോ നശിച്ച നിയമങ്ങള്... അല്ലേ? മനുഷ്യര്‍ക്ക് ഉപകാരമാകും വിധം എന്തെങ്കിലും ചെയ്യാനോ പറ്റില്ല, ആവും വിധം കഷ്ടപ്പെടുത്തുകയും ചെയ്യും.\nഎന്തായാലും അതു കാരണം മഴ മിസ്സായില്ലല്ലോ :)\nSameer Thikkodi December 18, 2010 at 12:10 AM\nfaisu madeena December 18, 2010 at 1:05 AM\nഇപ്രാവശ്യം നാട്ടില് പോയപ്പോ എനിക്കും പറ്റി ഇത് പോലെ ..ആറു മാസം നാട്ടില് നില്‍ക്കണമത്രേ..!!...പക്ഷെ ജീവിതത്തില് ഇപ്പോഴും കാണണം എന്ന് കൊതിക്കുന്ന മഴ ഇത് വരെ കാണാന് കഴിഞ്ഞിട്ടില്ല ....എത്ര മനോഹരമായിട്ടാ നിങ്ങള് മഴയെ കുറിച്ച് എഴുതിയത് ....കിടിലന് ഫോട്ടോസും ..മനസ്സില് എവിടെയോ എന്തോ കൊളുത്തി വലിക്കുന്നു ....നിങ്ങളുടെ സ്ഥാനത് ഞാനായിരുന്നെങ്കില് എന്ന് കൊതിയാവുന്നു ....!!!...ഇന്ഷാ അല്ലാഹ്...അടുത്ത പോക്ക് മഴക്കാലത്ത് തന്നെ ...\nപിന്നെ മകളുടെയും താത്താന്റെയും ആക്കലുകള് എനിക്കിഷ്ട്ടപ്പെട്ടു ..'നമ്മള് ഇപ്പൊ ഊട്ടിയിലാ അല്ലെ ഉമ്മാ ' എന്നത് കലക്കി ...മകള് ആളു ഉപ്പയെക്കാള് വലിയ പുലി ആകും.....!!!\nചെറുവാടി December 18, 2010 at 1:34 AM\nനിയമവും അതിന്റെ നൂലാമാലയില് അക്ബര് ഭായ് പെട്ടതും ഒന്നും എനിക്ക് പ്രശ്നമല്ല. പക്ഷെ ഉമ്മറത്തിരുന്നു ചൂടുകാപ്പി ഊതികുടിച്ച് ആ മഴയും കൊണ്ടങ്ങിനെ ഇരുന്നതുണ്ടല്ലോ .. അതിവിടെ വര്‍ണ്ണിച്ച് എന്നെ കൊതിപ്പിച്ച കുറ്റത്തിന് നിങ്ങള്‍ക്കെതിരെ കേസെടുക്കാന് വകുപ്പുണ്ടോ എന്ന് നോക്കാണ് ഞാന്.\nനന്നായി ട്ടോ. അവധിക്കാല വിശേഷങ്ങള് ഇനിയും വരുമല്ലോ.\nനൗഷാദ് അകമ്പാടം December 18, 2010 at 2:36 AM\nപുതിയ പോസ്റ്റിടാത്തതിനു ഇങ്ങളെ കളിയാക്കി ഞാനൊരെണ്ണം ഇപ്പോ പോസ്റ്റിയതേയുള്ളൂ..\nപതിവ് അക്ന്ബര് ശൈലിയില് മനോഹരമായ നര്‍മ്മത്തിന്റെ മേമ്പൊടിയോടെ ഗള്‍ഫ്കാരന്റെ\nഒരു പ്രശ്നത്തെ വരച്ചിട്ടിരിക്കുന്നു...\nഅനുഭൂതിദായകമായ മഴച്ചാര്‍ത്തും നര്‍മ്മ ഭാഷണവും അനുഭവവും മിക്സ് ചെയ്തെഴുതിയതില്\nനര്‍മ്മം കുടുകുടേ ചിരിപ്പിക്കുകയും മഴ വല്ലാതെ മോഹിപ്പിക്കുകയും ചെയ്തു എന്നു പറയട്ടേ!\nhafeez December 18, 2010 at 5:18 AM\nനാട്ടിലുള്ള ഞങ്ങള്‍ക്ക് 'തിരിച്ചടി'കാര്‍ഡ് കിട്ടുന്നില്ല. പിന്നെയല്ലേ...\nബഷീര് Vallikkunnu December 18, 2010 at 5:47 AM\nസത്യം പറയാമല്ലോ.. 'ഐ ആം കോന് നഹി' എന്ന ഭാര്യുടെ ഹിന്ദി കേട്ടിട്ട് ഞാന് പൊട്ടിച്ചിരിച്ചു പോയി. ഇത് പോലെ മനസ്സറിഞ്ഞു ചിരിക്കണമെങ്കില് ചാലിയാറില് വരണം എന്നായിരിക്കുന്നു.\nമുല്ല December 18, 2010 at 5:56 AM\nഅപ്പോ തിരിച്ചറിയല് കാര്‍ഡ് കിട്ടിയില്ലേ സഖാവേ..?\nMT Manaf December 18, 2010 at 6:09 AM\n>>സാ........ര്........ ഞാന് ടെമ്പോ കൂട്ടിയും സംഗതിയിട്ടുമൊക്കെ ഒടുക്കത്തെ വിളി വിളിച്ചു നോക്കി.\n“ഞാന് ഈ നാട്ടില് ജനിച്ചു വളര്‍ന്നവനാണ് സാര്. ഈ പഞ്ചായത്തിലെ സ്കൂളില് പഠിച്ചവനാണ് സാര്. തന്റേതല്ലാത്ത കുറ്റത്തിന് ഗള്‍ഫില് പോകേണ്ടി വന്നവനാണ് സാര്.” പലതും പറഞ്ഞു നോക്കി. പക്ഷെ സെക്രട്ടറി “പുറത്തേക്കുള്ള വഴി അതാണെന്ന്” കണ്ണുകള് കൊണ്ടു ആംഗ്യം കാണിച്ചു<<.\nഇതിന് ഒരു നൂറ്റി ഒന്നേ മുക്കാല് മാര്‍ക്ക്!\nആചാര്യന് December 18, 2010 at 6:16 AM\nതിരിച്ചറിയല് കാര്‍ഡോ..അത് കിട്ടണം എങ്കില് ഇലക്ഷന് സമയത്ത് നാട്ടില് പോണം കേട്ടാ..എന്നാല് ഇടതും ,വലതും ,നടുവും,,അവരോടു ഒന്ന് സൂചിപ്പിച്ചാല് മതി..എനിക്കില്ലാ..അത് കൊണ്ട് ഒരു വോട്ടു പോയിന്നു...പിറ്റേന്ന് തന്നെ അവര് കയ്യിത്തരും കേട്ടാ..ഹല്ലാ പിന്നേ...ആകെ കിട്ടിയ സമയം വെറുതെ ഈ സര്‍ക്കാര് ആപ്പീസില് ഇരിക്കാതെ വല്ല ടൂറിനും പോ മനുഷ്യ...\nഅസീസ് December 18, 2010 at 6:20 AM\nവെറുതെ ഈ മോഹങ്ങള് എന്നറിയുമ്പോഴും ......\nAkbar December 18, 2010 at 8:44 AM\nആദ്യ കമന്റിനു ആദ്യം നന്ദി.\nഅതെ ശ്രീ. പ്രായോഗിഗമായി ചിന്തിക്കാന് പാകമായിട്ടില്ലാത്തവരുടെ നിയമ നിര്‍മ്മിതികള് ഇന്നും അങ്ങിനെ തന്നെ തുടരുന്നു.\nനല്ല മഴക്കാലത്ത് നാട്ടില് പോകൂ ഫൈസു. നാട്ടിലെ മഴയുടെ ഭംഗി ആസ്വദിക്കൂ.\nമഴ കൊണ്ടതിനു കേസെടുക്കാന് വകുപ്പില്ല കേട്ടോ. ഹ ഹ\nനല്ല വാക്കുകള്‍ക്കു നന്ദി നൌഷാദ് ഭായി. ഈ പ്രോത്സാഹനത്തിനും\nഹഫീസ് അത് ചുമ്മാ പറഞ്ഞതല്ലേ. ഞാന് വിശ്വസിക്കില്ല.\nAkbar December 18, 2010 at 8:52 AM\nനിങ്ങള്ക്ക് ചിരി. എന്‍റെ വിഷമം എനിക്കേ അറിയൂ.\nഇല്ലല്ലോ മുറ്റത്തെ മുല്ലേ. പകരം നല്ല മഴ കിട്ടി.\nഎന്‍റെ ദയനീയത കണ്ടു മാര്‍ക്കിട്ടു ആസ്വദിക്കുകയാണ് അല്ലെ.\nശരിയാ ഇംതിയാസ് അങ്ങിനെ വല്ല നല്ല കാര്യവും ചെയ്യാമായിരുന്നു.\nആ മോഹം മോഹമായി തന്നെ ഇരിക്കട്ടെ അല്ലെ അസീസ് ഭായി .\nനൗഷാദ് അകമ്പാടം December 18, 2010 at 8:59 AM\nസോറി..മനോഹരമായ ഈ മഴച്ചിത്രങ്ങള്‍ക്ക് നന്ദി പറയാന് മറന്നു..\nഒപ്പിയെടുത്തതിനും ഇവിടെ പകര്‍ത്തിയതിനും നന്ദി സാഹിബ് !.\nമുകിൽ December 18, 2010 at 10:06 AM\nകൊതിപ്പിക്കുന്ന വർണ്ണനയും ഫോട്ടോകളും. ഈ പാവം പ്രവാസികളോടു വേണോ ഈ ചതി? എല്ല്ലാവരും വെള്ളമിറക്കി വെള്ളമിറക്കി ഒരു പരുവമായിട്ടുണ്ടാവും.\nനല്ല പോസ്റ്റ്, അക്ബർ.\nഹംസ December 18, 2010 at 10:49 AM\nഅക്ബര് സാഹിബിനോട് ഞാന് പറഞ്ഞില്ലെ അവധിക്ക് പോവുമ്പോള് മഴക്കാലത്ത് പോവണം എന്ന് എന്നാല് അരിമണി വറുത്തതും കട്ടന് ചായയും കൂട്ടി കുടിച്ച് മഴ കണ്ടിരിക്കുകയും ചെയ്യാം .എന്ന് ... നാട്ടില് പോവുമ്പോള് കുറെ പോസ്റ്റിനുള്ള വകുപ്പുകള് ഇങ്ങനെ ഉണ്ടാവും .. പക്ഷെ ഈ കാര്യം എനിക്ക് ഇനി പറ്റൂലാ കാരണം ഞാന് തിരിച്ചറിയല് കാര്‍ഡ് കഴിഞ്ഞ തവണ എടുത്തു വോട്ടും ചെയ്തു..\nsalam pottengal December 18, 2010 at 11:36 AM\nമഴയെ വര്‍ണിക്കാന് ഉപയോഗിച്ച imageries ഏറെ മോഹിപ്പിക്കുന്നതാന്. ശരിക്കും അവിടെ നിന്ന് ഞാനും കണ്ടപോലെ. മഴയുടെ ഭ്രമാത്മക പ്രണയകാലത്ത് നിന്ന് സര്‍ക്കാരാപീസിന്‍റെ മനുഷ്യത്വഹീന നിയമ മുഖങ്ങളിലേക്കും തിരുച്ചു വീണ്ടും മഴയുടെ താരാട്ടിലേക്കുമുള്ള ഭാവപ്പകര്‍ച്ചകള് കവിതപോലെ മനോഹരമായി.\nചാലിയാറില് ഓളങ്ങള് നിലക്കുകില്ല എന്ന് ബോധ്യമായതിന്‍റെ നിര്‍വൃതിയോടെ.\nമുരളീമുകുന്ദൻ ബിലാത്തിപട്ടണം BILATTHIPATTANAM. December 18, 2010 at 1:13 PM\nഅയ്യേ... ഭായ് നമ്മുടെ നാട്ടിൽ നിന്നും പോയ ആളല്ലേ....!\nഇതൊക്കെ തിരിച്ചറിയണ്ടെ സമയം അതിക്രമിച്ചിരിക്കുന്നു..കേട്ടൊ\nഏത് കാർഡും,സർട്ടിഫിക്കേറ്റും ആ പിന്നാമ്പുറവാതിലിൽ കൂടി പോയിരുന്നെങ്കിൽ ,വീട്ടിൽ കൊണ്ടുവന്നു തരുമായിരുന്നൂ....!\nNoushad Kuniyil December 18, 2010 at 1:41 PM\nഒരുപാട് അര്‍ഥതലങ്ങളുള്ള , അക്ബറിന്റെ മനോഹരമായ മറ്റൊരു രചനയാണിത്. പതിവുപോലെ ഒന്നിലധികം തവണ വായിച്ചു; ആസ്വദിച്ചു. വിദേശത്ത് വിദേശിയും, സ്വദേശത്ത് പരദേശിയുമായി അറിയപ്പെടുന്ന പ്രവാസി നേരിടുന്ന അസ്തിത്വ പ്രതിസന്ധിയെ കൃത്യമായി അദ്ദേഹം അടയാളപ്പെടുത്തിയിരിക്കുന്നു.\nസ്വന്തം നാട്ടില് 'പ്രവാസി' അനുഭവിക്കുന്ന വിവേചനങ്ങള്‍ക്ക്, അനീതികള്‍ക്കു ഗള്‍ഫു കുടിയേറ്റത്തേക്കാള് പഴക്കമുണ്ട്. പതിറ്റാണ്ടുകള്‍ക്ക് മുന്പ് വൈലോപ്പിള്ളി, അന്ന് ആസ്സാമിലേക്ക് ജോലിതേടി പോകുന്ന മലയാളികളെക്കുറിച്ച് 'ആസാം പണിക്കാര്' എന്ന കവിത രചിച്ചിട്ടുണ്ട്. അതില് ആ പ്രവാസികള്‍ക്ക് സ്വന്തം നാട്ടില് നേരിടേണ്ടിവന്ന പ്രയാസങ്ങളുടെ പേരില് നാടിനെ ശപിക്കുന്ന പണിക്കാരുടെ സങ്കടം ആത്മനൊമ്പരമായി ഇങ്ങനെ രേഖപ്പെടുത്തി:\n"അറിയുമേ ഞങ്ങളറിയും നീതിയും\nകിതവി ഞങ്ങള്‍ക്കു നരക\nഐഡെന്‍ടിറ്റി കാര്‍ഡു ലഭിക്കുന്നതിനു നമ്മുടെ Identity തന്നെ ചോദ്യം ചെയ്യപ്പെടുന്ന സ്ഥിതിവിശേഷം ഗുരുതരമാണെങ്കിലും ശാന്തനായി തിരിച്ചു വീട്ടിലെത്തി മഴനൂലില് തന്റെ സ്വപ്‌നങ്ങള് നെയ്തെടുക്കുന്നതില് ആനന്ദം കണ്ടെത്തുവാന് ശ്രമിക്കുന്ന നായകന്, വിദേശവാസം നമ്മിലുണ്ടാക്കിയ അവകാശബോധത്തോടുള്ള നിസ്സംഗഭാവത്തെയും, പരമാവധി Adjustment ലൂടെ മുന്നോട്ടു പോകുക എന്ന സ്വഭാവവിശേഷണത്തെയും പ്രതീകവല്‍ക്കരിക്കുകയും, അടയാളപ്പെടുത്തുകയും ചെയ്യുന്നു.\nNoushad Kuniyil December 18, 2010 at 1:42 PM\nവ്യക്തിപരമായി എന്നെ ഏറ്റവും സ്പര്‍ശിച്ച രണ്ടു സീനുകള്:\n1--"...തിരിച്ചു വീട്ടിലെത്തുമ്പോള് പൂമുഖപ്പടിയില് കാത്തു നിന്ന പൂന്തിങ്കളിനോട് ഞാന് പറഞ്ഞു\n“കൊട് കൈ.” ങ്ങും......എന്തിനാ ?. അവള്‍ക്കു സംശയം. നിന്‍റെ ഒടുക്കത്തെ ലോക വിവരത്തെ ഒന്ന് അഭിനന്ദിക്കാനാ. എല്ലാ വകുപ്പുകളും നീ പറഞ്ഞു തന്നു. എന്നാല് ഗള്‍ഫുകാരന് ആണെന്ന കാര്യം അവിടെ മിണ്ടിപ്പോകരുതെന്നു ഒന്ന് പറഞ്ഞു തന്നൂടായിരുന്നോ ബുദ്ധൂസേ.....\nഅങ്ങനെ പറഞ്ഞാല് എന്താ കുഴപ്പം...?. "\n"അങ്ങനെ പറഞ്ഞാല് എന്താ കുഴപ്പം...?. "\nഗള്‍ഫുകാരന്റെ മൂല്യം പറ്റെ ഇടിഞ്ഞുപോയ, അവന് ഒരു outdated coin ആയി മാറിക്കഴിഞ്ഞ ഒരു സാഹചര്യത്തില് പക്ഷെ അതൊന്നും പരിഗണിക്കാതെ തന്റെ ഗള്‍ഫു മാരനില് അഭിമാനം കാണുന്ന 'നല്ലപകുതി' യാണ് ഈ വാക്കുകളിലൂടെ ചിത്രീകരിക്കപ്പെടുന്നത്. 'ഗള്‍ഫുഭാര്യമാരെ'ക്കുറിച്ച് എഴുതപ്പെടുകയും, പറയപ്പെടുകയും ചെയ്യുന്ന പതിവ് കഥകള്‍ക്കൊരു അപവാദമാണ്, അക്ബര് കഥയിലെ 'അവള്'.\n2- "അപ്പോള് “പ്രിയപ്പെട്ടവര് ആരോ വരുന്നെന്ന” ഭാവത്തില് ആ നിഷ്കളങ്ക മുഖത്തു വിരിഞ്ഞ പുഞ്ചിരി എന്‍റെ ശ്രദ്ധയെ പിറകോട്ടു തിരിച്ചു. പിറകില് അപ്പോള് മഴ പെയിതു തുടങ്ങിയിരുന്നു." പ്രിയതമന്റെ പ്രിയപ്പെട്ട മഴയെ തന്റെയും പ്രിയപ്പെട്ടതായിക്കാണുന്ന സഹധര്‍മ്മിണി മരുഭൂമിയുടെ ഊഷരതയിലേക്ക് പെയ്തിറങ്ങുന്ന അതിമനോഹരമായൊരു വര്‍ഷസൌഭാഗ്യമാണ്.\nഹൃദ്യമധുരമായ കൃതികള് വായിക്കുവാനാകുന്നത് തുല്യതയില്ലാത്തൊരു വായനാഭാഗ്യമാണ്.\nഒരുപാട് നന്ദി അക്ബര് സാബ്. ഹൃദ്യമായ ആശംസകള്\nmayflowers December 18, 2010 at 9:11 PM\nപഞ്ചായത്ത് ഓഫീസില് എല്ലാവര്‍ക്കും ഇത് തന്നെയാ അനുഭവം.\nഗള്‍ഫുകാരനാകുക എന്ന് പറഞ്ഞാല് എന്തോ വലിയ അപരാധം ചെയ്ത പോലെയാണ് ചിലരുടെ നോട്ടവും,സംസാരവും.\nനേര് വഴി നോക്കുന്നവന് ദുരിത പാതയും,വളഞ്ഞ വഴിക്കാരന് പൂവിരിച്ച പാതയുമാണ് കണ്ടുവരുന്നത്.\nഭായി December 19, 2010 at 1:54 AM\n##സര്‍ക്കാര് പ്രവാസികളുടെ വോട്ടവകാശത്തിനും തിരിച്ചറിയല് കാര്‍ഡ് ലഭിക്കാനുമൊക്കെയുള്ള നിയമങ്ങള് അല്‍പം ലഘൂകരിച്ചു ഞങ്ങളോട് മാനുഷിക പരിഗണന കാണിച്ചിരുന്നെങ്കില് എന്ന് വെറുതെ ആശിച്ചു പോകുന്നു.##\nഇപ്പോൾ തരും പൊക്കളയരുത്..കേട്ടോ:)\n"ഐ ആം കോന് നഹി.“\nഅവളുടെ ഏതു ഭാഷയും അനായാസേനെ കൈകാര്യ ചെയ്യാനുള്ള കഴിവു എന്നെ അത്ഭുതപ്പെടുത്തി.\nബഷീര് Vallikkunnu December 19, 2010 at 3:03 AM\nഅക്ബറിന്റെ പോസ്റ്റിനെ നൌഷാദ് കുനിയില് തന്റെ കമന്റിലൂടെ ഏറെ ഉയരങ്ങളില് എത്തിച്ചിരിക്കുന്നു. കമന്റുകളുടെ രാജകുമാരന്, നൌഷാദിന്റെ ഒരു ബ്ലോഗ് വായിക്കാന് എന്നാണാവോ ഒരു ഭാഗ്യമുണ്ടാവുക.\nsalam pottengal December 19, 2010 at 7:57 AM\nബഷീര് വള്ളിക്കുന്ന് പറഞ്ഞതിന് ഞാന് ഒരു അടിവര ചേര്‍ക്കുന്നു.\nറിയാസ് (മിഴിനീര്‍ത്തുള്ളി) December 19, 2010 at 10:59 AM\nഅക്ബര്‍ക്ക..മഴയെ കുറിച്ച് എത്ര പറഞ്ഞാലും തീരില്ല...\nഅക്ബര്‍ക്കാടെ ഈ പോസ്റ്റ് വായിച്ചപ്പോള് മനസിലെ മഴക്കാല ഓര്‍മ്മകളുടെ\nനാമൂസ് December 19, 2010 at 12:04 PM\nമഴ എല്ലാ അര്‍ത്ഥത്തിലും ഒരു നല്ല രൂപകമാണ്. മനുഷ്യ സ്വഭാവത്തോളം അടുത്തു നില്‍ക്കുന്ന ഒരു ബിംബം.ആ മഴയുടെ വശ്യതയ്ക്കും അപ്പുറം ഒരു വന്യതയുണ്ട്. അതിനെയും പറയാന് നമുക്കാകണം.\nഒരു പക്ഷെ, അതിന്‍റെ ഒരു ചെറിയ പതിപ്പായിരിക്കണം നമ്മുടെ വില്ലേജ് ആപ്പീസര്..!!\nനേരത്തെ, ഒരു മരണ സര്‍ട്ടിഫിക്കറ്റിന് വേണ്ടി അനുഭവിച്ച പ്രയാസം... ഹോ, കഷ്ടം..!\nപിന്നീട് ഒരവസരത്തില് അതിനെ വിശദമായി കുറിക്കാന് ശ്രമിക്കാം.\nതെച്ചിക്കോടന് December 20, 2010 at 12:13 AM\nഞങ്ങള് അക്ബറിനെ തിരിച്ചറിയുന്നു!\nകൊതിപ്പിക്കുന്ന മഴയും രചനാപാടവവും വായന ആ ആവിപറക്കുന്ന ചായപോലെ തന്നെ ഹൃദ്യമായി.\nനാട്ടില് ചെന്നാല് ബന്ധുജനങ്ങളെ സന്ദര്ഷിക്കുന്നപോലെ ബൂലോകത്തും ഒരു പതിവുണ്ട്!\nAkbar December 20, 2010 at 9:42 PM\n@-നൗഷാദ് അകമ്പാടം- അങ്ങിനെ സംഭവിച്ചു പോയതാണ്. നന്ദി\n@-മുകിൽ- നന്ദി മുകില്. ഈ നല്ല വാക്കുകള്‍ക്കു\n@ഹംസ- അപ്പൊ അത് ഒപ്പിച്ചു അല്ലെ.\n@-salam pottengal- നല്ല വാക്കുകള്‍ക്കു, പ്രോല്‍സാഹത്തിനു എല്ലാം നന്ദി.\n@-മുരളീമുകുന്ദൻ ബിലാത്തിപട്ടണം- ഹ ഹ ഹ അറിയാഞ്ഞിട്ടല്ല. എങ്കിലും ഒരു ശ്രമം.\n@-Noushad Kuniyil- എന്റെ ഈ ചെറിയ പോസ്റ്റിനെ ഇത്ര മനോഹരമായി വിലയിരുത്തിയതിനു ഒരു പാട് നന്ദി. ഏറെ ക്ഷമിക്കാനും സഹിക്കാനുമുള്ള മനസ്സാന്നിദ്ധ്യം നീണ്ട കാലത്തെ പ്രവാസം നമുക്ക് നേടിത്തരുന്നു.\n@-mayflowers- അതെ നമ്മള് നാട് വിട്ടു. അത് ഒരു അപരാധം തന്നെയാണെന്ന് നമ്മള്\nതിരിച്ചറിയുന്നതു ഇത്തരം സന്ദര്‍ഭങ്ങളില് ആണ്.\n@-ഭായി- ഭായി, സന്തോഷം ഇവിടെ വന്നതില്.\n@-ബഷീര് Vallikkunnu & salam- അതെ. നിങ്ങള് പറഞ്ഞ പോലെ നൌഷാദിന്റെ ബ്ലോഗിനായി ഞാനും കാത്തിരിക്കുന്നു.\n@-റിയാസ് (മിഴിനീര്‍ത്തുള്ളി)- അതെ റിയാസ്\nപ്രവാസ ജീവിതത്തിലെ ഏറ്റവും വലിയ നഷ്ടങ്ങളില് ഒന്നാണത്. അത് കൊണ്ടാവാം മഴ നമുക്ക് ഏറെ പ്രിയപ്പെട്ടതാകുന്നത്..\n@-നാമൂസ്- അതെ സര്‍ക്കാര് കാര്യം മുറ പോലെ. പിന്നെ അല്‍പം വളഞ്ഞു പോകണം. എന്നാല് എന്തും പെട്ടെന്ന് സാധിക്കും. അത് വശമില്ലാത്തവര് ഇങ്ങിനെ തിരിച്ചു പോരേണ്ടി വരുന്നു.\n@-തെച്ചിക്കോടന്- ഈ നല്ല വാക്കുകള്‍ക്കും സ്നേഹത്തിനും നന്ദി. ശരിയാണ് ബൂലോകത്തും ഇനി ഒന്ന് ചുറ്റി നടക്കട്ടെ.\nനൗഷാദ് അകമ്പാടം December 20, 2010 at 10:05 PM\nനൗഷാദ് കുനിയില് ഇനിയും ബ്ലോഗ് തുടങ്ങിയില്ലെങ്കില് ഞാന് കൊട്ടേഷന് ടീമിനെ ഇറക്കും അല്ലെങ്കില് എന്റെ ബ്ലോഗ്ഗില് കാര്‍ട്ടൂണ് വരക്കും ഇത് ഞാന് പുള്ളിയോട് തന്നെ നേരിട്ട് പറഞ്ഞതാണു. ..രണ്ടായാലും ദോഷമാണെന്നറിയാമല്ലോ നൗഷാദിനു..?\nഅതിനാല് ഉടന് ബ്ലോഗ്ഗ് തുടങ്ങുക..\nഹാപ്പി ബാച്ചിലേഴ്സ് December 20, 2010 at 10:22 PM\nഹലോ എച്ചൂസ് മീ ആരാ??\nഐഡന്റിറ്റി കാണിച്ചിട്ട് ബ്ലോഗ് എഴുത്ത് തുടങ്ങിയാല് മതി.\nചോയിക്കാനും പറയാനും ആരുമില്ലേ?\nവന്നല്ലോ വന്നല്ലോ ഹായ്!!\nഅവധി കഴിഞ്ഞു നാട്ടില് നിന്നും വന്നിട്ട പോസ്ടില്ലേ എന്ന് ചോദിക്കാന് നിക്കുവായിരുന്നു.\nസുഖം അല്ലെ അക്ബര് ഇക്കാ? എങ്ങനെ ഉണ്ടായിരുന്നു? മഴ നനഞ്ഞ ഓര്‍മ്മകള് കുറെ കിട്ടി. അല്ലെ?\nനല്ല രസമുള്ള പോസ്റ്റ്. ദേ ആ വഷളനെ പോലെ മടിപിടിചിരിക്കാതെ ഓരോന്ന് പോരട്ടെ.\nമൈപ് December 21, 2010 at 12:19 AM\nഅക്ബറ് ബായിടെ എഴുത്ത് വായിച്ചപ്പോ ഓർത്തു, ഞാനു നാട്ടിൽ പോയിരുന്നു…. മഴകൊണ്ട് നടന്നിരുന്നു… ഐഡന്റിറ്റി കാർഡിന് വേണ്ടി പോയി, അപേക്ഷ സ്വീകരിക്കുന്ന സമയമല്ലാന്ന് പറഞ്ഞ് തിരിച്ചയച്ചതുമെല്ലാം…പക്ഷെ ഞമ്മക്ക് ഇത്പോലെ മനുഷ്യന്റെ കരളിൽ കേറിയിരിക്ക്ണ എഴ്ത്തെഴുതാനറിയാത്തോണ്ട്., ഇതിനെ ഒരു ഓർമ്മ കുറിപ്പായി ഞാൻ സൂക്ഷിക്കട്ടെ…\nകുനിയിലിന്റെ നിരൂപണം വളരെ ഇഷ്ടപെട്ടു.\nHameed Vazhakkad December 21, 2010 at 1:03 PM\nതിരിച്ചറിയല് കാര്‍ഡ് APL&BPLകാര്‍കുള്ളതാണ് അതിലും താഴെയാണ് നമുക്കുള്ള കാര്‍ഡ് അതാണ് പ്രവാസി കാര്‍ഡ്, അതിന്റെ ഓഫീസ് മല്പ്പുര്രതോ മറ്റോ അണ്ണ്. നമ്മള് വാഴക്കട്ടുകാര്‍ക്ക് വല്ല അമളിയും പറ്റിയാല് ഇങ്ങനെ എഴുതിവിടമോ ?\nമഴ കണ്ടങ്ങിനെ മടിപിടിച്ചു ഇരിക്കുന്ന എന്നെ കണ്ടു ഉമ്മ ചോതിക്കാറുണ്ട് നിനകൊക്കെ എങ്ങിനയാണ് അവിടെയുള്ളവര് ശംബളം തരുന്നതെന്ന് .\nറിയാല് വാലില് ചുറ്റി അതിനു തീ കൊടുത്തിട്ടാണല്ലോ നമ്മെ ഇവിടേ ഓടിക്കുന്നത്\nKalavallabhan December 22, 2010 at 4:00 AM\n"മഴ രക്ഷിച്ചു എന്ന് പറഞ്ഞാല് മതിയല്ലോ"\nമഴ “ചാലിയാറിനെ”യും രക്ഷിക്കട്ടെ..\nസാബിബാവ December 22, 2010 at 10:06 AM\nഅയ്യോ ഈ പോസ്റ്റ് വായിച്ചു ഞാന് പേടിച്ചുപോയി കാരണം\nഎനിക്കും ഇല്ല ഈ തിരിച്ചറിയല് കാര്‍ഡ് ,\nഇനിയിപ്പോ എന്‍റെ സഹധര്‍മണനെ വിട്ട് ആറുമാസം അവിടെ നില്‍ക്കേണ്ടി വരുമോ....?\nപിന്നെ ആകെ യുള്ള സന്തോഷം മഴയില് ഞാനങ്ങ് ലയിച്ചു പോയി\nശരിക്കും നല്ല പോസ്റ്റ്\njazmikkutty December 22, 2010 at 10:15 PM\nവായിച്ച എല്ലാവര്ക്കും ഒരു മഴനൂല്‍കനവിനുള്ള ഭാഗ്യം നേടികൊടുത്ത അക്ബര്‍ക്കാക്ക് നന്ദി പറഞ്ഞാല് മതിയാവില്ല.അത്ര ഹൃദ്യമായ പോസ്റ്റ്.എന്‍റെ ബ്ലോഗില് വന്നു ആ കമെന്റ് എഴുതിയതില് പെരുത്ത് സന്തോഷം.അക്ബര്‍ക്കാനെ പോലുള്ള എഴുത്തുകാര് നല്‍കുന്ന പ്രചോദനം വളരെ വിലപ്പെട്ടതാണ്.നന്ദി.\nAkbar December 23, 2010 at 1:20 AM\nനൗഷാദ് അകമ്പാടം - കൊട്ടേഷന് ടീമിനെ ഇറക്കല്ലേ. ഞാന് ഒന്ന് സംസാരിച്ചു നോക്കട്ടെ. ആ വായാനാ വിരുന്നിനായി ഞാനും കാത്തിരിക്കുന്നു.\nഹാപ്പി ബാച്ചിലേഴ്സ് - ങേ..ഹാപ്പീസ് കാടും മലയും ഇറങ്ങി വന്നു അല്ലെ ?. നിങ്ങളെ കണ്ടാല് ഞാന് ഹാപ്പി. ശരിക്കും ഹാപ്പി\nമൈപ് - dear mayp താങ്കളുടെ നല്ല വാക്കുകള് ഞാന് മനസ്സില് കുറിച്ചിടുന്നു. ഒരു നല്ല സൌഹൃദത്തിന്റെ ഓര്‍മ്മക്കുറിപ്പായി.\nHameed Vazhakkad - അതെ ഹമീദ്. നമ്മളെ യാന്ത്രികമായി ചലിപ്പിക്കുന്നത് ഈ റിയാലുകള് തന്നെയാണ്. വായനക്ക് നന്ദി.\nKalavallabhan - വളരെ നന്ദി. കവിയുടെ കവിത്വമുള്ള നല്ല വാക്കുകള്‍ക്കു . .\nസാബിബാവ -മഴയില് ലയിച്ചു പോയോ. എങ്കില് ഞാന് സന്തുഷ്ടനാണ്. കഥകളുടെ സുല്‍ത്താനയുടെ ഈ വാക്കുകള് എനിക്കുള്ള പ്രോത്സാഹനമാണ്.\njazmikkutty - നല്ല വാക്കുകള്‍ക്കു നന്ദി. ജാസ്മിക്കുട്ടിയുടെ "ബി കെയര് ഫുള്" നന്നായിരുന്നു. ഒരു സാമൂഹിക മൂല്യച്ച്യുതിയെ കഥയുടെ ഫോര്മാറ്റിലൂടെ വിമര്‍ശിച്ചത് ഇഷ്ടമായി.\nelayoden December 23, 2010 at 2:28 PM\nസര്‍ക്കാര് കാര്യം മുറ പോലെ, ഒന്ന് കിബളം കൊടുത്തിരുന്നെന്ക്കില് ചിലപ്പോള് സെക്രട്ടറി നിങ്ങളെ പൂവിട്ടു പൂജിക്കുമായിരുന്നു...പിന്നെ ഒരു വാചകം ഞാന് ഇവിടെ കൊടുക്കട്ടെ...അതിന്റെ ഒരു ഭംഗി,\n" ചന്നം പിന്നം തുടങ്ങി കാറ്റിന്റെ അകമ്പടിയോടെ തുള്ളിക്കൊരു കുടമായി ശക്തിയോടെ വീണുടഞ്ഞു നൃത്തം വെക്കുന്നതും ഇറയിലൂടെ ഊര്‍ന്നിറങ്ങുന്ന മഴനൂലുകളുടെ വെള്ള വിരിക്കിടയിലൂടെ താളക്കൊഴുപ്പില് ശീല്‍ക്കാരത്തോടെ തകര്‍പ്പന് പെരുമഴയായി രൂപാന്തരപ്പെടുന്നതും പെടുന്നനെ രൂപപ്പെടുന്ന മുറ്റത്തെ കൊച്ചരുവികളുടെ നീരൊഴുക്കും മഴയുടെ സംഗീതത്തില് ലയിച്ചു കാറ്റില് പുഴക്കക്കരെ കുന്നില് ചെരുവില് ഉറക്കെ തലയാട്ടുന്ന തെങ്ങിന് തലപ്പുകലുമൊക്കെ നോക്കിയിരുന്നും അവാജ്യമായ ഒരനുഭൂതിയില് സ്വയം ലയിച്ചിരിക്കുക. അതിന്റെ സുഖം പറഞ്ഞാല് തീരില്ല."\nelayoden December 23, 2010 at 2:32 PM\nആദ്യ കമന്റില് ആദ്യ ഭാഗം മഴയില് പോയതാ, COPY ചെയാന് വിട്ടു പോയി.\nമഴയെക്കാള് കൊതിപ്പിക്കുന്ന എഴുത്ത്, എന്തിനാ നാട്ടില് ടൂര്, മഴ കണ്ടിരിക്കാന്നുള്ളത് വല്ലാത്തൊരു അനുഭവമാണ്.\nVayady December 24, 2010 at 6:52 AM\nഈ പോസ്റ്റ് എഴുതിയത് അക്‌ബര് തന്നെയാണ് എന്ന് എന്താ ഉറപ്പ്? തിരിച്ചറിയല് കാര്‍ഡ് ഇല്ലാതെ ഞാന് വിശ്വസിക്കില്ല്യ. അതുകൊണ്ട് തിരിച്ചറിയല് കാര്‍ഡിന്റെ കോപ്പി നോട്ടറി പബ്ലിക്ക് അറ്റസ്‌റ്റ് ചെയ്ത് ഇവിടെ പബ്ലിഷ് ചെയ്താല് ഞാന് വന്ന് കമന്റ് ഇടാം. ഹി..ഹി.ഹി\nഎന്റെ മിന്നുസിനേയും സനമോളേയും എങ്ങോട്ടും കൊണ്ടുപോകാതെ പറ്റിച്ചു അല്ലേ? ഞാനും പ്രതിഷേധിക്കുന്നു. ശക്തമായി.\nAkbar December 25, 2010 at 8:35 PM\nelayoden- ഇവിടേയ്ക്ക് സാഗതം. വായനക്കും അഭിപ്രായത്തിനും നന്ദി.\nVayady -അതെ തിരിച്ചറിയല് കാര്‍ഡില്ലാതെ ആരെയും വിശ്വസിക്കരുതെന്നാണ് സര്‍ക്കാര് പറയുന്നത്. എന്നാല് നേരെ ചൊവ്വേ ആവശ്യപ്പെട്ടാല് അത് തരുമോ ? അതും ഇല്ല. തല തിരിഞ്ഞ നയം.\nmoideen angadimugar December 26, 2010 at 6:45 AM\nമഴ കണ്ടിരിക്കാനുള്ള സുഖം അതൊന്നു വേറെ..\nശ്രദ്ധേയന് | shradheyan December 26, 2010 at 7:40 AM\nരണ്ടു മാസം മുമ്പ് ഞാനും നാട്ടിലുണ്ടായിരുന്നു. മഴ എന്നെയും 'ഇരുത്തിച്ചു'. പക്ഷെ, ഞാന് അക്ബര് ഭായിയെ പോലെയല്ല. പഞ്ചായത്ത് ഇലക്ഷനില് വോട്ടു ചെയ്ത മഷിയടയാളം നഖത്തുമ്പില് നിന്നും കഴിഞ്ഞയാഴ്ചയാണ് മുറിച്ചു മാറ്റിയത്. :)\nGopakumar V S (ഗോപന് ) December 27, 2010 at 12:55 AM\nWash'llen ĴK | വഷളന്'ജേക്കെ December 27, 2010 at 8:02 AM\nഒരു സംശയം... തിരിച്ചറിയല് കാര്‍ഡ് ഇല്ലാതെ നാട്ടില് കറങ്ങുന്ന നിങ്ങളെ വീട്ടുകാര് എങ്ങനെ തിരിച്ചറിഞ്ഞൂ?\nഞാന് പോലും എന്നെ തിരിച്ചറിയുന്നത് ഈ കാര്‍ഡ് നോക്കി ആണ്.\nAkbar December 27, 2010 at 9:27 PM\nmoideen angadimugar -തീര്‍ച്ചയായും മഴ മനസ്സ് തണുപ്പിക്കുന്നു. വായനക്ക് നന്ദി.\nശ്രദ്ധേയന് | shradheyan -ആഹ അപ്പൊ നാട്ടില് പോയി മഴയും ആസ്വദിച്ചു, വോട്ടും ചെയ്തു അല്ലെ. ഇവിടെ വന്നതില് വളരെ സന്തോഷം\nGopakumar V S (ഗോപന് ) -അതെ പലതും ഇപ്പോള് തിരിച്ചറിഞ്ഞു കൊണ്ടിരിക്കുന്നു. നന്ദി\nWash'llen ĴK | വഷളന്'ജേക്കെ -ശരിയാ ജെക്കെ. നാട്ടില് പലരും ഇപ്പൊ എന്നെ തിരിച്ചറിയുന്നില്ല. ഈ വരവിനു നന്ദി\nഅമ്പിളി. March 12, 2011 at 4:21 AM\nIvide ee vishayathinappuram enne akarshichathu athinde sundaramaya paschathalamaanu.... mazhachithrangal valare nannayittundu.Nattile niyamangal karshanamayalentha sundaramoru mazha kandu kannum manassum kulirthille....oru nalla post-nu koodi nandi...oppam ashamsakalum.\nAkbar April 2, 2011 at 12:02 AM\nവായനക്കും വിശദമായ അഭിപ്രായത്തിന് നന്ദി.\nസൊണറ്റ് June 20, 2011 at 2:53 AM\nപലവുരു വായിച്ചു ..വീണ്ടും വീണ്ടും വായിക്കാനാണ് തോന്നിയത് ..വല്ലാത്തൊരു ആകര്‍ഷണം ഉണ്ട് എഴുതിന്നു .. ഗ്രഹാതുരത്വം വല്ലാതെ അലട്ടികൊണ്ടിരിക്കുന്ന എന്റ്റെ മനസ്സിന്റ്റെ വേദന കൊണ്ടാണോ എന്ന് എനിക്ക് സംശയം ഉണ്ട് ...മഴയും ,പുഴയും,അലസമായ വൈകുന്നേരങ്ങളിലെ നേരം പോക്കുകള് ...എല്ലാം ....എല്ലാം ...തിരിച്ചു വന്നപോലെ ....അക്ബര്കാ ആശംസകള് ...പ്രാര്‍ത്ഥനയില് എന്നും കൂടെ ഉണ്ടാകും\nAkbar June 20, 2011 at 4:17 AM\nവായനക്കും ഈ പ്രോത്സാഹനത്തിനും പ്രാര്‍ഥനക്കും നന്ദി.\nഅഷ്‌റഫ് സല്‍വ June 21, 2012 at 6:49 AM\nനേരത്തെ വായിച്ചതാണ്. വീണ്ടും വായിച്ചു..എല്ലാവരുടെയും അനുഭവങ്ങള് ഒരു പോലേ യാണെന്ന് ഒരു തിരിച്ചറിവ്


ജി എച്ച് എസ് എസ് പീച്ചി സ്‌കൂള് പൂര്‍ണ സജ്ജമായി നവംബര് ഒന്നിന് തുറക്കും\nതൃശൂര്: പീച്ചി ജി എച്ച് എസ് എസ് സ്‌കൂള് കെട്ടിട നിര്‍മ്മാണം പൂര്‍ത്തിയാക്കി നവംബര് ഒന്നിന് തന്നെ തുറക്കും. ഞായറാഴ്ച്ച പീച്ചി സ്‌കൂളിലെ വിജയോത്സവം പരിപാടിയില് പങ്കെടുക്കാനെത്തിയ റവന്യൂമന്ത്രിയോട് സ്‌കൂള് തുറക്കുന്നത് സംബന്ധിച്ച ആശങ്ക അധികൃതര് പങ്കുവെച്ചിരുന്നു. ഇതിന്റെ അടിസ്ഥാനത്തില് തിങ്കളാഴ്ച്ച ബന്ധപ്പെട്ട ഉദ്യോഗസ്ഥരുടെ ഓണ്‍ലൈന് യോഗം മന്ത്രി വിളിച്ചു.\nപൊതുവിദ്യാഭ്യാസ സംരക്ഷണ യജ്ഞത്തിന്റെ ഭാഗമായി കിഫ്ബി ഫണ്ടില് നിന്ന് മൂന്ന് കോടി രൂപ ചെലവിട്ടാണ് കെട്ടിട നിര്‍മ്മാണം പൂര്‍ത്തിയായത്. എന്നാല് കെട്ടിട നമ്പറും വൈദ്യുതി കണക്ഷനും ലഭ്യമല്ലാത്തതിനാല് ഹയര് സെക്കന്ററിയുടെ പഴയ കെട്ടിടത്തില് നിന്ന് പുതിയ കെട്ടിടത്തിലേയ്ക്ക് മാറാന് കഴിഞ്ഞില്ല.\nഈ പ്രതിസന്ധി സ്‌കൂള് അധികൃതര് മന്ത്രിയുടെ ശ്രദ്ധയില്‍പെടുത്തി. തുടര്‍ന്ന് കെ എസ് ഇ ബി ഉദ്യോഗസ്ഥരോട് വിവരങ്ങള് അന്വേഷിക്കുകയും 24 മണിക്കൂറിനുള്ളില് വൈദ്യുതി നല്‍കുമെന്ന് കെ എസ് ഇ ബി എന്‍ജിനീയര് ഉറപ്പ് നല്‍കുകയും ചെയ്തു. പഞ്ചായത്ത് നിര്‍ദേശിക്കുന്ന മാനദണ്ഡങ്ങള് കൃത്യമായി പാലിച്ച് പണി പൂര്‍ത്തീകരിച്ച രേഖകള് നല്‍കിയാല് എത്രയും പെട്ടന്ന് കെട്ടിട നമ്പര് നല്‍കാമെന്ന് പാണഞ്ചേരി പഞ്ചായത്ത് പ്രസിഡന്റ് പി പി രവീന്ദ്രന് ഉറപ്പ് നല്‍കി.\nപീച്ചി ഗവ.ഹയര്‍സെക്കന്ററി സ്‌കൂളിന് മുന്നിലുള്ള മള്‍ട്ടിപ്പര്‍പസ് സിന്തറ്റിക് കോര്‍ട്ടിന്റെ നിര്‍മ്മാണം എത്രയും വേഗം പൂര്‍ത്തിയാക്കാനും മന്ത്രി നിര്‍ദ്ദേശിച്ചു.\nവോളി ബോള്, ടെന്നീസ് എന്നിവ കളിക്കുന്നതിനായുള്ള സിന്തറ്റിക് കോര്‍ട്ട് ഒരുക്കാനും ഗ്രൗണ്ട് വര്‍ക്ക് ചെയ്ത് മഴവെളളം കെട്ടി നില്‍ക്കുന്നതിന് പരിഹാരം കാണാനും മന്ത്രി\nകരാറുകാരനോട് നിര്‍ദ്ദേശിച്ചു. എല്ലാ പ്രവര്‍ത്തനങ്ങളും പൂര്‍ത്തിയാക്കി ഒക്ടോബര് 10ന് കെട്ടിടം നല്‍കാമെന്ന് കരാറുകാരാന് മന്ത്രിക്ക് ഉറപ്പ് നല്‍കി.


ചാന്ദ്രയാത്രയ്ക്ക് പെണ്‍സുഹൃത്തിനെ തേടി കോടീശ്വരന്; വയസ് 20നു മുകളിൽ, പക്ഷേ, സിംഗിളായിരിക്കണം | PravasiExpress\nHome Good Reads ചാന്ദ്രയാത്രയ്ക്ക് പെണ്‍സുഹൃത്തിനെ തേടി കോടീശ്വരന്; വയസ് 20നു മുകളിൽ, പക്ഷേ, സിംഗിളായിരിക്കണം\nടോക്കിയോ: ചാന്ദ്രയാത്രയ്ക്ക് പെണ്‍സുഹൃത്തിനെ തേടി കോടീശ്വരന്. വസായ പ്രമുഖനും ഫാഷന് കമ്പനിയായ സോസോയുടെ മുന് മേധാവിയുമായ യുസാക്കു മെസാവയാണ് ചാന്ദ്രയാത്രയ്ക്ക് പെണ്‍സുഹൃത്തിനെ തേടി ഓണ്‍ലൈന് പരസ്യം നല്‍കിയിരിക്കുന്നത്.\nകൂട്ടായി എത്തുന്ന പെണ്ണ് എങ്ങനെയായിരിക്കണം എന്നത് സംബന്ധച്ച് ചില നിബന്ധനകളൊക്കെ യുസാകുവിന് ഉണ്ട്. 20 വയസിന് മുകളിൽ പ്രായം വേണം. മാത്രമല്ല, അവിവാഹിതയായിരിക്കണം. മറ്റ് പ്രണയബന്ധങ്ങളൊന്നും ഉണ്ടാകാനും പാടില്ല. കൂടാതെ, ചന്ദ്രനിൽ പോകാനുള്ള നല്ല താൽപര്യവും ഇവർക്ക് ഉണ്ടായിരിക്കണം.\nഅപേക്ഷ അയയ്ക്കാനുള്ള അവസാന തിയതി ജനുവരി 17 ആണ്. അപേക്ഷകരുമായി ഡേറ്റിംഗ് ഒക്കയുണ്ടാകും. അതിനു ശേഷം മാത്രമേ ചാന്ദ്രയാത്രയിലെ തന്‍റെ പങ്കാളിയെ യുസാകു തിരഞ്ഞെടുക്കുകയുള്ളൂ. രണ്ട് പങ്കാളികളിലായി മൂന്ന് കുട്ടികളുള്ള യുസാകു ഒരു ജാപ്പനീസ് നടിയുമായുള്ള ബന്ധം കഴിഞ്ഞയിടെ വേർപെടുത്തിയിരുന്നു. ഇതിനുശേഷം പങ്കാളികളില്ലാതിരുന്ന തന്നെ ഏകാന്തത ഏറെ മടുപ്പിച്ചെന്നും അതിനാലാണ് ഈ തീരുമാനമെന്നും 44-കാരനായ അദ്ദേഹം പരസ്യത്തില് പറയുന്നു.\n2023 ലോ അതിനുശേഷമോ ആയിരിക്കും സ്‌പേസ്എക്‌സിന്റെ ബഹിരാകാശ യാത്രയില് യുസാക്കുവും പങ്കാളിയാവുക. അതേസമയം, ചാന്ദ്രയാത്രയിൽ തന്നോടൊപ്പം ചില കലാകാരന്മാരെ ഒപ്പം കൂട്ടാനും പദ്ധതിയുണ്ട്.\nPrevious articleയൂറോപ്പിലെ രോമ വ്യവസായത്തിനെതിരെ മൃഗസംരക്ഷണ പ്രവർത്തകരുടെ നഗ്ന പ്രതിഷേധം\nNext articleBread Chicken Roll


Rajnikanth congratulated Modi and Amit Sha for article 370 move | മോദിയും അമിത് ഷായും കൃഷ്ണനേയും അർജുനനേയും പോലെ; പ്രശംസിച്ച് രജനികാന്ത് - Malayalam Oneindia\nPublished: August 11 2019, 18:08 [IST]\nദില്ലി: പ്രധാനമന്ത്രി നരേന്ദ്രമോദിയേയും അമിത് ഷായേയും കൃഷ്ണനോടും അർജുനനോടും ഉപമിച്ച് തമിഴ് സൂപ്പർ താരം രജനികാന്ത്. കശ്മീരിന്റെ പ്രത്യേക പദവി എടുത്ത് കളഞ്ഞ് രണ്ട് കേന്ദ്ര ഭരണ പ്രദേശങ്ങളായി വിഭജിക്കാനുളള കേന്ദ്രത്തിന്റെ തീരുമാനത്തെ രജനികാന്ത് അഭിനന്ദിക്കുകയും ചെയ്തു.\nചെന്നൈയിൽ നടന്ന ഉപരാഷ്ട്രപതി വെങ്കയ്യ നായിഡുവിന്റെ ലിസണിംഗ്, ലേണിംഗ് ആന്റ് ലീഡിംഗ് എന്ന പുസ്തകത്തിന്റെ പ്രകാശന ചടങ്ങിലായിരുന്നു രജനികാന്തിന്റെ പ്രസ്താവന. നരേന്ദ്രമോദിയും പ്രധാനമന്ത്രിയും കൃഷ്ണനും അർജുനനും പോലെയാണ്. പക്ഷെ ആരാണ് കൃഷ്ണൻ, ആരാണ് അർജുനൻ എന്ന് നമുക്ക് അറിയില്ലെന്ന് രജനികാന്ത് പറഞ്ഞു.\n2021ൽ തമിഴ്നാട്ടിൽ നടക്കുന്ന നിയമസഭ തിരഞ്ഞെടുപ്പിന് മുമ്പായി തന്റെ രാഷ്ട്രീയപാർട്ടി പ്രഖ്യാപിക്കുമെന്നും രജനികാന്ത് വ്യക്തമാക്കി. കേന്ദ്രമന്ത്രി പ്രകാശ് ജാവദേക്കർ, ഗവർണർ ബൻവരിലാൽ പുരോഹിത്, മുഖ്യമന്ത്രി പളനിസാമി, ഉപമുഖ്യമന്ത്രി ഒ പനീർസെൽവം എന്നിവർ ചങ്ങിൽ പങ്കെടുത്തു.\nകഴിഞ്ഞയാഴ്ചയാണ് ജമ്മു കശ്മീരിന്റെ പ്രത്യേക പദവി എടുത്ത് കളഞ്ഞ് ലഡാക്ക്, ജമ്മു കശ്മീർ എന്നി കേന്ദ്രഭരണ പ്രദേശമായി കശ്മീരിനെ വിഭജിച്ചത്. തെലങ്കാന രാഷ്ട്ര സമിതി, ബിജു ജനതാ ദൾ, അണ്ണാ ഡിഎംകെ തുടങ്ങിയ പ്രാദേശിക പാർട്ടികളുടെ പിന്തുണ കേന്ദ്രസർക്കാരിന് ലഭിച്ചിരുന്നു. ഡിഎംകെ, കമൽഹാസന്റെ മക്കൾ നീതി മയ്യം എന്നീ പാർട്ടികൾ കേന്ദ്രത്തിനെ ശക്തമായി വിമർശിച്ചിരുന്നു.\nrajinikanth amit shah narendra modi bjp രജനികാന്ത് അമിത് ഷാ നരേന്ദ്ര മോദി ബിജെപി\nRajnikanth congratulated Modi and Amit Sha for article 370 move\nStory first published: Sunday, August 11, 2019, 18:08 [IST]


jala sakthi campaign started january 19 in Thrissur district | ജലശക്തിക്കായി കൈകോർക്കാം; കാമ്പയിനുമായി തൃശൂര് ജില്ല;ജനുവരി 19ന് തുടക്കം - Malayalam Oneindia\nPublished: January 12 2021, 22:10 [IST]\nതൃശൂര്: അനുദിനം ദുർബലമായി വരുന്ന ശുദ്ധജല സ്രോതസ്സുകളെ പുനരുജ്ജീവിപ്പിച്ച് പരമാവധി മഴവെള്ള സംഭരണം സാധ്യമാക്കാനുള്ള ദൗത്യം ജില്ലയിൽ ജനുവരി 19 ന് തുടക്കമാകും.കേന്ദ്ര ജല ശക്തി അഭിയാൻ എന്ന കേന്ദ്രസർക്കാർ പദ്ധതിപ്രകാരമാണ് പ്രവർത്തനങ്ങൾ ഏകോപിപ്പിക്കുന്നത്‌ന്നത്.\nജില്ലാ കലക്ടർ എസ് ഷാനവാസിന്റെ അധ്യക്ഷതയിൽ ചേർന്ന യോഗത്തിൽ ശുദ്ധജലം സംഭരിക്കാനുള്ള ശാസ്ത്രീയ മാർഗങ്ങളെക്കുറിച്ച് വിദഗ്ധർ നിർദ്ദേശങ്ങൾ നൽകി.\nഇതിനായി 'ക്യാച്ച് ദ റെയിൻ' എന്ന പേരിൽ ഒരു കാമ്പയിനും ജില്ലയിൽ ആരംഭിക്കും. 'ക്യാച് ദ റെയിൻ വെൻ ഇറ്റ് ഫാൾ വേർ ഇറ്റ് ഫാൾ' എന്നതാണ് ക്യാമ്പയിന്റെ ആപ്തവാക്യം.\nവേനൽ കാലത്ത് ജലക്ഷാമവും മഴക്കാലത്ത് പ്രളയവും ജനങ്ങൾ നേരിടേണ്ടിവരുന്നുണ്ടെന്നും മഴക്കാലത്ത് ലഭിക്കുന്ന മഴവെള്ളം മുഴുവൻ കടലിൽ പാഴാവുന്നതിനാലാണിത് സംഭവിക്കുന്നതെന്നും കലക്ടർ യോഗത്തിൽ അഭിപ്രായപ്പെട്ടു.\nപൊതു, സ്വകാര്യ വ്യത്യാസം ഇല്ലാതെ ജില്ലയിലെ ജലസംഭരണികൾ മുഴുവൻ ഉപയോഗപ്പെടുത്തിയാൽ ഈ പ്രശ്നത്തിന് പരിഹാരം കാണാൻ സാധിക്കുമെന്നും അദ്ദേഹം പറഞ്ഞു.\nജില്ലാ പഞ്ചായത്തുകൾ, മുനിസിപ്പാലിറ്റികൾ, കോർപറേഷനുകൾ, ജലസേചന വകുപ്പ് അടക്കമുള്ള സർക്കാർ വകുപ്പുകളുടെയും സംവിധാനങ്ങൾ ഏകോപിപ്പിച്ച് ശുദ്ധജലം സംഭരിക്കാനുള്ള പദ്ധതികൾ തയ്യാറാക്കും.\nപ്രസിഡന്റുമാർ, അംഗങ്ങൾ മറ്റു നേതാക്കൾ എന്നിവരുടെ ജനങ്ങൾക്കിടയിലെ സ്വാധീനവും ഇതിനായി ഉപയോഗപ്പെടുത്തും.\nജില്ലയിലെ ജലസംഭരണികളുടെ വിവരങ്ങൾ ഉൾപ്പെടുത്തി ഒരു ഡയറക്റ്ററിയും ഇതിനായി തയ്യാറാക്കും.\nഓരോ പഞ്ചായത്തിനും ഓരോ കോർഡിനേറ്ററെ ഇതിനായി ചുമതലപ്പെടുത്തും. വില്ലേജ് ഓഫീസിൽ സൂക്ഷിച്ചിട്ടുള്ള ഭൂരേഖകളും ഇതിന് വേണ്ടി ഉപയോഗപ്പെടുത്തും. ഉപയോഗ ശൂന്യമായ പാറമടകളും പൊതുജലാശയങ്ങളും പുനർജീവിപ്പിക്കുന്ന പദ്ധതിക്ക് വലിയ സാധ്യതയാണുള്ളത്. നെഹ്രു യുവകേന്ദ്ര ഓൺലൈനായി സംഘടിപ്പിച്ച യോഗത്തിൽ വിവിധ ഡിപ്പാർട്ട്മെൻ്റുകളിലെ ഉദ്യോഗസ്ഥർ പങ്കെടുത്തു.\nwater campaign ജലം തൃശൂര് കേന്ദ്രസർക്കാർ\njala sakthi campaign started january 19 in Thrissur district\nStory first published: Tuesday, January 12, 2021, 22:10 [IST]


സ്‌കൂള് ബസ് മതിലിലിടിച്ച് 14 വിദ്യാര്‍ഥികള്‍ക്കു പരുക്ക് • Suprabhaatham\nസ്‌കൂള് ബസ് മതിലിലിടിച്ച് 14 വിദ്യാര്‍ഥികള്‍ക്കു പരുക്ക്\nSeptember 9, 2018 | 1:13 pm IST\nകാടാച്ചിറ: സ്‌കൂള് ബസ് മതിലിടിച്ച് 14 വിദ്യാര്‍ഥികള്‍ക്കു പരുക്കേറ്റു. ആറ്റടപ്പ ഭാഗത്ത് നിന്നു വിദ്യാര്‍ഥികളെയും കയറ്റി വരികയായിരിന്ന കടമ്പൂര് ഹയര്‍സെക്കന്‍ഡറി സ്‌കൂളിന്റെ 21ാം നമ്പര് ബസാണ് ഇന്നലെ രാവിലെ അപകടത്തില്‍പെട്ടത്. ആറ്റടപ്പ, തലവില്, കോയ്യോട് പ്രദേശങ്ങളിലുള്ള സി.ബി.എസ്.ഇ വിദ്യാര്‍ഥികള്‍ക്കാണ് അപകടത്തില് പരുക്കേറ്റത്. ഇവര്‍ക്കു നിസാരപരുക്കോടെ തലശ്ശേരി സഹകരണ ആശുപത്രിയില് പ്രവേശിപ്പിച്ചു. എടക്കാട്-കടമ്പൂര് റോഡിലെ പാഞ്ചജന്യം വീട്ടിന്റെ മതിലാണു തകര്‍ന്നത്. ഈ പ്രദേശത്തെ റോഡിന്റെ ശോചനീയാവസ്ഥയാണ് അപകട കാരണം. റോഡ് മുഴുവനും പൊട്ടിപ്പൊളിഞ്ഞ നിലയിലാണ്.\nഫാത്തിമ (എട്ട്), സദ ഫാത്തിമ (ആറ്), നിഹാല് നൗഫല് (എട്ട്), ജസ അഷ്‌റഫ് (13), ഫയ ഫാത്തിമ (11), സി. അഖ്‌ന (17), മുഹമ്മദ് ഷീസ് (13), കെ. റയ്യാന് (13), സഹീം ആയിഷ (15), സഹദ (12), ഫാത്തിമ സമറ (17), ഇ.ജി വൈഷ്ണവ് (13), എന്. ഹസാന് (15), സഫ്‌വാന് (13) എന്നിവര്‍ക്കാണു പരുക്കേറ്റത്.


emalayalee.com - ഫോമാ സ്റ്റുഡന്റസ് ഫോറം: മികച്ച ലക്ഷ്യങ്ങളുള്ള പുത്തന് സംരംഭം\nഫോമായുടെ പുത്തന് സംരംഭ മായ 'ഫോമാ സ്റ്റുഡന്റസ് ഫോറം ഉത്ഘാടനം യൂണിവേഴ്‌സിറ്റി ഓഫ് ടെക്‌സാസ് ഡാളസിലെ നവീന് ജിന്‍ഡാല് സ്‌കൂള് ഓഫ് മാനേജ് മെന്റ് ഇല് വെച്ച് നടന്നു . ഇക്കഴിഞ്ഞ ജൂലൈ ഇരുപത്തി ഒന്‍പതാം തിയതി പ്രൗഢ ഗംഭീരമായ ചടങ്ങില് ഫോമാ സതേണ് റീജിയന് വൈസ് പ്രസിഡണ്ട് ശ്രീ. ഹരി നമ്പൂതിരി ആദ്ധ്യക്ഷം വഹിച്ചു. ഡാളസ് മലയാളി അസോസിയേഷന് ട്രസ്റ്റീ ബോര്‍ഡ് ചെയര്‍മാന് ശ്രീ. ഫിലിപ്പ് ചാമത്തില് ഉത്ഘാടനം നിര്‍വ്വഹിച്ചു.\nഫോമായും പുതു തലമുറയും തമ്മില് ഗാഢമായ ഒരു ഐക്യം ഇവിടെ സ്ഥാപിക്കപ്പെടുകയാണ്. പുത്തന് തലമുറയ്ക്ക് ഇതൊരു മുതല് കൂട്ടാവുമെന്ന കാര്യത്തില് സംശയമില്ല തന്റെ അദ്ധ്യക്ഷ പ്രസംഗത്തില് ശ്രീ. ഹരി നമ്പൂതിരി പ്രസ്താവിച്ചു. ഈ സ്റ്റുഡന്റ് ഫോറം ഫോമായുടെ ഒരു കന്നി സംരംഭമാണ്. വിദ്യാര്‍ത്ഥി ഫോറത്തിന്റെ ഉദ്ദ്യേശ്യവും ലക്ഷ്യവും വിവരിക്കുന്നതിനോടൊപ്പം തന്നെ ഫോമായുടെ പ്രവര്‍ത്തന നേട്ടങ്ങളും ഉദ്ദ്യശ്യ ലക്ഷ്യങ്ങളും അദ്ധ്യക്ഷന് സദസ്സിന് വ്യക്തമാക്കി.\nഇത്തരം ഒരു സംരംഭത്തിന് തുടക്കമിട്ട ഫോമാ പ്രസിഡന്റ് ശ്രീ .ബെന്നി വാച്ചാച്ചിറ , സെക്രട്ടറി ശ്രീ . ജിബി തോമസ് , ജോയിന്റ് സെക്രട്ടറി ശ്രീ . വിനോദ് കോണ്ടൂര് എന്നിവരുടെ കഠിന പ്രയത്‌നത്തെ ശ്രി. ഹരി അഭിനന്ദിച്ചു. അതിനോടൊപ്പം ഫോമായുടെ ഈ നല്ല തുടക്കത്തിന് എല്ലാവിധ പ്രോത്സാഹനവും നല്‍കിയ ഡാളസ് മലയാളി അസ്സോസിയേഷനോടുള്ള നന്ദിയും കടപ്പാടും അദ്ദേഹം രേഖപ്പെടുത്തി.\nഡോക്ടര് . എം വി പിള്ള മുഖ്യ പ്രഭാഷണം നടത്തി. പൊതുപ്രവര്‍ത്തന മുഖ്യധാരയിലേക്ക് വിദ്യാര്‍ത്ഥികള്‍ക്കുള്ള ഫോമായുടെ ധീരമായ ഒരു ക്ഷണമാണ് ഈ സംരഭം. ഭാവിയില് ഫോമാ വിദ്യാര്‍ത്ഥികള്‍ക്കായി നടപ്പാക്കാനിരിക്കുന്ന\nക്രിയാത്മക പദ്ധതികളുടെ ഒരു തുടക്കം മാത്രം. തങ്ങളുടെ സജീവ സാന്നിധ്യത്തിലൂടെ ഫോമായുടെ മഹത്തായ കര്‍മ്മ പരിപാടികളില് പങ്കാളിയാകുവാന് ഡോക്ടര് എം വി പിള്ള വിദ്യാര്‍ത്ഥികളെ ആഹ്വാനം ചെയ്തു.\nഡാളസ് മലയാളി അസ്സോസിയേഷന് പ്രസിഡന്റ് ശ്രീ. ബിനോയ് സെബാസ്റ്റ്യന്, സെക്രട്ടറി ശ്രീ. സാമുവല് മത്തായി, വിമന്‍സ് ഫോറം പ്രസിഡണ്ട് മേഴ്‌സി സാമുവല്, ഒക്കലഹോമ മലയാളി അസ്സോസിയേഷന് വൈസ് പ്രസിഡണ്ട് ശ്രീ. സാം ജോണ് , വിമന്‍സ് ഫോറം പ്രസിഡണ്ട് ഷെര്‍ളി ജോണ് , സിനിമാതാരം സുചിത്ര മുരളി എന്നിവര് ആശംസകള് അര്‍പ്പിച്ചു.\nഒക്കലഹോമ മലയാളി അസ്സോസിയേഷന് വൈസ് പ്രസിഡണ്ട് ശ്രീ. സാം ജോണ് ഫോമാ സ്റ്റുഡന്റ് ഫോറം ലോഗോ അനാച്ഛാദനം ചെയ്തു,\nതുടര്‍ന്നു നടന്ന പ്രത്യേക ചടങ്ങില് ഫോമാ നേതൃത്വം ഫോറം വിദ്യാര്‍ത്ഥി പ്രതിനിധികള്‍ക്ക് ഔദ്യോഗികമായി ഭരണം ഏല്‍പ്പിച്ചു. ഡാളസ് മലയാളി അസ്സോസിയേഷന് പ്രസിഡണ്ട് ശ്രീ. ബിനോയ് സെബാസ്റ്റ്യന് ഫോമാ സ്റ്റുഡന്റ് ഫോറം ഭാരവാഹികള്‍ക്ക് സത്യവാചകം ചൊല്ലിക്കൊടുത്തു\nഫോമാ സ്റ്റുഡന്റ് ഫോറം ഭാരവാഹികള് :\nപ്രസിഡണ്ട് : ശ്രീ. രോഹിത് മേനോന്\nവൈസ് പ്രസിഡണ്ട്: ശ്രീ റാം മുരളി\nപബ്ലിക് റിലേഷന്‍സ് : സുധിര് നായര്\nഅലുമിനി റിലേഷന്‍സ്: ജിതിന് ഫിലിപ്പ്\nമീഡിയ ആന്‍ഡ് പ്രൊമോഷന്‍സ് : പ്രൈസണ് ബഞ്ചമിന്\nഇവന്റ്‌സ് മാനേജ്‌മെന്റ് : ജെയ്‌സണ് ജേക്കബ് , സ്വാതി പള്ളിപ്പറമ്പില്\nകരിയര് ആന്‍ഡ് അക്കാദമിക് അഡവൈസിങ്ങ് : ഗ്രേഷ്യസ് ജോര്‍ജ്ജ്\nകൂടാതെ ഈ സംരഭത്തിന് നേതൃത്വം കൊടുത്ത ഫോമാ നേതൃത്വത്തിന്റെ പ്രയത്‌നത്തെ അഭിനന്ദിച്ച് ശ്രീ. ബിനോയ് നന്ദി പറഞ്ഞു\nസ്റ്റുഡന്റ് ഫോറം പ്രസിഡണ്ട് ശ്രീ. രോഹിത് മേനോന് നടത്തിയ പ്രഭാഷണത്തില് ഫോമായുമൊത്തു നിന്ന് സ്റ്റുഡന്റ് ഫോറം ശക്തമായി പ്രവര്‍ത്തിക്കുമെന്ന് പറഞ്ഞു . വിദ്യാര്‍ത്ഥികള്‍ക്കുള്ള കരിയര് ഗൈഡന്‍സ് നല്‍കുക , മലയാളികളായ ഇന്റ്റര് നാഷണല് വിദ്യാര്‍ത്ഥികള്‍ക്ക് ഇമ്മിഗ്രേഷന് സഹായങ്ങളും ഉപദേശങ്ങളും നല്‍കുക , കേരളത്തില് നിന്നും അമേരിക്കയില് പഠനത്തിനെത്തുന്ന വിദ്യാര്‍ത്ഥികള്‍ക്കായുള്ള വ്യക്തിപരവും പഠനപരവുമായ സഹായങ്ങള് നല്‍കുക\nഇതാണ് ഇപ്പോള് ഫോറം ലക്ഷ്യമിടുന്ന പ്രവര്‍ത്തനങ്ങള് .\nദേശീയ തലത്തില് സ്റ്റുഡന്റ് ഫോറം വികസിപ്പിക്കുന്നതിനുള്ള പ്രവര്‍ത്തനങ്ങള് തുടങ്ങും. ഫോമാ ദേശീയ നേതൃത്വത്തിനും സതേണ് നേതൃത്വത്തിനും ശ്രീ. രോഹിത് നന്ദി പറഞ്ഞു.\nഫോറം വൈസ് പ്രസിഡണ്ട് ശ്രീറാം മുരളി സ്വാഗതവും സെക്രട്ടറി അശ്വിന് ശ്രീറാം നന്ദിയും പറഞ്ഞു.\nഡാളസ് ഇല് ഫോമാ സ്റ്റുഡന്റ് ഫോറത്തിന് തുടക്കം കുറിക്കാന് സഹായിച്ച ഡാളസ് മലയാളി ആസോസിയേഷന് ഫോമാ പ്രത്യേകം കൃതജ്ഞത അര്‍പ്പിച്ചു. കൂടാതെ ശ്രീ . ബിജു കോസ്‌മോസ്, സണ്ണി മാളിയേക്കല്, ഈ സമ്മേളനത്തിന് ഉടനീളം ചുക്കാന് പിടിച്ച ഡാളസ് മലയാളി അസോസിയേഷന് ട്രസ്റ്റീ ബോര്‍ഡ് ചെയര്‍മാന് ശ്രീ. ഫിലിപ്പ് ചാമത്തില് എന്നിവരുടെ സേവനത്തിനും ഫോമാ കടപ്പാട് അറിയിച്ചു.\nഅമേരിക്കയിലെ മലയാളി സംഘടനാ തലത്തില് ആദ്യമായി ഒരു വിദ്യാര്‍ത്ഥി ഫോറം രൂപീകരിക്കപ്പെട്ടതില് സദസ്സ് ഒന്നടങ്കം ഫോമായെ അനുമോദിച്ച് മുഴുവന് സഹകരണവും വാഗ്ദാനം ചെയ്തു.


പരാതിക്കാരിയെ കൊണ്ട് രാഖി കെട്ടിക്കണം- വിചിത്ര ജാമ്യ വ്യവസ്ഥ\nപ്രതി ഭാര്യക്കൊപ്പമാണ് പരാതിക്കാരിയുടെ വീട്ടിൽ പോവേണ്ടത്.\n03 Aug, 2020 at 03:36 AM\nപീഡന കേസിലെ പ്രതിക്ക് ജാമ്യം അനുവദിക്കാൻ വിചിത്ര വ്യവസ്ഥയുമായി മധ്യപ്രദേശ് ഹൈക്കോടതി. രക്ഷാബന്ധന് ദിനത്തില് പരാതിക്കാരിയായ യുവതിയെ കൊണ്ട് കയ്യിൽ രാഖി കെട്ടിക്കണം, എല്ലാ കാലത്തും അവളെ സംരക്ഷിക്കാമെന്ന് ഉറപ്പ് നല്‍കണം- എങ്കിൽ ജാമ്യം തരാം എന്നാണ് കോടതി വ്യക്തമാക്കിയത്.\nപീഡന കേസിലെ പ്രതിയായ വിക്രം ബാഗ്രിക്കാണ് കോടതി ഈ നിർദേശം നൽകിയത്. രാഖി കെട്ടുമ്പോൾ സഹോദരൻ സഹോദരിക്ക് സമ്മാനങ്ങൾ നൽകാറുണ്ട്. വിക്രത്തിന്റെ കാര്യത്തിൽ എന്താണ് സമ്മാനമെന്നും കോടതി വ്യക്തമാക്കി. യുവതിക്ക് 11000 രൂപ സമ്മാനമായി നല്‍കണമെന്നാണ് കോടതിയുടെ നിർദേശം.\nജസ്റ്റിസ് രോഹിത് ആര്യയാണ് വിചിത്ര ഉത്തരവ് പുറപ്പെടുവിച്ചത്. പ്രതി ഭാര്യക്കൊപ്പമാണ് പരാതിക്കാരിയുടെ വീട്ടിൽ പോവേണ്ടത്. ആഗസ്ത് 3ന് പകൽ 11 മണിക്ക് പരാതിക്കാരിയുടെ വീട്ടിൽ എത്തണം. മധുര പലഹാരങ്ങൾ നൽകണം. രാഖി കെട്ടാൻ പരാതിക്കാരിയോട് അപേക്ഷിക്കണം. എല്ലാ കാലത്തും അവളെ സംരക്ഷിക്കുമെന്ന് ഉറപ്പ് നൽകണമെന്നും കോടതി നിർദേശിച്ചു. പരാതിക്കാരിയുടെ മകന് വസ്ത്രങ്ങളും മധുര പലഹാരങ്ങളും വാങ്ങാൻ 5000 രൂപ നൽകണമെന്നും കോടതി ഉത്തരവിട്ടിട്ടുണ്ട്.\n30 വയസ്സുകാരിയുടെ ഉജ്ജൈയിനിയിലെ വീട്ടിൽ അതിക്രമിച്ചുകയറി പീഡിപ്പിക്കാൻ ശ്രമിച്ചു എന്ന പരാതിയിലാണ് വിക്രമിനെതിരെ കേസെടുത്തത്. ഏപ്രിൽ 20നായിരുന്നു സംഭവം. സ്ത്രീത്വത്തെ അപമാനിച്ചു എന്ന കുറ്റം ചുമത്തി സെക്ഷൻ 354 പ്രകാരമാണ് കേസെടുത്തത്.\nMadhya PradeshRaksha BandhanRakhibail condition


വളര്‍ത്തു മത്സ്യോല്‍പാദനത്തില് നീല വിപ്ലവം വരുന്നു\nSunday, December 16, 2018 Last Updated 25 Min 1 Sec ago English Edition\nFriday 12 Jan 2018 01.40 AM\nകോഴിക്കോട്: വളര്‍ത്തു മത്സ്യോദ്‌പാദന രംഗത്ത് ജില്ല കുതിച്ചുകയറ്റത്തിനു തയാറെടുക്കുന്നു. 'നീല വിപ്ലവം' എന്നു പേരിട്ടിട്ടുള്ള പദ്ധതിയിന് കീഴില് ഇക്കൊല്ലം 16,875 ടണ് മത്സ്യ ഉല്‍പാദനമാണ് ലക്ഷ്യമിടുന്നത്. ഇതിനകം ജില്ലയില് 375 ഹെക്‌ടര് പ്രദേശത്ത് മത്സ്യ കൃഷി നടത്തികഴിഞ്ഞു. കൂടുതല് പേര് ഇതിനുവേണ്ടി ഇനിയും മുന്നോട്ടുവന്നുകൊണ്ടിരിക്കുകയാണ്.\nശുദ്ധജലത്തിലും ഓരുവെള്ളത്തിലും വിത്തെറിഞ്ഞ് മത്സ്യം ഉല്‍പാദിപ്പിക്കുന്ന പദ്ധതിക്ക് 2016-ലാണ് തുടക്കമിട്ടത്. കേന്ദ്ര-സംസ്‌ഥാന സര്‍ക്കാറുകള് സംയുക്‌തമായി നടപ്പാക്കുന്ന പദ്ധതിയാണിത്. കടലില് മത്സ്യ സമ്പത്ത് കുറഞ്ഞുവരികയാണ്. സംസ്‌ഥാനത്ത് ആവശ്യമായതിനേക്കാള് എത്രയോ കുറച്ച് മത്സ്യമാണ് കടലില്‍നിന്ന് കിട്ടുന്നത്. ഇതിനു പരിഹാരമെന്ന നിലയ്‌ക്കാണ് ശുദ്ധജല മത്സ്യകൃഷി പ്രോല്‍സാഹിപ്പിക്കുന്നതിനു പദ്ധതി കൊണ്ടുവന്നത്.സംസ്‌ഥാനത്ത് ഇപ്പോള് രണ്ടു ലക്ഷം ടണ് മത്സ്യകൃഷിയാണ് നട്‌ത്തുന്നത്.\nഉപയോഗിക്കാവുന്ന ജലാശയങ്ങളില് വിത്തിറക്കാനാണ് സര്‍ക്കാര് ഉദ്ദേശിക്കുന്നത്. കര്‍ഷകര്‍ക്ക് ശാസ്‌ത്രീയമായ പരിശീലനം നല്‍കുന്നതടക്കമുള്ള പ്ര?ജ്‌കടാണിത്. ഒരു ഹെക്‌ടര് പ്രദേശത്ത് മത്സ്യകൃഷി നടത്തുന്നതിനു മൂന്നു ലക്ഷം രൂപയാണ് ചെലവ്. ഇതിന്റെ പകുതി തുക സബ്‌സിഡിയായി ലഭിക്കും. വിത്ത് ഫിഷറീസ് വകുപ്പ് നല്‍കും. സാങ്കേതിക നിര്‍ദേശങ്ങളും നല്‍കും. കര്‍ഷകനു കൃഷിയറക്കാന് 50 സെന്റ് സ്‌ഥമെങ്കിലും വേണം.ഇത്തരക്കാര്‍ക്കാണ് ഫണ്ട് ലഭിക്കുക. ജില്ലയില് 20 കര്‍ഷകര്‍ക്ക് ഇതിനകം തുക നല്‍കിയിട്ടുണ്ട്. രണ്ടു ഗഡുക്കളായാണ് പണം ലഭിക്കുക. ഒരു ഹെക്‌ടറില്‍നിന്ന് 4500 കിലോ മത്സ്യമാണ് ലക്ഷ്യമിടുന്നത്.


സവര്‍ക്കര്‍ക്കും ഭാരത രത്‌നമോ? • Suprabhaatham\nOctober 21, 2019 | 3:00 am IST\nലോകത്തിലെ ഏറ്റവും വലിയ മതേതര, ജനാധിപത്യ, സോഷ്യലിസ്റ്റ് രാജ്യം എന്ന നിലയില് യശസ് ആര്‍ജിച്ച രാഷ്ട്രമാണ് നമ്മുടേത്. ആര്‍ഷഭാരതം എന്നു 135 കോടി ജനതയുടെ മാതൃഭൂമി അറിയപ്പെട്ടപ്പോഴും, ഇത് വിവിധ മതവിശ്വാസികളുടെ കേദാരമാണ്: വസുദേവ കുടുംബകം എന്ന മന്ത്രം ചൊല്ലി മനുഷ്യരെ എല്ലാവരെയും ഒരേ കുടുംബത്തിലെ അംഗങ്ങളായിക്കണ്ട ഋഷിവര്യന്മാര് തന്നെയാണ,് ഹിന്ദുമതം പിറന്ന നാട്ടിലേക്കാണ് ഇസ്‌ലാം മതത്തെയും ക്രിസ്തുമതത്തെയും വരവേറ്റത്. എന്നിട്ടും മതങ്ങള് അപകടങ്ങള് സൃഷ്ടിക്കുന്നില്ല എന്ന് തിരിച്ചറിഞ്ഞ ഭാരതം, സിഖുമതത്തെയും ബുദ്ധമതത്തെയും നൊന്തുപെറ്റതും ഇവിടെ തന്നെ. ആ സൗഹൃദം കണ്ട് മഹാകവി പാടി: സാരേ ജഹാന്‍സെ അഛാ, ഹിന്ദുസ്ഥാന്‍ഹമാരാ. ലോകത്തിലെ ഏറ്റവും നല്ല രാജ്യം നമ്മുടെ ഇന്ത്യയാണ്. അല്ലാമാ ഇഖ്ബാല് അവിടെയും നിര്‍ത്തിയില്ല. ഇത് ഒരു പൂങ്കാവനവും നാം അതിലെ പൂങ്കുയിലുകളുമാണ്. അപ്പോഴും നൂറ്റാണ്ടുകള് നീണ്ട വൈദേശികാധിപത്യം അവസാനിപ്പിച്ച് നമുക്ക് സ്വാതന്ത്ര്യം നേടിത്തന്ന രാഷ്ട്രപിതാവിനെ നാം വെടിവച്ചു വീഴ്ത്തി. മതേതരത്വത്തില് നമ്മെ ഉറപ്പിച്ചുനിര്‍ത്തിയ ആദ്യ പ്രധാനമന്ത്രിയെ മാത്രമല്ല, ആ കുടുംബത്തില് പെട്ട പിന്‍തലമുറക്കാരെയെല്ലാം അപമാനിച്ചു വിടുകയും ചെയ്യുന്നു.\nലോകമെമ്പാടും മഹാത്മജിയുടെ 150-ാം പിറന്നാള് ആഘോഷിക്കുമ്പോള് നാം ആ ഛായാപടം എഴുന്നെള്ളിച്ചുകൊണ്ടുവന്ന് അതിന്റെ നേര്‍ക്ക് പ്രതീകാത്മകമായി നിറയൊഴിക്കുന്നു. ഗാന്ധിഘാതകന്റെ പേരില് ക്ഷേത്രം നിര്‍മിക്കുന്നു. ഇപ്പോഴിതാ വര്‍ഗീയതയുടെ വേരുകള് ആഴത്തിലിറക്കിയ വീരസവര്‍ക്കര് എന്ന ആള്‍ക്ക്, രാഷ്ട്രത്തിന്റെ അത്യുന്നത പദവിയായ ഭാരത രത്‌ന ബഹുമതി നല്‍കാനും തയ്യാറെടുക്കുന്നു. ഹോക്കി കളിയില് മാന്ത്രികനായി അറിയപ്പെട്ട ധ്യാന്‍ചന്ദിനോ, അനശ്വരമായ പതിനായിരക്കണക്കിനു ഗാനങ്ങള് കൊണ്ട് ലോകത്തെ കോരിത്തരിപ്പിച്ച മുഹമ്മദ് റഫിക്കോ, സമ്മാനിക്കാന് ഇനിയും മനസ്സ് കാണിക്കാത്ത നാട്ടില്, വിനായക് ദാമോദര് സവര്‍ക്കര് എന്ന മനുഷ്യന് ഭാരതരത്‌ന നേടാന് പോവുന്നു.\nമഹാരാഷ്ട്രയിലെ ഭാഗൂരില് 1883ല് ജനിക്കുകയും മുംബൈയില് 1966ല് മരണപ്പെടുകയും ചെയ്ത സവര്‍ക്കര് എഴുത്തുകാരനായിരുന്നു, അഭിഭാഷകനായിരുന്നു. എന്നാല് ഹിന്ദുമഹാസഭയുടെ സ്ഥാപകനായ അദ്ദേഹത്തെ വരേണ്യവര്‍ഗം വീരസവര്‍ക്കര് എന്നാണ് പുകഴ്ത്തിക്കൊണ്ടിരുന്നത്. സ്വാതന്ത്ര്യ സമരത്തില് പങ്കെടുത്ത് ധീരവീരസാഹസിക യത്‌നങ്ങള് നടത്തിയതായി അവര് പ്രകീര്‍ത്തിക്കുകയും ചെയ്തു. എന്നാല് അദ്ദേഹത്തിനു വീരന് എന്ന ബഹുമതി ചാര്‍ത്തിക്കിട്ടിയത് അതിനൊന്നുമല്ല. തന്നെ പന്ത്രണ്ടാം വയസില് ഒരു കൂട്ടം വിദ്യാര്‍ഥികളെ മിത്രമേള എന്ന പേരില് സംഘടിപ്പിച്ച്, തന്റെ ഗ്രാമത്തിലെ മുസ്‌ലിംകളെ ആക്രമിച്ചതിനെ തുടര്‍ന്നായിരുന്നെന്ന് ചരിത്രം രേഖപ്പെടുത്തിയിട്ടുമുണ്ട്.\nഇന്നിപ്പോള് മഹാരാഷ്ട്രയും മറ്റും തെരഞ്ഞെടുപ്പ് ചൂടിലേക്ക് കടന്നു ചെന്ന അവസരത്തിലാണ് സവര്‍ക്കര്‍ക്ക് ഭാരതരത്‌നം നല്‍കുമെന്ന പ്രഖ്യാപനവുമായി ബി.ജെ.പി വര്‍ക്കിങ് പ്രസിഡന്റ് ജെ.പി നഡ്ഢ തന്നെ മുംബൈയില് മാനിഫെസ്റ്റോ പുറത്തിറക്കിയിരിക്കുന്നത്. മുന് കേന്ദ്രമന്ത്രിയും ഹിമാചല് പ്രദേശില് നിന്നുള്ള രാജ്യസഭാംഗവുമായ ജഗത് പ്രകാശ് നഡഢയ്ക്ക് വര്‍ക്കിങ് പ്രസിഡന്റ് എന്ന പദവിയേ ലഭിച്ചിട്ടുള്ളൂ എന്നു നമുക്കറിയാം. അമിത് ഷായെ കേന്ദ്രമന്ത്രിസഭയിലേക്കെടുത്തതോടെ കിട്ടിയ തസ്തിക സ്ഥിരപ്പെടുത്താന് അദ്ദേഹം ശ്രമിക്കുന്ന അടവായി മാത്രം, പക്ഷെ, നമുക്കിതിനെ കാണാനൊക്കില്ല. കാരണം, തെരഞ്ഞെടുപ്പ് യോഗത്തില് പ്രധാനമന്ത്രി നരേന്ദ്രമോദി തന്നെ വന്നുപറഞ്ഞത്, ഭാരതരത്‌നം നല്‍കാതെ നാം ഇത്രനാളും സവര്‍ക്കറെ അപമാനിക്കുകയായിരുന്നു എന്നാണ്.\nഎന്നാല് കാവി രാഷ്ട്രീയക്കാര് ഭാരതരത്‌നമായി ഉയര്‍ത്തിക്കൊണ്ട് വരുന്ന സവര്‍ക്കര് രണ്ടു ഗ്രന്ഥങ്ങളിലൂടെ ഹിന്ദുത്വം എന്ന ആശയം തന്നെ പുറത്തെടുത്ത മനുഷ്യനാണ്. ഇന്ത്യയെ മാതൃഭൂമിയും പിതൃഭൂമിയും ആയി കരുതുന്നവരുടേത് മാത്രമാണ് ആര്‍ഷഭാരതം എന്നു പറഞ്ഞു, വിഷവിത്ത് ഇറക്കി തുടങ്ങിയ അദ്ദേഹമാണ് ദ്വിരാഷ്ട്രസിദ്ധാന്തത്തിന്റെ വിത്ത് വിതച്ചതും.\nതന്റെ ലക്ഷ്യപ്രാപ്തിക്കായി സവര്‍ക്കര് സ്വാതന്ത്ര്യസമരരംഗത്തുണ്ടായിരുന്നുവെന്നത് നേര്. ഗാന്ധിജിയുമായി അടുത്തബന്ധം പുലര്‍ത്തിയപ്പോള്‍തന്നെ ഗാന്ധിയന് ആദര്‍ശങ്ങളുടെ ശക്തനായ വിമര്‍ശകനുമായിരുന്നു. അദ്ദേഹത്തിന്റെ എഴുത്തും പ്രസംഗവുമെല്ലാം ഹിന്ദുക്കളും മുസ്‌ലിംകളും രണ്ടു രാഷ്ട്രങ്ങളാണ് എന്ന നിലയിലായിരുന്നു. ഈയൊരു വിദ്വേഷ രീതി ഇംഗ്ലണ്ടില് പഠിക്കാന് പോയപ്പോള്, ഇന്ത്യാ ഹൗസില് ഇരുന്നും അദ്ദേഹം തുടര്‍ന്നു കൊണ്ടിരുന്നു.\nബ്രിട്ടീഷ് സാമ്രാജ്യത്വത്തിനെതിരായ പോരാട്ടം എന്ന പേരില് ഒരു സായുധ വിപ്ലവത്തിന് ആണിക്കല്ലിട്ട അദ്ദേഹം, പക്ഷെ അറസ്റ്റിലായി. ഇന്ത്യയിലേക്ക് തടവുകാരനായി കൊണ്ടുവരവേ, കപ്പലില്‍നിന്നു കടലില് ചാടാനും സാഹസംകാട്ടി. എന്നാല് ശ്രമം പരാജയപ്പെട്ടു. 1911ല് 50 വര്‍ഷത്തെ ജയില് ശിക്ഷയ്ക്ക് വിധിക്കപ്പെട്ടു. ആന്‍ഡമാന് ജയിലിലുമായി. ജയിലിലും മുസ്‌ലിം തടവുകാര് ബാങ്ക് വിളിക്കുന്ന സമയത്ത് ഹിന്ദു തടവുകാരോട് ശംഖ്‌നാദം മുഴക്കാന്‍വരെ അദ്ദേഹം പ്രേരിപ്പിക്കുമായിരുന്നു. മുസ്‌ലിം തടവുകാര് ഭക്ഷണം കഴിക്കുന്ന തളികകളില് ശുദ്ധികലശം നടത്താന്, ഒരു സന്യാസിയെപ്പോലും അദ്ദേഹം ജയിലില് സൃഷ്ടിച്ചെടുത്തു. 1913 നവംബര് 14നു ഗവര്‍ണര് ജനറലുടെ ഹോം സെക്രട്ടറി സര് റജിനോള്‍ഡ് ക്രഡോക്കിനെഴുതിയ കത്തില് ആന്‍ഡമാനില് താന് ഏകാന്ത തടവിലാണെന്നും രാഷ്ട്രീയ തടവുകാരനെന്ന നിലയില് ഇളവുകള് ലഭിക്കാനായി ഇന്ത്യന് ജയിലിലേക്കുമാറ്റുകയെങ്കിലും ചെയ്യണമെന്നും അഭ്യര്‍ഥിക്കുകയാണ് അദ്ദേഹം ചെയ്തത്.\nമറ്റു തടവുകാര്‍ക്കിടയില് ഇടതിങ്ങി ജീവിക്കാന് വയ്യെന്ന് അഞ്ചു തവണ നടത്തിയ അഭ്യര്‍ഥനകളെ തുടര്‍ന്നു, മഹാരാഷ്ട്രയില് പുനെയിലെ യെര്‍വാദാ സെന്‍ട്രല് ജയിലിലേക്ക് സവര്‍ക്കറെ മാറ്റി. പിന്നീട് ജയില് മോചിതനായതും മാപ്പപേക്ഷ നല്‍കിക്കൊണ്ടു തന്നെ. ഏത് വിധത്തിലായാലും ബ്രിട്ടീഷ് സര്‍ക്കാരിനെ സേവിക്കാമെന്നായിരുന്നു കത്തിലെ ഉള്ളടക്കം. ഇന്ത്യന് സ്വാതന്ത്ര്യ സമരത്തില് പങ്കെടുത്ത് വീരമരണം വരിച്ച ഭഗത് സിങ്ങിനെപ്പോലെ ഇരുന്നൂറോളം പേര് അന്ന് ആന്‍ഡമാന് ജയിലില് ഉണ്ടായിരുന്നു. കേവലം 23 വയസ്സ് മാത്രം പ്രായമായിരുന്ന ഭഗത്‌സിങ്ങ് ഒരു ക്ഷമാപണത്തിനും കൂട്ടു നില്‍ക്കാതെ, ബ്രിട്ടീഷ് ഭരണം സമ്മാനിച്ച തൂക്കുമരത്തിലേക്ക് നടന്നുപോവുകയാണ് ചെയ്തത്.\nജയില് മോചിതനായ സവര്‍ക്കര്, ഹിന്ദുരാഷ്ട്രവാദവുമായി തന്നെ പൊതുജീവിതം തുടര്‍ന്നു. 1937ല് ഹിന്ദുമഹാസഭാ പ്രസിഡന്റ് പദത്തിലെത്തിയ അദ്ദേഹം 1943വരെ തല്‍സ്ഥാനത്തുണ്ടായിരുന്നു. എന്നാല് മഹാത്മജിയുടെ ക്വിറ്റ് ഇന്ത്യാ പ്രസ്ഥാനത്തെപ്പോലും എതിര്‍ത്ത് ബ്രിട്ടീഷ് അധികാരികളുടെ കളിത്തോഴനാവുകയാണ് ചെയ്തത്.\n1942ല് ക്വിറ്റിന്ത്യാ പ്രസ്ഥാനം പടര്‍ന്നു പന്തലിച്ചു കൊണ്ടിരുന്നപ്പോള് സവര്‍ക്കറും ഹിന്ദുമഹാസഭയും ബ്രിട്ടീഷ് പട്ടാളത്തിലേക്ക് ആളെ ചേര്‍ക്കുകയായിരുന്നുവെന്ന് ‘ആജ്തക്ക്’ ഗ്രൂപ്പിന്റെ മാനേജിങ്ങ് എഡിറ്ററായിരുന്ന പ്രശസ്ത മാധ്യമ പ്രവര്‍ത്തകന് അശുതോഷ് പറയുന്നു. ഗാന്ധിവധക്കേസില് പ്രതി ചേര്‍ക്കപ്പെട്ട ആളാണ് സവര്‍ക്കര് എന്നും നാഥുറാം ഗോഡ്‌സെയെയും നാരായണന് ആപ്തയെയും വധശിക്ഷക്കു വിധിച്ചപ്പോള്, സാങ്കേതിക ന്യായത്തിലാണ് സവര്‍ക്കര് മോചിതനായതെന്നും അദ്ദേഹം കൂട്ടിച്ചേര്‍ത്തു. ഈ പശ്ചാത്തലങ്ങളെല്ലാമുള്ള ഒരാളെയാണ് ബി.ജെ.പി ഭരണകൂടം ഭാരതരത്‌നം മരണാനന്തര ബഹുമതി ആയി നല്‍കി ആദരിക്കാന് പോകുന്നത്. 1954 മുതല് നമ്മുടെ നാട് നല്‍കിവരുന്ന പരമോന്നത ബഹുമതിക്കു കളങ്കം ചാര്‍ത്തിക്കൊണ്ട്.\nഇതിനകം അമ്പതോളം പ്രഗത്ഭര്‍ക്ക് മാത്രമാണ് ഇത് സമ്മാനിക്കപ്പെട്ടത്. ആദ്യ ഇന്ത്യന് ഗവര്‍ണര് ജനറല് സി. രാജഗോപാലാചാരി, രാഷ്ട്രപതിമാരായ ബാബു രാജേന്ദ്രപ്രസാദ്, ഡോ. എസ്. രാധാകൃഷ്ണന്, ഡോ. സാക്കിര് ഹുസൈന്, വി.വി ഗിരി, ഡോ. എ.പി.ജെ അബ്ദുല്‍കലാം, പ്രധാനമന്ത്രിമാരായ പണ്ഡിറ്റ് നെഹ്‌റു, ലാല്‍ബഹദൂര് ശാസ്ത്രി, മൊറാര്‍ജി ദേശായി, ഇന്ദിരാഗാന്ധി, എ.ബി വാജ്‌പേയി, രാജീവ്ഗാന്ധി തുടങ്ങിയവരുടേതാണ് ആ പട്ടിക. കേന്ദ്രമന്ത്രിമാരായ ഗുല്‍സാര്‍ലാല് നന്ദ, മൗലാനാ അബുല് കലാം ആസാദ്, സര്‍ദാര് പട്ടേല്, ഡോ. ബി.ആര് അംബേദ്കര്, പണ്ഡിറ്റ് മദന് മോഹന് മാളവ്യ, പണ്ഡിറ്റ് ജി.ബി. പാന്ത്, അരുണാ ആസഫലി തുടങ്ങി എം.ജി. രാമചന്ദ്രന്, കെ. കാമരാജ് ആദിയായവരും ആ പട്ടികയില് എതിര്‍പ്പില്ലാതെ സ്ഥാനം പിടിച്ചവരാണ്.\nനെല്‍സണ് മണ്ടേല, ഖാന് അബ്ദുല് ഗഫാര്‍ഖാന്, മദര് തെരേസ, ആചാര്യ വിനോബഭാവെ, ഡോ. സി.വി രാമന്, ഡോ. എസ് വിശ്വേശ്വരയ്യ, അമര്‍ത്യാസെന്, ജെ.ആര്.ഡി ടാറ്റ തുടങ്ങിയവരും, സംഗീതരംഗത്തെ കുലപതികളായിരുന്ന എം.എസ് സുബ്ബലക്ഷ്മി, ഉസ്താദ് ബിസ്മില്ലാ ഖാന്, ഭീംസെന് ജോഷി, ലതാമങ്കേശ്ക്കര്, രവിശങ്കര് എന്നിവരും ചലച്ചിത്രരംഗത്തെ മഹാപ്രതിഭ സത്യജിത്ത് റോയ് തുടങ്ങി ക്രിക്കറ്റ് ഇതിഹാസം സച്ചിന് ടെന്‍ഡുല്‍ക്കര് വരെയും കടന്നുചെന്ന മേഖലയാണിത്.\nതങ്ങള് തന്നെ തിരഞ്ഞെടുത്ത് തങ്ങള്‍ക്കുതന്നെ ഭാരതരത്‌നം നല്‍കുന്നത് ശരിയല്ലെന്നു പറഞ്ഞു മൗലാനാ ആസാദ് ആ ബഹുമതി നിരസിച്ചിരുന്ന ചരിത്രവും നമുക്കറിയാം. ഒടുവില് മരണാനന്തരമാണ് 1992ല് പിന്നെ അത് അദ്ദേഹത്തിനു സമ്മാനിച്ചത്. അതേപോലെ 1992ല് തന്നെ സുഭാഷ് ചന്ദ്രബോസിനു ഭാരതരത്‌ന പ്രഖ്യാപിച്ചെങ്കിലും മരണം സ്ഥിരീകരിക്കപ്പെടാത്തതിനാല് അത് പിടിച്ചു വച്ചതും ചരിത്രം.\nഇങ്ങനെ ചരിത്രത്തിന്റെ തങ്കത്താളുകള് പേരെഴുതി കടന്നുപോയ മഹാപ്രതിഭകളോടൊപ്പം കളങ്ക പങ്കിലമായ ഒരാളെക്കൂടി ചേര്‍ത്തുവയ്ക്കാന് നാം ശ്രമിച്ചാല് ചരിത്രം നമുക്ക് മാപ്പ് നല്‍കുകയില്ല. എന്നാല് ഇന്ത്യയൊട്ടാകെ ആര്.എസ്.എസ് ശാഖകളുടെ എണ്ണം 51 ശതമാനം വര്‍ധിച്ചെന്നു ജനറല് സെക്രട്ടറി മന്‍മോഹന് വൈദ്യ അവകാശപ്പെടുമ്പോള്, ലോകത്ത് ഏറ്റവും അധികം അംഗങ്ങളുള്ള രാഷ്ട്രീയ പാര്‍ട്ടി തങ്ങളുടേതാണെന്നു ബി.ജെ.പി അവകാശപ്പെടുമ്പോള്, തിരുവായക്ക് എതിര്‍വായ് ഇല്ലാതെ പോകുമോ എന്നതാണ് മതേതര ജനാധിപത്യമൂല്യങ്ങളെ ജീവനുതുല്യം സ്‌നേഹിക്കുന്ന ജനകോടികളുടെ ഭയം.


India vs New Zealand 2nd ODI Match preview probable XI-ന്യൂസിലൻഡിനെതിരെ തിരിച്ചുവരവിന് ഇന്ത്യ; ടീമിൽ നിർണായക മാറ്റത്തിന് സാധ്യത\nന്യൂസിലൻഡിനെതിരെ തിരിച്ചുവരവിന് ഇന്ത്യ; ടീമിൽ നിർണായക മാറ്റത്തിന് സാധ്യത\nജസപ്രീത് ബുംറ നയിക്കുന്ന ബോളിങ് നിര ശക്തമാണെങ്കിലും റൺസ് നിയന്ത്രിക്കുന്നതിൽ പലപ്പോഴും പരാജയപ്പെടുന്നുണ്ട്\nUpdated: February 7, 2020 6:22:05 pm\nഇന്ത്യയുടെ ന്യൂസിലൻഡ് പര്യടനത്തിലെ രണ്ടാം ഏകദിനം നാളെ. ആദ്യ മത്സരത്തിൽ പരാജയപ്പെട്ട ഇന്ത്യയ്ക്ക് പരമ്പരയിൽ ജിവൻ നിലനിർത്താൻ നാളെ ജയം അനിവാര്യമാണ്. ഓക്‌ലൻഡിലെ ഈഡൻ പാർക്കിൽ ഇന്ത്യൻ സമയം 7.30നാണ് മത്സരം ആരംഭിക്കുന്നത്.\nകഴിഞ്ഞ മത്സരത്തിൽ വലിയ വിജയലക്ഷ്യമൊരുക്കാനായെങ്കിലും പ്രതിരോധിക്കാൻ സാധിക്കാതെ പോയതാണ് ഇന്ത്യയെ തോൽവിയിലേക്ക് നയിച്ചത്. അതുകൊണ്ട് തന്നെ ബോളിങ്ങിൽ മാറ്റത്തിന് ഇന്ത്യൻ നായകൻ വിരാട് കോഹ്‌ലി ശ്രമം നടത്തിയേക്കും. യുവതാരം ഷാർദുൽ ഠാക്കൂർ മാത്രം കഴിഞ്ഞ മത്സരത്തിൽ വഴങ്ങിയത് 80 റൺസാണ്. കുൽദീപ് യാദവ് 84 റൺസും വഴങ്ങി.9ഓവറിലാണ് ഷാർദൂൽ 80 റൺസ് കിവീസിന് വിട്ടുനൽകിയത്. ന്യൂസിലൻഡിനെതിരെ 10 ഓവറിൽ താഴെയെറിഞ്ഞ് 80ലധികം റൺസ് വിട്ടുനൽകുന്ന ആദ്യ ഇന്ത്യൻ താരമായും ഷാർദുൽ മാറി.\nഇക്കാരണത്താൽ ഷാർദുലിന് രണ്ടാം ഏകദിനത്തിൽ പ്ലെയിങ് ഇലവനിൽ സ്ഥാനം നഷ്ടമായേക്കും. മികച്ച ഫോമിലുള്ള നവ്‌ദീപ് സൈനിയെ പേസ് നിരയിലെത്തിക്കും. രണ്ട് സ്‌പിന്നർമാരെ കളിപ്പിക്കാനാണ് തീരുമാനമെങ്കിൽ യുസ്‌വേന്ദ്ര ചാഹൽ മടങ്ങിയെത്തും. കുൽദീപിന് പകരം ചാഹലെത്തിയാലും അത്ഭുതമില്ല.\nAlso Read: തോൽവിക്ക് പിന്നാലെ പിഴയും; ഹാമിൽട്ടണിൽ ഇന്ത്യയ്ക്ക് ഇരട്ടിപ്രഹരം\nകഴിഞ്ഞ മത്സരത്തിൽ തിളങ്ങാനായില്ലെങ്കിലും മായങ്കും പൃഥ്വി ഷായും തന്നെയായിരിക്കും ഇന്ത്യൻ ഇന്നിങ്സ് ഓപ്പൺ ചെയ്യുക. മൂന്നാം നമ്പരിൽ നായകൻ കളിക്കുമ്പോൾ കന്നി സെഞ്ചുറി പ്രകടനവുമായി ഹാമിൽട്ടണിൽ തിളങ്ങി നാലാം നമ്പർ ഉറപ്പിച്ച ശ്രേയസ് അയ്യർ മധ്യനിരയുടെ കരുത്താകും. കെ.എൽ.രാഹുൽ ഒരിക്കൽ കൂടി വെടിക്കെട്ട് ഇന്നിങ്സുമായി തിളങ്ങിയാൽ ഇന്ത്യയെ പിടിച്ചുകെട്ടുക അസാധ്യമായിരിക്കും. രാഹുൽ തന്നെയായിരിക്കും നാളെയും വിക്കറ്റ് കീപ്പർ.\nജസപ്രീത് ബുംറ നയിക്കുന്ന ബോളിങ് നിര ശക്തമാണെങ്കിലും റൺസ് നിയന്ത്രിക്കുന്നതിൽ പലപ്പോഴും പരാജയപ്പെടുന്നുണ്ട്. പരുക്കിൽ നിന്ന് മുക്തനായി മടങ്ങിയെത്തിയെങ്കിലും പൂർണമായും ഫോമിലേക്ക് ഉയരാൻ ബുംറയ്ക്ക് സാധിച്ചട്ടില്ല. ഷമിയും വിക്കറ്റ് വീഴ്ത്തുന്നുണ്ടെങ്കിലും റൺസ് വഴങ്ങുന്നതിൽ ഉദാരമതിയാണ്.\nമറുവശത്ത് ടി20 പരമ്പരയിൽ വഴങ്ങിയ നാണംകെട്ട തോൽവിക്ക് ശേഷം ഹാമിൽട്ടണിലെ ജയത്തോടെ തിരിച്ചെത്തിയ ന്യൂസിലൻഡിന് അതുകൊണ്ട് അവസാനിപ്പിക്കാനാകില്ല. ഏകദിന പരമ്പര തൂത്തുവാരുകയെന്ന ലക്ഷ്യത്തോടെയാണ് കിവികൾ മുന്നോട്ടുള്ള മത്സരങ്ങളെ കാണുന്നത്. കെയ്ൻ വില്യംസണിന് പകരം ടോം ലഥാമണ് കിവികളെ നയിക്കുന്നത്.റോസ് ടെയ്‌ലറിൽ തന്നെയാണ് ന്യൂസിലൻഡ് പ്രതീക്ഷ വയ്ക്കുന്നതും.\nWeb Title: India vs new zealand 2nd odi match preview probable xi


സഹകരണമേഖലയുടെ ജനകീയമുഖം നഷ്ടപ്പെടാതെ നോക്കണമെന്ന് മുഖ്യമന്ത്രി – Media Mangalam\nതിരുവനന്തപുരം:സഹകരണമേഖലയുടെ ജനകീയമുഖം നഷ്ടപ്പെടാതെ നോക്കണമെന്ന് മുഖ്യമന്ത്രി പിണറായി വിജയൻ പറഞ്ഞു. സഹകരണ ബാങ്ക് ജീവനക്കാർ യജമാനഭാവത്തിൽ പെരുമാറുന്നതായി ചില പരാതികൾ ഉയർന്നു. പരുക്കൻ ഇടപെടൽ പാടില്ല. സഹകരണരംഗം പൊതുവെ അഴിമതിമുക്തമാണ്. ഒറ്റപ്പെട്ട ചില പ്രശ്‌നങ്ങൾ ചിലയിടങ്ങളിൽ ഉണ്ടായിട്ടുണ്ട്. സഹകരണമേഖലയ്ക്ക് പറ്റുന്നതല്ല അഴിമതിയെന്ന് ഇക്കാര്യത്തിൽ അഭിരുചിയുള്ളവർ മനസ്സിലാക്കണം. അഴിമതിക്കെതിരെ വിട്ടുവീഴ്ചയില്ലാത്ത നിലപാടാണ് എൽഡിഎഫ് സർക്കാർ സ്വീകരിച്ചിട്ടുള്ളതെന്ന് ഓർക്കണം. അറുപത്തിയേഴാമത് അഖിലേന്ത്യാ സഹകരണ വാരാഘോഷത്തിന്റെ സംസ്ഥാനതല ഉദ്‌ഘാടനം നിര്‍വ്വഹിക്കുകയായിരുന്നു മുഖ്യമന്ത്രി.\nപ്രളയകാലത്തും കോവിഡ് പ്രതിരോധത്തിലും സുഭിക്ഷ കേരളം പദ്ധതിയിലുമൊക്കെ സഹകരണമേഖലയുടെ കരുത്ത് വ്യക്തമായതാണ്. ഗ്രാമീണമേഖലയിലെ കാർഷികവായ്പകളിൽ ഏറിയപങ്കും സഹകരണ ബാങ്കുകളിൽനിന്നാണ്. നിക്ഷേപം പൂർണമായും പ്രാദേശിക വികസന പ്രവർത്തനങ്ങൾക്കാണ് വിനിയോഗിക്കുന്നത്. കാർഷിക മൂല്യവർധിത ഉൽപ്പന്നങ്ങൾ സൃഷ്ടിക്കാൻ സഹകരണ സ്ഥാപനങ്ങൾക്കു കഴിയണം. സഹകരണ പ്രസ്ഥാനത്തിന്റെ ശക്തിക്കനുസരിച്ച് ആശുപത്രി മേഖലയിൽ ഇടപെടലായിട്ടില്ല. ഇക്കാര്യത്തിൽ മാറ്റം വരണം. കേരള ബാങ്കിന്റെ 1500ലധികം ടച്ചു പോയിന്റുകളായി സഹകരണ ബാങ്കുകൾ മാറുന്നതോടെ, ഈ മേഖലയിൽ വരുന്ന മാറ്റം നേരിട്ട് അനുഭവിച്ചറിയാനാകുമെന്നും മുഖ്യമന്ത്രി വ്യക്തമാക്കി.\nസഹകരണമന്ത്രി കടകംപള്ളി സുരേന്ദ്രൻ അധ്യക്ഷനായി. സംസ്ഥാന സഹകരണ യൂണിയൻ അഡ്മിനിസ്‌ട്രേറ്റീവ് കമ്മിറ്റി കൺവീനർ കോലിയക്കോട് എൻ കൃഷ്ണൻനായർ, സഹകരണ സെക്രട്ടറി മിനി ആന്റണി, രജിസ്ട്രാർ നരസിംഹു ഗാരി ടി എൽ റെഡ്ഡി, അഡീഷണൽ രജിസ്ട്രാർ കെ സജാദ് എന്നിവർ സംസാരിച്ചു.\nഗാന്ധി ആരാധകനില് നിന്ന് ഗാന്ധി ഘാതകനിലേക്ക്


വട്ടുകേസുകള്: ചാപ്ലിന് ചിരി ... ഗോള്‍ഡ് റഷ്\nചാപ്ലിന് ചിരി ... ഗോള്‍ഡ് റഷ്\nപുതുമയുള്ളതും ആസ്വാദ്യകരവുമായ എന്തെങ്കിലും ഒന്നു കാണാന് കഴിയുമെന്ന് കരുതിയാണ് ടിവിക്ക് മുന്നില് ഇരുന്നത്. സാധാരണയായി കണ്ടുകൊണ്ടിരിക്കുന്ന ചാനലുകളില് ഇഷ്ടപ്പെട്ടതോന്നുമില്ല തുടര്‍ന്നു ചാനലുകളോരോന്നായി മാറ്റിക്കൊണ്ടിരുന്നു ഒന്നില് ബ്ലാക്ക് ആന്‍ഡ് വൈറ്റ്, ചാര്‍ലിചാപ്ളിന്‍റെതായിരുന്നു. പ്രതീക്ഷിക്കാതെ കൈവന്ന ഭാഗ്യം! എന്ന് പറയാറില്ലേ, അതുതന്നെ. എനിക്കിഷ്ടവുമാണ്. "ഗോള്‍ഡ് റഷ്" ആയിരുന്നു. പണ്ടെന്നൊ കണ്ടുമറന്നതുപോലെ.\nപഴയകാലം ഓര്‍മ്മയില് തെളിഞ്ഞുവന്നു. അന്നു സ്കൂളില് പഠിക്കുന്ന സമയം വര്‍ഷത്തില് ഒന്നോ രണ്ടോ പ്രാവശ്യം പ്രൊജെക്ടെര് ഉപയോഗിച്ച് ചെറുസ്ക്രീനില് സ്കൂളില് സിനിമ കാണിക്കുമായിരുന്നു. ഒരു മാസം മുന്‍പേ തന്നെ ക്ലാസ്സ് ടീച്ചര് എല്ലാവരും കേള്‍ക്കെ ഉച്ചത്തില് പറയുമായിരുന്നു. അടുത്ത മാസം ഇത്രാം തീയതി സ്കൂളില് സിനിമയുണ്ട്, അതിനായി അമ്പതുപൈസാ എല്ലാവരും വീട്ടില്‍നിന്നും കൊണ്ടുവരണം. വീട്ടില് നിന്നും പൈസ കിട്ടുവാനാനെങ്കില് നൂറു ചോദ്യങ്ങള്‍ക്ക് ഉത്തരം പറയേണ്ടിവരും ഒടുവില് മനസ്സില്ലാ മനസ്സോടെ ആയിരിക്കും തരിക. അതുകഴിഞ്ഞാല് സിനിമക്കു വേണ്ടിയുള്ള കാത്തിരിപ്പാണ്. സിനിമയുടെ പെരിനോന്നും പ്രസക്തിയില്ല. കുട്ടികളെ ചിരിപ്പിക്കാന് നല്ലത് ഇതായിരിക്കും എന്നു കരുതിക്കാണും സാറന്മാര്.\nദരിദ്രന്‍റെ കാഴ്ചക്കോണിലൂടെ ജീവിതസാഹചര്യങ്ങളെ ചിത്രീകരിക്കാനായിരുന്നു ചാപ്ലിന് എന്നും താല്‍പ്പര്യം. ദാരിദ്ര്യമാണ് ചാപ്ലിനെ അഭിനയരംഗത്തേക്ക് എത്തിച്ചത് തന്നെ അതുകൊണ്ട് ദാരിദ്ര്യത്തിന്‍റെ വിഷമസന്ധികളും ചിരിയുടെ പൊട്ടിത്തെറിയുടെയിടയിലും ചാപ്ലിന് ചിത്രങ്ങളിലൊക്കെ തലനീട്ടുന്നത് കാണാം.\nഏകാന്തനായി മലമുകളിലേക്കു നടന്നു കയറുന്ന ഭാഗ്യാന്വേഷിയുടെ വേഷത്തിലാണ് ചാപ്ലിനെ കണ്ടുമുട്ടുന്നത്. ഒരു കരടിയില്‍നിന്നും രക്ഷപെട്ടു ബ്ലാക്ക് ലാര്‍ടെര് എന്ന കുറ്റവാളിയുടെ കൂടാരത്തില് എത്തിച്ചേരുന്നു. അവിടെ തടിയനായ ഒരുവന് എത്തിച്ചേരുന്നു ജിം. പിന്നീട് ഭക്ഷണാന്വേഷണത്തിന് ഉള്ള തയ്യാറെടുപ്പാണ്. മൂന്നുപേരും നറുക്കെടുപ്പ് തീരുമാനിക്കുന്നു. ബ്ലാക്ക് ലാര്‍ടെര്‍ക്കാണ് കുറിവീണത്. ഭക്ഷണം തേടിയിറങ്ങിയ അയാള്‍ക്ക് രണ്ടു നിയമ പാലകരുമായി ഏറ്റുമുട്ടേണ്ടിവന്നു. ജിമ്മും ചാപ്ലിനും ഏറെനേരം കാത്തിരുന്നു ബ്ലാക്ക് തിരിച്ചുവരില്ലെന്ന് ഉറപ്പിച്ചു. ഒടുവില് ചാപ്ലിന് തന്‍റെ ബൂട്ടുതന്നെ പുഴുങ്ങി ഭക്ഷിക്കാന് തീരുമാനിച്ചു. അവിടെയും " കയൂക്കുള്ളവന് തന്നെ കാര്യക്കാരന് ". ബൂട്ടിന്‍റെ "മാംസളമായ" ഭാഗം മുഴുവന് തടിയനും ശക്തനുമായ ജിം ചാപ്ലിനില് നിന്നും പിടിച്ചു വാങ്ങുന്നു. ആണികളും, സോളും, ലേസും വിശിഷ്ട ഭക്ഷണമായി കണ്ടു ആസ്വദിച്ചു കഴിക്കുന്ന ചാപ്ലിന്.\nചിന്താ ശൂന്യനായ ആളുകളില് മാത്രമേ ചിരിയുടെ മധുരം നിറയൂ. വിവേകശാലികള്‍ക്ക് ആ രംഗം കണ്ണീരിന്‍റെ പുളിപ്പാണ് നിറയ്ക്കുക. അബലനായ ചാപ്ലിന് ബലവാനായ ജിമ്മിന്‍റെ ആര്‍ത്തിപൂണ്ടുള്ള തീറ്റി ഒരുതരം ഭയത്തോടെ നോക്കിനില്‍ക്കാനെ കഴിഞ്ഞുള്ളു. നിരവധി സംഭവവികാസങ്ങള്‍ക്ക് ശേഷം ജിമ്മും ചാപ്ലിനും ധനികരായിത്തീരുന്ന ശുഭാന്തത്തിലാണ് കഥ അവസാനിക്കുന്നത്.\nചാപ്ലിന് ചിത്രങ്ങള് ചിന്തയുടെ അകത്തളത്തിലേക്കു പ്രവേശിക്കാതെ ചിരിയുടെ പുറത്തളങ്ങളിലാണ് പ്രതിഷ്ടിക്കപ്പെടുന്നതും ആസ്വദിക്കുന്നതും. അതുകൊണ്ടാവും ജനങ്ങളുടെ ഇടയില് കൂടുതല് ഇടംപിടിക്കാതിരുന്നതും. അറിയില്ല. ചിരി എന്നതു അന്യന്‍റെ വേദനയാണ്. സ്വന്തം വേദനകളെ മറച്ചുകൊണ്ട് സ്വയം ചിരിക്കുകയും മറ്റുള്ളവരെ ചിരിപ്പിക്കുകയും ചെയ്യാന് ഒരു പക്ഷെ ചാപ്ലിന് മാത്രമേ സാധിക്കൂ. വെറും തട്ടിതടയലുകളും, ഉരുണ്ടുവീഴലും അമളികളുനര്‍ത്തുന്ന ചിന്താശൂന്യമായ ചിരിമാത്രമാണെങ്കില് കാലദേശാതിവര്‍ത്തികലായി നിലനില്‍ക്കില്ലായിരുന്നു.\n'ദാരിദ്ര്യത്തിന്‍റെ തത്ത്വശാസ്ത്രത്തിനു കാറല്‍മാര്‍ക്സ് തത്ത്വശാസ്ത്രത്തിന്‍റെ ദാരിദ്ര്യത്തിലൂടെ മറുപടി പറഞ്ഞെങ്കില്, ദാരിദ്ര്യത്തിന്‍റെയും വിശപ്പിന്‍റെയും തത്ത്വശാസ്ത്രത്തെ ലളിതമായും അതിതീവ്രമായും അവതരിപ്പിക്കുകയാണ് ചാപ്ലിന് ചെയ്തത് എന്ന് എനിക്കു തോന്നുന്നു. വെറും തോന്നലുകലായിരിക്കാം'.\nപോസ്റ്റ് ചെയ്തത് പ്രേം I prem ല് 9/03/2012 05:56:00 PM\nഒപ്പം കൊടുത്തിരിക്കുന്ന ചിത്രം 'ദ കിഡ്'-ലേതാണല്ലോ..\nചിന്താ ശൂന്യനായ ആളുകളില് മാത്രമേ ചിരിയുടെ മധുരം നിറയൂ. വിവേകശാലികള്‍ക്ക് ആ രംഗം കണ്ണീരിന്‍റെ പുളിപ്പാണ് നിറയ്ക്കുക.\nആശംസകൾ ... വീണ്ടും വരാട്ടോ


ഗ്രീന് ടീയില് നാരങ്ങ നീര് ചേര്‍ത്ത് കുടിച്ചാല് ഈ ഗുണങ്ങള്\nMar 9, 2019, 05:11 pm IST\nഡയറ്റിങ്ങ് തുടങ്ങിക്കഴിഞ്ഞാല് പിന്നെ ശരീരഭാരം കുറയ്ക്കാന് മിക്കവരും ആദ്യം കുടിക്കുന്നത് ഗ്രീന് ടീ തന്നെയാകും. ഗ്രീന് ടിയില് അടങ്ങിയിരിക്കുന്ന ആന്റിഓക്സിഡന്റുകളാണ് ഈ് ഗുണം നല്‍കുന്നതും. ശരീരഭാരം കുറയ്ക്കാന് മാത്രമല്ല കാന്‍സര് പോലുള്ള രോഗങ്ങള് തടയാനും തടി കുറയാനുമെല്ലാം ഗ്രീന് ടീ വളരെ നല്ലതാണ്.\nഇനി ഗ്രീന് ടീ കുടിക്കുമ്പോള് അതില് അല്‍പം നാരങ്ങ നീര് കൂടി ചേര്‍ക്കാം. ഗ്രീന് ടീയില് ഫ്ളേവനോയ്ഡുകളുടെ രൂപത്തില് ആന്റിഓക്സിഡന്റുകളുണ്ട്. ചെറുനാരങ്ങയിലും ഇതുണ്ട്. ഇവ രണ്ടു ചേരുമ്പോള് ഗുണം ഇരട്ടിക്കും. ഗ്രീന് ടീയില് ചെറുനാരങ്ങ നീര് ചേര്‍ത്ത് കുടിക്കുന്നത് പ്രതിരോധശേഷി വര്‍ധിപ്പിക്കാനും ഉദരസംബന്ധമായ പ്രശ്‌നങ്ങള് അകറ്റാനും സഹായിക്കും.\nചെറുനാരങ്ങ സിട്രസ് ആസിഡാണെങ്കിലും വയറിനെ തണുപ്പിക്കാന്, ആല്‍ക്കലൈനാക്കാന് സഹായിക്കും. അതായത് ഗ്രീന് ടീയിലെ കഫീന് വയറ്റില് അസിഡിറ്റിയുണ്ടാക്കാതിരിക്കാന് ചെറുനാരങ്ങ ചേര്‍ക്കുന്നത് നല്ലതാണ്. വെറും വയറ്റില് ഒരു കാരണവശാലും ഗ്രീന് ടീ കുടിക്കരുത്. ഇതിലെ കഫീന് ഡീഹൈഡ്രേഷന് ഉണ്ടാക്കാനുള്ള സാധ്യതയേറെയാണ്. ഗ്രീന് ടീ-ചെറുനാരങ്ങ കോമ്പിനേഷന് കൊളസ്ട്രോളും ട്രൈഗ്ലിസറൈഡുകളും കുറയ്ക്കാന് ഏറെ നല്ലതാണ്. ഗ്രീന് ടീയും ചെറുനാരങ്ങയും തടിയും കൊഴുപ്പും കുറയ്ക്കാന് സഹായിക്കുന്നവയാണ്. വൈറ്റമിന് സിയും ആന്റിഓക്സിഡന്റുകളും ഒന്നിക്കുമ്പോള് ഗുണം ഇരട്ടിയാകും.\ngreen tea healthy foods


my blog, my fun: June 2012\nകണ്ണനും കൂട്ടുകാരനും ഒരുമിച്ചാണ് ജോലി ചെയുന്നത്. സ്വന്തമായി ബിസിനസ് ആണ് അവര്‍ക്ക്. പരസ്യ കമ്പനിയാണ് അവര്‍ക്ക്. ഇന്ന് വൈകിയാണ് അവര് ജോലി സ്ഥലത്ത് എത്തിയത്. എന്നിട്ട് പതിവുപോലെ വാചകമടിച്ചു ഇരിക്കുകയാണ് പ്രത്യേകിച്ചു പണിയോന്നുംമില്ല. അങ്ങന ഇരിക്കുമ്പോള് രണ്ടു സുഹൃത്തുക്കള് കൂടി അവിടെ വന്നു. അപ്പോള് അവരും ഇവരോടൊപ്പം വാചകമടിക്കാന് കൂടി. പിന്ന പറയണ്ടല്ലോ പൂരം .ഭയങ്കര വര്‍ത്തമാനം ആണ്. പല പല ആളുകളെ കുറിച്ച് പല പല മേഖലകളെ കുറിച്ച് പല പല കാര്യങ്ങളെ കുറിച്ച് അങ്ങനെ നീളുന്നു വര്‍ത്തമാനം. അതിനിടയില് എപ്പഴോ ഉറക്കതെകുരിച്ചു ആരോ പറഞ്ഞു പിന്ന അതായി കുറച്ചു നേരത്തേക്ക് സംസാര വിഷയം. ഉറക്കത്തിന്റെ നല്ല വശങ്ങളും ചിത്ത വശങ്ങളും എല്ലാം അവര് സംസാരത്തില് ഉള്‍പെടുത്തി.അക്കൂട്ടത്തില് ആരോ പറഞ്ഞു ഉച്ചക്ക് ഉറങ്ങുന്നത് നല്ല ശീലം അല്ല എന്ന്. എല്ലാവരും അത് ശരി വച്ച്. ഉച്ചക്കുള്ള ഉറക്കം വളരെ മോശമാണെന്നും അങ്ങനെ ചെയുന്നവര് മടിയന്മാരനെന്നും അവര് സമര്‍തിച്ചു. അങ്ങനെ അവരുടെ സംസാരം നീണ്ടു. അത് കഴിഞ്ഞു വേറെയും പല കാര്യങ്ങള് അവര് ചര്‍ച്ച ചെയ്തു. അപ്പോഴേക്കും ഏതാണ്ട് ഒരു രണ്ടു മണി കഴിഞ്ഞായിരുന്നു. അപ്പോള് എല്ലാവര്ക്കും നന്നേ വിശക്കുന്നുണ്ട്. അങ്ങനെ അവര് വാചകമടി നിര്‍ത്തി വയറ്റിലേക്ക് എന്തെങ്കിലും ഇറക്കാന് വേണ്ടി അടുത്തുള്ള ഒരു കടയിലേക്ക് പോയി. അവിടെ ചെന്ന് എല്ലാവരും ചോറ് ആവശ്യത്തിനു കഴിച്ചു. വിശപ്പൊക്കെ അപ്പാടെ മാറി. എല്ലാം കഴിഞ്ഞു ഓരോ സിഗരറ്റും വലിച്ചു കൊണ്ട് തിരികെ ഓഫീസില് എത്തി. അപ്പോഴേക്കും അന്തരിക്ഷം ശരിക്കും ചൂട് പിടിച്ചു കഴിഞ്ഞിരുന്നു. ഓരോരുത്തരായി പിന്നെയും ഓരോ മൂലയില് സ്ഥാനം പിടിച്ചു, പിന്നെയും പഴയതുപോലെ സംസാരത്തില് മുഴുകി. പതിയെ പതിയെ സംസാരം കുറഞ്ഞു വരുന്നതും എല്ലാവരും ക്ഷിണം കൊണ്ട് ഓരോ മൂലയില് ഒതുങ്ങുന്നതും കണ്ണന് ശ്രേധിച്ചു. ഉച്ചക്കത്തെ ഉറക്കത്തിന്റെ ദുഷ്യ വശങ്ങളെ കുറിച്ച് ഒരുപാട് സംസാരിച്ചവരെല്ലാം ഇപ്പോള് ഉറക്കത്തിനു വശം വധാരായി കൊണ്ടിരിക്കുകയാണ്. ഇപ്പോള് അവരെ സംബധിച്ചിടത്തോളം ഉറക്കം ഒരു തെറ്റല്ല. അത് ആവശ്യമാണ് അങ്ങനെ എല്ലാവരും പൂര്‍ണമായും സംസാരം നിര്‍ത്തി ഉറക്കത്തിനു ശ്രെധ കൊടുത്തു. ആരൊക്കയോ എന്തോ പറഞ്ഞു. പക്ഷെ ആരും അത് ശ്രേധിച്ചില്ല, കണ്ണനും ശ്രേധിച്ചില്ല. അങ്ങനെ കണ്ണനും പതിയെ ഒരിടത് ഒതുങ്ങി ഇരുന്നു ഉറങ്ങാന് തുടങ്ങി, ഇനി ആരെ ബോധ്യപെടുത്താന് ആണ്. എല്ലാവരും ഉറക്കം താനെ അല്ലേലും ഇപ്പൊ ഉറങ്ങിയാല് എന്താണ് കുഴപ്പം. അത്രയും ചിന്ധിച്ചപ്പോ താനെ കണ്ണന് ഉറക്കത്തിന്റെ മടിത്തട്ടില് വീണു കഴിഞ്ഞു. പിന്നെ കണ്ണ് തുറക്കുമ്പോള് സമയം6മണി. അപ്പോഴും എല്ലാവരും ഉറക്കത്തില് താനെ.കണ്ണന് എല്ലാവരെയും വിളിച്ചുന്നര്‍ത്തി, എല്ലാവരും ഉറക്കച്ചടവില് നിന്ന് ഉണര്‍ന്നു. എന്നിട്ട് പരസ്പരം നോക്കുകയാണ്, ഉച്ച ഉറക്കാതെ കുറ്റം പറഞ്ഞ അവര് നല്ല രിതിയില് തനെ ഉച്ചക്ക് ഉറങ്ങി എന്ന് എല്ലാവര്ക്കും മനസിലായി അതുകൊണ്ട് തനെ ഒന്നും പരസ്പരം മിണ്ടിയില്ല. അപ്പോള് കണ്ണന് പറഞ്ഞു നമ്മുക്ക് ഓരോ ചായ കുടിച്ചാലോ? അങ്ങനെ അവര് അടുത്തുള്ള ചായ കടയിലേക്ക് നടക്കാന് തുടങ്ങി. കണ്ണന് എല്ലാവരെയും വെറുതെ നിരിക്ഷിച്ചു. ആരും ആരോടും മുന്ടാതെ താഴത്തും അവിടെയും ഇവിടെയും നോക്കി നടക്കുകയാണ്. അപ്പൊഴും അവരെല്ലാം അവരുടെ ഉച്ച ഉറക്കാതെ കുറിച്ച് തനെയാണ് ആലോചിചിക്കുന്നത് എന്ന് കണ്ണന് മനസിലായി.. ഛെ!! മോശമായി പോയി എന്ന് എല്ലാവരും മനസ്സില് കരുതുന്നതായി കണ്ണനും തോന്നി കാരണം അവനും അങ്ങന ചിന്തിച്ചു പോയി. എല്ലാവരും ചായ കടയില് കയറി ഓരോ ചായ പറഞ്ഞു അപ്പോഴും ആരും ഒന്നും പറയുന്നില്ല. അല്ല പറഞ്ഞിട്ടെന്ത കാര്യം, പറയുന്നത് ഒന്ന് പ്രവര്‍ത്തിക്കുന്നത് ഒന്ന്....\nPosted by Tarzan at 06:26 No comments:\nPosted by Tarzan at 08:08 No comments:\nഞാന് ടാര്‍സന്!! കാട്ടിലെ ടാര്‍സന് അല്ല നാട്ടില്ലേ ടാര്‍സന് ആണ് . ടാര്‍സന് എന്നത് വിളി പേരാണ് , കൂട്ടുകാര് ഇട്ട പേര്!! കാട്ടാളന് എന്നാനു അവന്മാര് വിളിക്കുന്നത് എങ്കിലും പതിയെ പതിയെ ഞന് ആ പേര് ഇഷ്ട്ടപെട്ടു . അവര് ആ പേര് വിളിക്കുന്നതിനു ഒരു കാരണം ഉണ്ട് എന്റ മുഖം ടാര്സനെ പോലെ നിണ്ടിട്ടാണ് അത് മാത്രമല്ല മുടിയും വളര്‍ത്തിയിരുന്നു. ഇപ്പൊ മുടിയൊന്നും ഇല്ല കേട്ടോ. നാട്ടുകാരുടേം വിട്ടുകാരുടെ നിരന്ധരമായ ശല്യം കാരണം മുടി വെട്ടി. ഇപ്പൊ മുടി നഷ്ട്ടപെട്ട ഒരു പാവം ടാര്‍സന് ആണ് ഞാന്\nഒരു ബ്ലോഗ് ചെയണം എന്നത് എന്റെ ഒരു ആഗ്രഹം ആയിരുന്നു. ഞന് ഇന്ന് അത് സാധിച്ചു. ബ്ലോഗിങ്ങിനെ കുറിച്ച കര്യമായ പരിഞ്ഞനമോന്നും എനിക്കില്ല എങ്കിലും ബ്ലോഗ് വഴി മനസ്സില് തോന്നുന്നതൊക്കെ എഴുതണം എന്ന് തോന്നി അതിനാണ് ഇത് തുടങ്ങി വച്ചത് .\nഅതല്ല തമാശ... ബ്ലോഗ് തുടങ്ങി കഴിഞ്ഞപ്പോ എഴുതാന് സമയമില്ല ഹി ഹി ഞന് ആകെ ചമ്മി പോയി. വേറൊന്നുമല്ല ഒരു കണക്കിന് കഷ്ട്ടപെട്ടു ബ്ലോഗ് തുടങ്ങി കഴിഞ്ഞപ്പോ ഭയങ്കര വിശപ്പ് അതുകൊണ്ട് എഴുതാന് ഒന്നും കിട്ടുന്നില്ല . അത്കൊണ്ട് എന്തെങ്കിലും കഴിച്ചിട്ട് പതിയെ എഴുത്ത് തുടങ്ങാം എന്ന് കരുതി...\nPosted by Tarzan at 01:45 No comments:


ബിബിസി 'വൈറൽ' പട്ടികയിൽ ഇടംനേടി ജാനകിയുടെയും നവീന്റെയും റാസ്പുടിൻ ഡാൻസ്…\nജാനകിയുടെയും നവീനിന്റെയും റാസ്പുടിൻ ഡാൻസ് ഓർക്കുന്നില്ലേ. കേരളത്തിൽ ആ ചുവടുകൾ ഉണ്ടാക്കിയ ഓളം ചെറുതല്ല. എന്നാൽ ബിബിസി തയ്യാറാക്കിയ കഴിഞ്ഞ വർഷം വൈറലായ വീഡിയോകളുടെ പട്ടികയിൽ ഇവരുടെ റാസ്പുടിൻ ചലഞ്ച് വിഡിയോയും ഇടംപിടിച്ചിട്ടുണ്ട്. തൃശൂർ മെഡിക്കൽ കോളേജ് വിദ്യാർഥികളാണ് ജാനകി ഓംകുമാറും നവീൻ കെ റസാഖും. കേന്ദ്ര ആരോഗ്യമന്ത്രി ആദ്യ കോവിഡ് വാക്സീൻ സ്വീകരിക്കുന്നതും ഒളിമ്പിക്സിൽ സ്വർണം നേടിയ നീരജ് ചോപ്രയുടെ പ്രകടനവുമൊക്കെയാണ് പട്ടികയിൽ ഇടംപിടിച്ച മറ്റു വിഡിയോകൾ.\n2021 ഏപ്രിലിലാണ് ഇരുവരും റാ റാ റാസ്പടിൻ എന്ന ഗാനത്തിന് കിടിലൻ ചുവടുകളുമായി നൃത്തം വെച്ചത്. ഇതിന്റെ വീഡിയോ സോഷ്യൽ മീഡിയയിൽ അപ്‌ലോഡ് ചെയ്തതോടെ ഡാൻസ് വൈറലായി. പഠനത്തിരക്കുകൾക്കിടയിൽ ലഭിച്ച ഒഴിവ് സമയത്താണ് ഇരുവരും ഈ വീഡിയോ ചെയ്തത്. കോളേജിന്റെ ഒഴിഞ്ഞ വരാന്തയിൽ നീല യൂണിഫോം ധരിച്ച് ഇവർ വെച്ച ചുവടുകൾ എല്ലാവർക്കും പ്രിയപ്പെട്ടതായി. കോടികണക്കിന് പേരാണ് വീഡിയോ കണ്ടത്.\nRead Also : രത്തന് ടാറ്റയുടെ പിറന്നാള് ആഘോഷം; ക്യൂട്ട് ആയിട്ടുണ്ടെന്ന് സോഷ്യല്‍മീഡിയ…\nവീഡിയോ വൈറലാകുന്നതിനൊപ്പം തന്നെ ഈ വീഡിയോയെ കുറിച്ചുള്ള വർഗീയ വിദ്വേഷം കലർന്ന ഒരു ഫെയ്സ്ബുക്ക് പോസ്റ്റ് പല വിവാദങ്ങൾക്കും ചർച്ചകൾക്കും വഴിവെച്ചു. ഇരുവരുടെയും മതങ്ങളെ കുറിച്ച് പറഞ്ഞായിരുന്നു പോസ്റ്റ്. അതിനെയും നവീനും ജാനകിയും ഒറ്റക്കെട്ടായി നേരിട്ടു. ഇവർക്ക് പിന്തുണയുമായി നിരവധി പേർ റാസ്പുടിൻ ചലഞ്ച് ഏറ്റെടുത്ത് രംഗത്തെത്തുകയും ചെയ്തു. ഈ വിഡിയോ ആണ് ഇപ്പോൾ ബിബിസി വൈറൽ വിഡിയോ പട്ടികയിൽ ഇടം നേടിയിരിക്കുന്നത്.\nStory Highlights : rasputin dance video of naveen and janaki in bbc viral list


ശ്രീരാമാവതാരം :: Janmabhumi Daily\nSaturday6September 2014 7:56 pm IST\nദശാവതാരങ്ങള്-7 വിഷ്ണുവിന്റെ ഏഴാമത്തെ അവതാരമായ ശ്രീരാമന് ആദര്‍ശത്തിന്റെ മൂര്‍ത്തിമത്ഭാവമായി പ്രകീര്‍ത്തിക്കുന്നു. സൂര്യവംശരാജാവായ ദശരഥന്റെ പുത്രനായാണ് ശ്രീരാമന് അവതരിക്കുന്നത്. രാവണവധമാണ് ശ്രീരാമാവതാരത്തിന്റെ മുഖ്യലക്ഷ്യം. രാവണനെക്കൊണ്ടുള്ള ഉപദ്രവം സഹിക്കാതായപ്പോള് ബ്രഹ്മാവ്, ഇന്ദ്രന് തുടങ്ങിയവര് പാലാഴിയില്‍ചെന്ന് ഭഗവാന് വിഷ്ണുവിനെ സ്തുതിച്ചു. അപ്പോള് വിഷ്ണു ഭഗവാന് താന് ദശരഥപുത്രനായ ശ്രീരാമനായി അവതരിച്ച് രാവണനെ നിഗ്രഹിക്കുന്നതാണെന്ന് അരുളിചെയ്തു. അങ്ങനെ വിഷ്ണുഭഗവാന് ദശരഥപുത്രനായ ശ്രീരാമനായി അവതരിച്ച് രാവണനെ വധിച്ച് സജ്ജനങ്ങളെ രക്ഷിച്ചു. ശ്രീരാമന്റെ ചരിത്രം പ്രകീര്‍ത്തിക്കുന്ന പുണ്യഗ്രന്ഥമാണ് രാമായണം. രാമന്റെ അയനത്തെ വിവരിക്കുന്നതുകൊണ്ടാണ് ഇതിന് രാമായണം എന്ന പേരുണ്ടായത്. വാല്മീകി രചിച്ചതുകൊണ്ട് വാല്മീകിരാമായണം എന്ന നാമധേയത്തിലും ഈ ഗ്രന്ഥം അറിയപ്പെടുന്നു. രാമായണം ആദികാവ്യം എന്ന പേരിലും വാല്മീകി ആദികവി എന്നപേരിലും പ്രസിദ്ധമാണ്. 24000 ശ്ലോകങ്ങളും7കാണ്ഡങ്ങളുമാണ് വാല്മീകി രാമായണത്തിലുള്ളത്. ബാലകാണ്ഡം, അയോധ്യകാണ്ഡം, ആരണ്യകാണ്ഡം, കിഷ്‌കിന്ധാകാണ്ഡം, സുന്ദരകാണ്ഡം, യുദ്ധകാണ്ഡം, ഉത്തരകാണ്ഡം എന്നിവയാണ് രാമായണത്തിലെ ഏഴ് കാണ്ഡങ്ങള്. വാല്മീകിരാമായണത്തിനുശേഷം അനേകം രാമായണങ്ങള് ഉണ്ടായിവന്നിട്ടുണ്ട്. മഹാഭാരതത്തിലും പുരാണങ്ങളിലും രാമായണകഥ പ്രതിപാദിച്ചിട്ടുണ്ട്. ഭാരതീയസംസ്‌കാരത്തെയും സാഹിത്യത്തെയും കലയെയും ജനങ്ങളുടെ ധാര്‍മ്മികവും ആദ്ധ്യാത്മികവുമായ ജീവിതമണ്ഡലത്തെയും പുഷ്ടിപ്പെടുത്തുന്നതില് രാമായണം വഹിച്ച പങ്ക് വളരെ വലുതാണ്. ലോകം ഉള്ളിടത്തോളംകാലം ഈ രാമകഥ ജനങ്ങളുടെ ഇടയില് പ്രചാരത്തിലിരിക്കുമെന്ന് വാല്മീകി മഹര്‍ഷി തന്നെ പ്രതിപാദിക്കുന്നത് വളരെ അര്‍ത്ഥവത്താണെന്ന് കാണുവാന് സാധിക്കും. ശ്രീരാമഭരതലക്ഷ്മണശത്രുഘ്‌നന്മാര്‍ക്ക് സമീപപ്രദേശങ്ങളിലായി ക്ഷേത്രം പണിതിരിക്കുന്നത് തൃശൂര് ജില്ലയില് ദര്‍ശിക്കാവുന്നതാണ്. തൃപ്രയാര് ശ്രീരാമക്ഷേത്രം, ഇരിങ്ങാലക്കുട കൂടല്‍മാണിക്യം ഭരതക്ഷേത്രം, മൂഴിക്കുളം ലക്ഷ്മണക്ഷേത്രം, പാറമ്മല് ശത്രുഘ്‌നക്ഷേത്രം എന്നിവയാണവ. ഇവ നാലമ്പലങ്ങള് എന്നും അറിയപ്പെടുന്നു. കര്‍ക്കടകത്തില് ഒരേദിവസം തന്നെ ഈ നാലു ക്ഷേത്രങ്ങളിലും ദര്‍ശനം നടത്തുന്നത് വളരെ പുണ്യപ്രദമാണെന്ന് കരുതപ്പെടുന്നു. ഇതുപോലെ മലപ്പുറം ജില്ലയിലെ പെരിന്തല്‍മണ്ണയ്ക്ക് സമീപത്തുള്ള രാമപുരത്തും കോട്ടയം ജില്ലയിലെ രാമപുരത്തും നാലമ്പലങ്ങളുണ്ട്. - രാജേഷ് പുല്ലാട്ടില് .... തുടരും


Anupama Parameswaran: actress-anupama-parameswaran's latest photos viral on social media | Samayam Malayalam Photogallery\nactress-anupama-parameswaran's latest photos viral on social media\nപ്രേമത്തിലെ മേരിയായി എത്തി മലയാളികളുടെ മനസ്സിൽ കയറിക്കൂടിയ നടിയാണ് അനുപമ പരമേശ്വരന്. കന്നി സിനിമ തന്നെ ഹിറ്റായതോടെ അനുപമയുടെ കരിയര് തന്നെ മാറി മറിഞ്ഞു. ഇപ്പോള് അന്യഭാഷാ സിനിമകളിൽ കൂടി സജീവമായ താരത്തിന്റെ പുതിയ ചില ചിത്രങ്ങൾ ആണ് സോഷ്യൽ മീഡിയ വഴി വൈറൽ ആകുന്നത്. അനുപമ ആണ് ഇൻസ്റ്റയിലൂടെ ചിത്രങ്ങൾ പങ്ക് വച്ചത്. അടികുറിപ്പുകൾക്ക് അപ്പുറം എന്ന ക്യാപ്‌ഷൻ നൽകിക്കൊണ്ടാണ് താരം ചിത്രങ്ങൾ പങ്ക് വച്ചിരിക്കുന്നത്. ഒരു രാജാകുമാരിയെ പോലെയുണ്ട് എന്നാണ് ആരാധകർ താരത്തോട് പറയുന്നത്.\nപ്രേമത്തിലൂടെ എത്തി മനം കവർന്നു!\nഅൽഫോൺസ് പുത്രൻ രചനയും സംവിധാനവും നിർവഹിച്ച പ്രേമം എന്ന ചിത്രത്തിൽ മേരി എന്ന കഥാപാത്രത്തെ അവതരിപ്പിച്ചുകൊണ്ടാണ് അനുപമ സിനിമാ രംഗത്ത് ചുവടുറപ്പിക്കുന്നത്. അതോടെ താരം മലയാളികളുടെ മേരിയായി!\nഅഭിനയത്തിന് പുറമെ പഠനത്തിലും തിളങ്ങിയ അനുപമ സി എം.എസ്. കോളേജിൽ ബി.എ. ലിറ്റെറേച്ചർ കമ്മ്യൂണിക്കേഷൻ & ജേർണലിസം ആണ് അനുപമ പഠിച്ചത്.\nസോഷ്യൽ മീഡിയയിൽ സജീവമായ താരം അടുത്തിടെ പങ്ക് വയ്ക്കുന്ന ചിത്രങ്ങൾ അധികവും വൈറൽ ആണ്. അടുത്തിടെ പട്ടുസാരിയിൽ സുന്ദരി ആയ താരത്തിന്റെ ചിത്രങ്ങൾ ആണ് ആരാധകർ ഏറ്റെടുത്തത്.\nസാരിയിൽ സുന്ദരിയായി എത്തിയ ചിത്രങ്ങൾക്ക് പിന്നാലെയാണ് ഇപ്പോൾ ലൈറ്റ് പിങ്ക് നിറത്തിലുള്ള ഗൗണിൽ അതി സുന്ദരിയായി താരം എത്തിയിരിക്കുന്നത്. ചിത്രങ്ങൾ വൈറൽ ആണ്.\nWeb Title : actress-anupama-parameswaran's latest photos viral on social media\nഅനുമപ അനുപമ പരമേശ്വരൻ premam fame anupama parameswaran Anupama Parameswaran Photos anupama parameswaran latest pics Anupama Parameswaran actress Anupama Parameswaran\nനികിത തുക്രാലിന്റെ ചിത്രങ്ങൾ വൈറൽ ആകുന്നു!അടുത്ത ഗാലറി


IND vs NEWZ Second ODI Dhawan and Rohit dethrawns Sachin and Sehwag- 'കൂട്ടുകെട്ടിലെ പുതു ഇതിഹാസം'; സച്ചിന്-സെവാഗ് സഖ്യത്തെ മറി കടന്ന് രോഹിത്തും ധവാനും\nInd Vs Newz Second Odi Dhawan And Rohit Dethrawns Sachin And Sehwag\n'കൂട്ടുകെട്ടിലെ പുതു ഇതിഹാസം'; സച്ചിന്-സെവാഗ് സഖ്യത്തെ മറി കടന്ന് രോഹിത്തും ധവാനും\nപട്ടികയില് ഒന്നാമതുള്ളത് സച്ചിനും സൗരവ്വ് ഗാംഗുലിയുമാണ്\nJanuary 26, 2019 01:43:18 pm\nവെല്ലിങ്ടണ്: ന്യൂസിലാന്റിനെതിരായ രണ്ടാം ഏകദിനത്തില് ഇന്ത്യയുടെ മികച്ച ടോട്ടലിന് അടിത്തറ പാകിയത് ഓപ്പണര്‍മാരായ ശിഖര് ധവാനും രോഹിത് ശര്‍മ്മയും ചേര്‍ന്നുള്ള കൂട്ടുകെട്ടായിരുന്നു. ഇരുവരും ചേര്‍ന്ന് നേടിയത് 154 റണ്‍സാണ്. ഇതോടെ രോഹിത്തും ധവാനും മറി കടന്നത് സാക്ഷാല് സച്ചിന്റേയും സെവാഗിന്റേയും റെക്കോര്‍ഡാണ്.\nരോഹിത്തിന്റേയും ധവാന്റേയും 14-ാമത്തെ സെഞ്ചുറി കൂട്ടുകെട്ടിനാണ് ന്യൂസിലാന്റ് സാക്ഷ്യം വഹിച്ചത്. ഇതോടെ 13 സെഞ്ചുറി കൂട്ടുകെട്ടുള്ള സച്ചിന്റേയും സെവാഗിന്റേയും റെക്കോര്‍ഡ് ഇരുവരും മറികടന്നു. പട്ടികയില് ഒന്നാമതുള്ളത് സച്ചിനും സൗരവ്വ് ഗാംഗുലിയുമാണ്. ഇരുവരും ചേര്‍ന്ന് 26 സെഞ്ചുറി കൂട്ടുകെട്ടുകളുണ്ട്. രണ്ടാമതുള്ളത് രോഹിത്തും കോഹ്ലിയുമാണ്. ഇരുവരും ചേര്‍ന്ന് 15 സെഞ്ചുറി കൂട്ടുകെട്ടുകളുണ്ടാക്കിയിട്ടുണ്ട്. രോഹിത്തും ധവാനും മൂന്നാമതാണ്.\nരോഹിത്തിന്റെ 38-ാമത്തെ ഏകദിന ഫിഫ്റ്റിയും ധവാന്റെ 27-ാമത്തെ ഏകദിന ഫിഫ്റ്റിയും പിറന്ന മത്സരം കിവീസിനെതിരായ രണ്ടു പേരുടേയും മുന്നാമത്തെ ഫിഫ്റ്റിക്കും സാക്ഷ്യം വഹിച്ചു.\nഅതേസമയം, 50 ഓവറുകള് പിന്നിട്ടപ്പോള് നാല് വിക്കറ്റ് നഷ്ടത്തില് 324 റണ്‍സുമായാണ് ഇന്ത്യ കളി അവസാനിപ്പിച്ചത്. ഓപ്പണര് രോഹിത് ശര്‍മ്മയാണ് ഇന്ത്യയുടെ ടോപ്പ് സ്‌കോറര്. 96 പന്തുകളില് നിന്നും 87 റണ്‍സാണ് രോഹിത് നേടിയത്. ഓപ്പണര് ശിഖര് ധവാന് 67 പന്തുകളില് നിന്നും 66 റണ്‍സെടുത്തും പുറത്തായി.\nനായകന് വിരാട് 45 പന്തുകളില് നിന്നും 43 റണ്‍സെടുത്തു. അമ്പാട്ടി റായിഡു 49 പന്തുകളില് നിന്നും 47 റണ്‍സും മുന് നായകന് എംഎസ് ധോണി 33 പന്തുകളില് നിന്നും 48 റണ്‍സാണ് നേടിയത്. 10 പന്തില് നിന്നും 22 റണ്‍സുമായി കേഥാര് ജാദവും തകര്‍ത്താടി.ശിഖര് ധവാനും വിരാട് കോഹ്ലിയും ഒഴികെ എല്ലാവരും സിക്‌സ് അടിക്കുകയും ചെയ്തു.\nTags: Rohit Sharma, Sachin Tendulkar, Shikhar Dhawan, Virender Sehwag


കർക്കടകത്തിന്റെ ദുർക്കടം തീർക്കാൻ നാലമ്പല ദർശനം!! ദശരഥ പുത്രന്മാരെ വണങ്ങി പുണ്യം നേടാം!! | four temple visit in ramayana month - Malayalam Oneindia\nകർക്കടകത്തിന്റെ ദുർക്കടം തീർക്കാൻ നാലമ്പല ദർശനം!! ദശരഥ പുത്രന്മാരെ വണങ്ങി പുണ്യം നേടാം!!\nPublished: July 13 2017, 17:31 [IST]\nദുർക്കടം പിടിച്ച കർക്കടക മാസത്തിലേക്ക് കടക്കുകയാണ്. ജൂലൈ 17നാണ് കർക്കടകം തുടങ്ങുന്നത്. ആരോഗ്യ പരിചരണവും, രാമായണ പാരായണവുമെല്ലാം ഈ മാസത്തിന്റെ പ്രത്യേകതയാണ്. സമൃദ്ധിയുടെ ചിങ്ങപ്പുലരിക്ക് കാത്തിരിക്കുന്നതിനാൽ ഭക്തി നിർഭരമായിരിക്കും കർക്കടക മാസം. കർക്കടകമാസം രാമയണ മാസമെന്നും അറിയപ്പെടുന്നതിനാൽ നാലമ്പല ദർശനവും ഈ മാസത്തിന്റെ പ്രത്യേകതയാണ്. ദശരഥ പുത്രന്മാരായ ശ്രീരാമൻ, ഭരതൻ, ലക്ഷ്മണൻ, ശത്രുഘ്നൻ എന്നിവരുടെ ക്ഷേത്രങ്ങൾ ഒരേദിവസം ദർശിക്കുന്നത് പുണ്യമായി കാണുന്നു.\nതൃപ്രയാർ ശ്രീരാമസ്വാമി ക്ഷേത്രം, ഇരിങ്ങാലക്കുട കൂടൽ മാണിക്യ ക്ഷേത്രം, തിരുമൂഴിക്കുളം ലക്ഷ്മക്ഷേത്രം, പായമ്മൽ ശത്രുഘ്ന ക്ഷേത്രം എന്നിവയാണ് നാലമ്പല ദര്‍ശനത്തിലെ അമ്പലങ്ങൾ. കോട്ടയം, എറണാകുളം, തൃശൂർ എന്നീ മൂന്നു ജില്ലകളിലാണ് ഈ ക്ഷേത്രങ്ങൾ ഉൾപ്പെടുന്നത്.\nതൃശ്ശൂര് ജില്ലയിലെ കൊടുങ്ങല്ലൂര് ഗുരുവായൂര് റൂട്ടില് തൃപ്രയാര് പുഴയുടെ തീരത്താണ് തൃപ്രയാർ ശ്രീരാമ ക്ഷേത്രം. ശംഖ്, ചക്രം, ഗദ, അക്ഷമാല എന്നിവ ധരിച്ചിരിക്കുന്ന ചതുര്‍ബാഹുവായ ശ്രീരാമനാണ് ഇവിടുത്തെ പ്രധാന പ്രതിഷ്ഠ. ശാസ്താവ്, ഗണപതി, ദക്ഷിണാമൂര്‍ത്തി, ഹനുമാന് എന്നീ ഉപദേവതകളും ഇവിടെയുണ്ട്. കൊടികയറി ഉത്സവം നടക്കാത്ത അപൂര്‍വക്ഷേത്രമാണ് തൃപ്രയാർ ക്ഷേത്രം. ആറാട്ട് പുഴ പൂരത്തിന്റെ നായകത്വം വഹിക്കുന്നത് തൃപ്രയാറപ്പനാണ്. ബാധാ ഉപദ്രവങ്ങളില്‍നിന്ന് മുക്തി സിദ്ധിക്കുന്നതിന് തൃപ്രയാറപ്പനെ ഉപാസിക്കുന്നത് ഉത്തമാണെന്നാണ് വിശ്വാസികള് പറയുന്നത്. നാലമ്പല ദർശം ആരംഭിക്കുന്നത് ഇവിടെ നിന്നാണ്. 600 വർഷത്തിലധികം പഴക്കമുള്ള അമ്പലമാണിതെന്നാണ് പറയപ്പെടുന്നത്.\nതൃപ്രയാറിൽ നിന്ന് അടുത്ത് എത്തേണ്ടത് കൂടൽ മാണിക്യ ക്ഷേത്രത്തിലാണ്. തൃശ്ശൂര്-കൊടുങ്ങല്ലൂര് റൂട്ടില് ഇരിങ്ങാലക്കുടയിലാണ് ഈ ക്ഷേത്രം സ്ഥിതി ചെയ്യുന്നത്. വനവാസത്തിനുപോയ ശ്രീരാമന് മടങ്ങിവരുന്നതും കാത്ത് തപസ്സനുഷ്ഠിക്കുന്ന ഭരതനാണ് ഇവിടുത്തെ പ്രധാന പ്രതിഷ്ഠ. മൂന്നു കൈകളിൽ കോദണ്ഡം, ശംഖ്, ചക്രം എന്നിവയും അഭയമുദ്രയോട് കൂടിയതുമാണ് പ്രതിഷ്ഠ. വൈഷ്ണവ ക്ഷേത്രമാണെങ്കിലും ശിവക്ഷേത്രത്തില് എന്നപോലെയുള്ള പ്രദക്ഷിണമാണ് ഇവിടെ. ഉപദേവതാ പ്രതിഷ്ഠ ഇല്ലായെന്നൊരു സവിശേഷതയും ഈ ക്ഷേത്രത്തിനുണ്ട്. വിഗ്രഹത്തില് കണ്ട മാണിക്യകാന്തി പരീക്ഷിക്കുന്നതിനായി കായംകുളം രാജധാനിയില്‍നിന്നും കൊണ്ടുവന്ന മാണിക്യം വിഗ്രഹത്തിനടുത്തുവെച്ച് നോക്കിയെന്നും ആ മാണിക്യം വിഗ്രഹത്തില് ലയിച്ചുചേര്‍ന്നു എന്നുമാണ് ഐതിഹ്യം. ഇതിനുശേഷമാണ് കൂടല്‍മാണിക്യം എന്ന പേരുണ്ടായതെന്നാണ് പറയപ്പെടുന്നത്.\nഇവിടെ പൂജയ്ക്ക് കര്‍പ്പൂരം, ചന്ദനത്തിരി എന്നിവ ഉപയോഗിക്കാറില്ല. കൂടാതെ ദീപാരാധനയും പതിവില്ല. കൂടല്‍മാണിക്യം ഭരതസ്വാമി സന്താനദായകനും രോഗശാന്തിയെ പ്രദാനം ചെയ്യുന്നവനുമാണ്. ആണ്‍കുട്ടിയുണ്ടാകുന്നതിന് കടുംപായസവും പെണ്‍കുട്ടിയുണ്ടാകുന്നതിന് വെള്ള നിവേദ്യവും ക്ഷേത്രത്തില് വഴിപാടായി നടത്തുന്നു. വയറുവേദനയ്ക്ക് വഴുതനങ്ങ നിവേദ്യവും അര്‍ശസ്സിന് നെയ്യാടിസേവയും ശ്വാസകോശ സംബന്ധമായ രോഗങ്ങള്‍ക്ക് മീനൂട്ടും ഈ ക്ഷേത്രത്തിലെ സവിശേഷ വഴിപാടുകളാണ്. ക്ഷേത്രത്തിലെ പുത്തരി നിവേദ്യത്തിന്റെ ഭാഗമായ മുക്കിടി നിവേദ്യം സേവിച്ചാല് ഒരു വര്‍ഷം യാതൊരു രോഗവും ഉണ്ടാകില്ലെന്നാണ് വിശ്വാസം.\nഎറണാകുളം ജില്ലയിലെ ആലുവ മാള റൂട്ടിലെ മൂഴിക്കുളം ലക്ഷ്മണ ക്ഷേത്രമാണ് നാലമ്പല ദർശനത്തിലെ മൂന്നാമത്തെ ക്ഷേത്രം. ചതുർബാഹുവായ വിഗ്രമാണ് ഇവിടെ. പീഠത്തിൽ തന്നെ ഹമനുമാന്റെ സാന്നിധ്യവുമുണ്ട്. നൂറ്റിയെട്ട് തിരുപ്പതികളില് ഒന്നായി വൈഷ്ണവാചാര്യന്മാരായ ആഴ്വാര്‍മാര് ഈ ക്ഷേത്രത്തെ പാടി പുകഴ്ത്തിയിട്ടുണ്ട്. ശിവന്, ഗണപതി, ശ്രീരാമന്, സീത, ശാസ്താവ്, ഭഗവതി, ഗോശാലകൃഷ്ണന് എന്നിവരാണ് ഉപദേവതമാര്. അനന്താവതാരമായ ലക്ഷ്മണ മൂര്‍ത്തിയാണ് ഇവിടെ വസിക്കുന്നതെന്നാണ് ഐതിഹ്യം. അതുകൊണ്ട് ഈ ഗ്രാമത്തില് സര്‍പ്പത്തിന്റെ ഉപദ്രവം ഉണ്ടാകില്ല എന്നൊരു വിശ്വാസമുണ്ട്. പാൽപ്പായസം, ഒറ്റയപ്പം, അവൽ അരവണ, കദളിപ്പഴം എന്നിവ വഴിപാട്. ക്ഷിപ്ര കോപിയാണെങ്കിലും തിരുമൂഴിക്കുളത്തപ്പൻ ക്ഷിപ്രപ്രസാദിയാണ്. കൂടൽ മാണിക്യത്തു നിന്ന് തിടുക്കത്തിൽ വന്നാലെ മൂഴിക്കുളത്ത് പ്രഭാത പൂജയ്ക്ക് എത്താൻ കഴിയുകയുള്ളു.\nനാലമ്പല ദർശനത്തിലെ അവസാനത്തെ ക്ഷേത്രമാണ് പായമ്മൽ ശത്രുഘ്ന ക്ഷേത്രം. കൊടുങ്ങല്ലൂര്-ഇരിങ്ങാലക്കുട റൂട്ടില് വെള്ളാങ്ങല്ലൂര് കവലയില്‍നിന്നും ആറ് കിമീ അകലെ പൂമംഗലം പഞ്ചായത്തിലാണ് ഈ ക്ഷേത്രം സ്ഥിതി ചെയ്യുന്നത്. ചതുരാകൃതിയായ ശ്രീകോവിലാണ് ഇവിടെ. ധർമ്മ പത്നിയായ ശ്രുതകീർത്തി സാന്നിധ്യവും ഇവിടെയുണ്ട്. ഉപദേവൻ വിഘ്നേശ്വരൻ മാത്രമാണ്. മഹാവിഷ്ണുവിന്റെ ആയുധമായ സുദര്‍ശന ചക്രത്തിന്റെ അവതാരമാണ് ശത്രുഘ്‌നന് എന്ന് വിശ്വസിക്കപ്പെടുന്നു. ശത്രുദോഷ ശാന്തിയ്ക്കും ശ്രേയസ്സിനും സുദര്‍ശന പുഷ്പാഞ്ജലിയും സുദര്‍ശന ചക്ര സമര്‍പ്പണവുമാണ് ക്ഷേത്രത്തിലെ പ്രധാന വഴിപാടുകള്. ആഭിചാരദോഷം, ശത്രുദോഷം, ബാധാദോഷം എന്നിവയില്‍നിന്നും മുക്തി സിദ്ധിക്കുന്നതിനായി ഈ ക്ഷേത്രത്തില് ദര്‍ശനം നടത്തുന്നത് ഉത്തമമാണെന്ന് കരുതപ്പെടുന്നു.\nകോട്ടയം , മലപ്പുറം ജില്ലകളിലും നാലമ്പല ദർശനം ഉണ്ട്. രാമപുരം ശ്രീരാമക്ഷേത്രം, അമനകര ഭരത ക്ഷേത്രം, കൂടപ്പുലം ലക്ഷ്മണ ക്ഷേത്രം, മേതിരി ശത്രുഘ്‌ന ക്ഷേത്രം എന്നിവയാണ്. രാമപുരം ശ്രീരാമക്ഷേത്രം, വറ്റല്ലൂര് ചൊവാണയില് ഭരതക്ഷേത്രം, പുഴക്കാട്ടിരി പനങ്ങാങ്ങര ലക്ഷ്മണക്ഷേത്രം, നാറാണത്ത് തെക്കേടത്ത് മനയില് ശത്രുഘ്‌ന ക്ഷേത്രം ഇവയാണ് മലപ്പുറം ജില്ലയിലെ നാലമ്പലങ്ങള്.\nകൂടുതൽ karkkadakam വാർത്തകൾ\nkarkkadakam kerala temple ramayanam month കേരളം ക്ഷേത്രം രാമായണം മാസം\nfour temple visit in ramayana month.\nStory first published: Thursday, July 13, 2017, 17:31 [IST]


prithviraj sukumaran talk about friendship with tovino\n'അതൊരു സിനിമാക്കഥ പോലെയാണ്'; ടൊവിനോയുമായുളള സൗഹൃദത്തെ കുറിച്ച് പൃഥ്വി\nSep 3, 2020, 11:25 AM\nപൃഥ്വിരാജും ടൊവിനോയും ആദ്യമായി ഒന്നിച്ച ചിത്രമാണ് 'സെവൺത് ഡേ'. അവിടെ തുടങ്ങുന്നതാണ് ഇരുവരുടേയും സൗഹൃദം. ഒരു സിനിമാക്കഥ പോലെയാണ് താനും ടൊവിനോയും തമ്മിലുള്ള ബന്ധമെന്ന് പൃഥ്വി പറയുന്നു. തന്റെ ജീവിതത്തിലെ വഴിത്തിരിവായ ചിത്രം ‘എന്ന് നിന്റെ മൊയ്തീൻ’ ആണെന്നും അതിന് കാരണക്കാരൻ പൃഥ്വിയാണെന്നും ടൊവിനോ പറഞ്ഞപ്പോഴാണ് ഇരുവരുടേയും സൗഹൃദത്തിന്റെ കഥ പൃഥ്വി വിവരിച്ചത്. സൂര്യ ടിവി ഓണദിനത്തിൽ സംപ്രേക്ഷണം ചെയ്ത ‘മധുരപ്പതിനെട്ടിൽ പൃഥ്വി’ എന്ന പരിപാടിയുടെ വേദിയിൽ വെച്ച് ഇരുവരും സംസാരിക്കുന്ന വീഡിയോ ആണ് ഇപ്പോൾ വൈറൽ ആവുന്നത്.\n'ഒരുമിച്ച് ജിമ്മാം, അപ്പനേം കൂട്ടിക്കോ', ടൊവിനോയുടെ കമന്റിന് പൃഥ്വിയുടെ മറുപടി\n'ഒരു സിനിമാക്കഥ പോലെയാണ് ഞാനും ടെവിനോയും തമ്മിലുള്ള ബന്ധം. 'സെവൺത് ഡേ', കാസ്റ്റിങ് നടക്കുന്ന സമയത്ത് ടൊവിനോ സിനിമയിൽ ഉണ്ടായിരുന്നില്ല. മറ്റൊരു നടനാണ് ടൊവിനോയുടെ വേഷം ചെയ്യേണ്ടിയിരുന്നത്. പക്ഷെ ഷൂട്ടിങ് തുടങ്ങുന്നതിന് കുറച്ചു നാൾ മുമ്പ് വലിയൊരു തമിഴ് പ്രൊജക്ടിൽ അവസരം ലഭിച്ചതുകൊണ്ട് അദ്ദേഹത്തിന് ഈ സിനിമയിൽ നിന്നും മാറി നിൽക്കേണ്ടി വന്നു. അങ്ങനെയാണ് 'എബിസിഡി' എന്ന സിനിമയിൽ വില്ലനായി അഭിനയിച്ച ആളെ കണ്ടുനോക്കാമെന്ന് കരുതുന്നത്. ഞാൻ 'എബിസിഡി' കാണുന്നത് ശരിക്കും ടൊവിനോയെ കാണാനാണ്. അങ്ങനെ ടൊവിനോയെത്തന്നെ കാസ്റ്റ് ചെയ്യാമെന്ന് വിചാരിച്ചു. 'സെവൺത് ഡേ'യിലെ ടൊവിനോയുടെ അഭിനയം എനിക്ക് ഭയങ്കരമായി ഇഷ്ടപ്പെട്ടു. കൂടെ അഭിനയിച്ചപ്പോൾ നല്ല ആക്ടറാണെന്ന് തോന്നി. പിന്നീട് മൊയ്തീനിൽ എനിക്കാദ്യം മനസിൽ വന്നത്, ടൊവിനൊ കറക്ടായിരിക്കുമല്ലോ എന്നാണ്. 'സെവൺത് ഡേ'യിൽ ടൊവിനൊ കാസ്റ്റ് ചെയ്യപ്പെട്ടു എന്നത് മാത്രമാണ് ഭാഗ്യം. അവിടം മുതൽ എല്ലാം അവന്റെ കഴിവും കഷ്ടപ്പാടുമാണ്. 'സെവൺത് ഡേ'യിൽ ഇവൻ ചളമായിരുന്നെങ്കിൽ മൊയ്തീനിൽ ഞാനിവനെ വിളിക്കില്ലായിരുന്നു.' പൃഥ്വി പറയുന്നു.\nപൃഥ്വിരാജ് സുകുമാരനും ടൊവിനോ തോമസും കേന്ദ്രകഥാപാത്രങ്ങളാകുന്ന ബിഗ് ബജറ്റ് സിനിമ അണിയറയിൽ ഒരുങ്ങുകയാണ്. കഴിഞ്ഞ റിപ്പബ്ലിക് ദിനത്തിൽ ഇരുവരുടെയും ഫേസ്ബുക് പേജിലൂടെ ആയിരുന്നു പ്രഖാപനം. കെ എസ് ബാവ സംവിധാനം ചെയ്യുന്ന സിനിമ രാജ്യം കണ്ട ഏറ്റവും വലിയ ചാരദൗത്യമായിരിക്കുമെന്നാണ് പോസ്റ്റ് നൽകിയ സൂചന. ടൊവിനോ നായകനാകുന്ന 'മിന്നൽ മുരളി'യുടെ ട്രെയ്ലറിന് അടുത്തിടെ വലിയ സ്വീകാര്യത ലഭിച്ചിരുന്നു. മിന്നല് മുരളിയെന്ന തനിനാടന് സൂപ്പര് ഹീറോയെ പരിചയപ്പെടുത്തുന്ന ചിത്രം അഞ്ച് ഭാഷകളിലായാണ് ഒരുങ്ങുന്നത്.


Why Ajaz killed Soumya | പരിശീലന കാലത്ത് മൊട്ടിട്ട പ്രണയം; പണം നൽകിയതും മനസ്സിലേക്ക് കയറിക്കൂടാൻ തന്നെ; കാറിന് ഇടിച്ചിട്ട് മതി വരുവോളം കുത്തിയ ശേഷം തീകൊളുത്തിയത് വിവാഹ അഭ്യർത്ഥന നിരസിച്ചതിന്റെ പ്രതികാരം; വാരിപ്പുണർന്നത് ആത്മഹത്യാ ലക്ഷത്തോടെയെന്ന് തീവ്രപരിചരണ വിഭാഗത്തിലുള്ള അജാസിന്റെ മൊഴി; പകമൂത്തത് ഫോൺ ബ്ലോക്ക് ചെയ്തപ്പോൾ തന്നെ; വള്ളികുന്നത്ത് പൊലീസുകാരിയെ ചുട്ടുകൊന്ന കൊടും ക്രൂരതയുടെ കഥ തുടങ്ങുന്നത് തൃശ്ശൂരിലെ പൊലീസ് ട്രെയിനിങ് കോളേജിൽ - MarunadanMalayali.com\nJune 17, 2019 | 02:35 PM IST | Permalink\nആലപ്പുഴ: വനിതാ പൊലീസ് ഉദ്യോഗസ്ഥ സൗമ്യയെ തീ വച്ച് കൊന്ന കേസിൽ പ്രതി അജാസിന്റെ മൊഴി രേഖപ്പെടുത്തി. സൗമ്യയെ കൊന്ന ശേഷം ആത്മഹത്യ ചെയ്യുകയായിരുന്നു ലക്ഷ്യമെന്ന് അജാസ് മജിസ്‌ട്രേറ്റിന് മൊഴി നൽകി. ഇന്നലെ രാത്രിയാണ് മജിസ്‌ട്രേറ്റ് അജാസിന്റെ മൊഴി രേഖപ്പെടുത്തിയത്. കൃത്യത്തിൽ മറ്റാർക്കും പങ്കില്ലെന്നും അജാസ് മൊഴി നൽകി. സൗമ്യയുമായി പ്രണയത്തിലായിരുന്നുവെന്നാണ് അജാസ് പൊലീസിനോടും പറയുന്നത്. പ്രണയം തലയ്ക്ക് പിടിച്ചപ്പോഴാണ് വിവാഹ അഭ്യർത്ഥന നടത്തിയത്. ഇത് നിരസിച്ചതിന്റെ പ്രതികാരമായിരുന്നു കൊലയെന്നും അജാസ് പറയുന്നു. അജാസുമായുള്ള എല്ലാ ബന്ധവും ഉപേക്ഷിക്കാൻ സൗമ്യ ശ്രമിച്ചിരുന്നു. അജാസിന്റെ ഫോൺ സൗമ്യ ബ്ലോക്കും ചെയ്തു. ഇതിനുശേഷം മറ്റു നമ്പറുകളിൽനിന്ന് ഫോൺ വിളിച്ച് അജാസ് ഭീഷണിപ്പെടുത്തിയെന്നും പൊലീസ് കണ്ടെത്തിയിട്ടുണ്ട്.\nശരീരത്തിൽ നാൽപ്പത് ശതമാനത്തോളം പൊള്ളലേറ്റ അജാസ് ആലപ്പുഴ മെഡിക്കൽ കോളേജിൽ തീവ്ര പരിചരണം വിഭാഗത്തിൽ ചികിത്സയിലാണ്. വിവാഹാഭ്യർത്ഥന നിരസിച്ചതാണ് കൊലപാതകത്തിലേക്ക് നയിച്ചതെന്ന് അജാസ് മജിസ്‌ട്രേറ്റിനും മൊഴി നൽകി. തീ കൊളുത്തിയ ശേഷം സൗമ്യയെ കയറിപിടിക്കുകയായിരുന്നു താനെന്നും അജാസ് വ്യക്തമാക്കി. ഇത് ആത്മഹത്യായെന്ന ലക്ഷ്യത്തോടെയാണെന്നാണ് അജാസ് പറയുന്നത്. എന്നാൽ അജാസിനെ രക്ഷപ്പെടാൻ അനുവദിക്കാതെ സൗമ്യ കെട്ടിപിടിച്ചുവെന്നാണ് സംഭവ സ്ഥലത്തെത്തിയവർ പറയുന്നത്. സൗമ്യയെ കൊലപ്പെടുത്തിയ ശേഷം ഓടിരക്ഷപ്പെടാനും അജാസ് ശ്രമിച്ചിരുന്നു.\nവിവാഹാഭ്യർഥന നിരസിച്ചതാണ് പൊലീസുകാരിയായ സൗമ്യയെ അജാസ് ചുട്ടുകൊല്ലാൻ കാരണമെന്ന് സൗമ്യയുടെ അമ്മയുടെ മൊഴിയും പൊലീസിന് കിട്ടിയിരുന്നു. സൗമ്യയെ അജാസ് വിവാഹത്തിന് നിർബന്ധിച്ചിരുന്നതായും മുൻപും പെട്രോളൊഴിച്ചു കൊല്ലാൻ ശ്രമിച്ചിട്ടുണ്ടെന്നും അമ്മ ഇന്ദിര പൊലീസിനു മൊഴി നൽകി. വള്ളികുന്നം പൊലീസ് സ്റ്റേഷനിലെ സി.പി.ഒ ആയ സൗമ്യ പുഷ്പാകരനും അജാസും സൗഹൃദത്തിലാകുന്നത് തൃശൂരിലെ പൊലീസ് ട്രെയിനിങ് ക്യാമ്പിൽ വച്ചാണ്. സൗമ്യയുടെ പരിശീലകനായിരുന്നു അജാസ്. അന്ന് മുതൽ തന്നെ സൗമ്യയുമായി പ്രണയത്തിലായിരുന്നുവെന്നാണ് അജാസ് പറയുന്നത്. സാമ്പത്തിക ഇടപാടുകളെ കുറിച്ചും സമ്മതിച്ചിട്ടുണ്ട്. എന്നാൽ ഇതൊന്നും പൊലീസ് മുഖവിലയ്‌ക്കെടുത്തിട്ടില്ല.\nവള്ളിക്കുന്ന് പൊലീസ് സ്റ്റേഷനിലെ സിവിൽ പൊലീസ് ഓഫീസറായ സൗമ്യ പുഷ്പകരനെ സഹപ്രവർത്തകനായ അജാസ് പെട്രോളൊഴിച്ച് തീ കൊളുത്തി കൊല്ലുകയായിരുന്നു. ഡ്യൂട്ടി കഴിഞ്ഞ് വീട്ടിൽ മടങ്ങിയെത്തി സൗമ്യയെ കാറിൽ പിന്തുടർന്ന് വന്ന അജാസ് കാഞ്ഞിപ്പുഴയയിൽ വച്ച് സ്‌കൂട്ടർ ഇടിച്ച് വീഴ്‌ത്തി. അജാസിനെ കണ്ട് ഭയന്ന സൗമ്യ വീണിടത്ത് നിന്നും ഓടി രക്ഷപ്പെടാൻ ശ്രമിച്ചെങ്കിലും അടുത്തുള്ള വീടിന് മുന്നിൽ വച്ച് അജാസ് ഇവരെ പിടികൂടുകയും കത്തിവച്ച് കുത്തിയ ശേഷം പെട്രോളൊഴിച്ച് കത്തിക്കുകയുമായിരുന്നു. ഗുരുതരമായി പൊള്ളലേറ്റ സൗമ്യ സംഭവസ്ഥലത്ത് വച്ചു തന്നെ മരിച്ചു.\nസൗമ്യയുടെ മൃതദേഹം ആലപ്പുഴ മെഡിക്കൽ കോളേജ് ആശുപത്രിയിലെ പോസ്റ്റുമോർട്ടത്തിനുശേഷം ബന്ധുക്കൾക്ക് കൈമാറി. ഫൊറൻസിക് വിഭാഗം മേധാവി ഡോ.കെ.ശ്രീദേവിയുടെ നേതൃത്വത്തിലുള്ള ഡോക്ടർമാരുടെ സംഘമാണ് പോസ്റ്റുമോർട്ടം നടത്തിയത്. ഞായറാഴ്ച പകൽ 11-ന് ആരംഭിച്ച പോസ്റ്റുമോർട്ടം ഉച്ചയ്ക്ക് 1.30-നാണ് പൂർത്തിയായത്. ചെങ്ങന്നൂർ ഡിവൈ.എസ്‌പി. അനീഷ് വി.കോര, വള്ളികുന്നം എസ്‌ഐ. ഇ.ഷിജു എന്നിവരുടെ സാന്നിധ്യത്തിലായിരുന്നു പോസ്റ്റുമോർട്ടം. അജാസ് അപകടനില തരണം ചെയ്തിട്ടില്ലെന്ന് ആശുപത്രി അധികൃതർ അറിയിച്ചു. ശ്വാസകോശമടക്കമുള്ള ആന്തരിക അവയവങ്ങൾക്ക് പൊള്ളലേറ്റിട്ടുണ്ടെന്ന് സംശയിക്കുന്നു. 72 മണിക്കൂർ കഴിയാതെ ആരോഗ്യനിലയെപ്പറ്റി ഒന്നും വ്യക്തമാകില്ലെന്നും അധികൃതർ പറഞ്ഞു.\nമൂന്നുകുട്ടികളുടെ അമ്മയാണ് സൗമ്യ. സൗമ്യയുടെ ഭർത്താവിനെ കൊലപ്പെടുത്തുമെന്നും അജാസ് ഭീഷണിപ്പെടുത്തിയതായി സൗമ്യയുടെ അമ്മ ഇന്ദിര പറയുന്നു. അജാസ് നിരന്തരം ശല്യപ്പെടുത്തുമായിരുന്നെന്നും തനിക്കെന്തെങ്കിലും സംഭവിച്ചാൽ അതിന് ഉത്തരവാദി അജാസാണെന്നും ഇക്കാര്യം പൊലീസിനോട് പറയണമെന്നും അമ്മ പറഞ്ഞതായി സൗമ്യയുടെ മൂത്തമകൻ ഏഴാം ക്ലാസ് വിദ്യാർത്ഥിയായ ഋഷികേശും മൊഴി നൽകിയിട്ടുണ്ട്. ഇരുവരും തമ്മിൽ പണമിടപാടുകൾ ഉണ്ടായിരുന്നുവെന്നാണ് അമ്മയുടെ മൊഴി. സൗമ്യ അജാസിൽനിന്ന് ഒന്നേകാൽ ലക്ഷം രൂപ വാങ്ങിയിരുന്നു. ഇതു തിരികെ നൽകിയെങ്കിലും അജാസ് സ്വീകരിച്ചില്ല. തുടർന്ന് സൗമ്യ പണം അജാസിന്റെ അക്കൗണ്ടിലേക്ക് നിക്ഷേപിച്ചെങ്കിലും അജാസ് പണം തിരികെ സൗമ്യയുടെ അക്കൗണ്ടിലേക്ക് അയച്ചു.\nതുടർന്ന് സൗമ്യ അമ്മയ്ക്കൊപ്പം എറണാകുളത്തെത്തി അജാസിനെ നേരിൽ കണ്ട് പണം നൽകാൻ ശ്രമിച്ചു. എന്നാൽ അയാൾ പണം വാങ്ങാൻ തയാറാകാതെ സൗമ്യയെ വിവാഹം ചെയ്യണമെന്ന് ആവശ്യപ്പെടുകയായിരുന്നു. എറണാകുളത്തുനിന്നു സൗമ്യയെയും അമ്മയെയും തിരികെ കാറിൽ കൊണ്ടുവിട്ടത് അജാസായിരുന്നു. ഒരു വർഷമായി അജാസിൽനിന്ന് നിരന്തരഭീഷണി നേരിട്ടിരുന്നതായി അമ്മയുടെ മൊഴിയിലുണ്ട്. അജാസ് മുമ്പും വീട്ടിലെത്തി സൗമ്യയെ പെട്രോൾ ഒഴിച്ച് കൊല്ലാൻ ശ്രമിച്ചിട്ടുണ്ട്. സൗമ്യയുടെ ഭർത്താവിനെ കൊലപ്പെടുത്തുമെന്നും അജാസ് ഭീഷണിപ്പെടുത്തിയിരുന്നു.\nശനിയാഴ്ച വൈകീട്ട് മൂന്നേമുക്കാലോടെയാണ് സൗമ്യ കൊല്ലപ്പെട്ടത്. പൊലീസിന്റെ ശാസ്ത്രീയ കുറ്റാന്വേഷണ വിഭാഗം തെളിവുശേഖരണം പൂർത്തിയാക്കിയപ്പോഴേക്കും മൂന്നു മണിക്കൂർ കഴിഞ്ഞു. തുടർന്ന് ചെങ്ങന്നൂർ ഡിവൈ.എസ്‌പി. അനീഷ് വി.കോരയുടെ മേൽനോട്ടത്തിൽ ഇൻക്വസ്റ്റ് പൂർത്തിയായപ്പോൾ രാത്രി ഏഴേകാൽ. സമഗ്ര അന്വേഷണം നടത്തുമെന്ന് ഐ.ജി. എം.ആർ.അജിത് കുമാർ പറഞ്ഞു. സൗമ്യയുടെ വള്ളികുന്നത്ത് വീട്ടിൽ അമ്മ ഇന്ദിര, അച്ഛൻ പുഷ്പാകരൻ, മക്കളായ ഋഷികേശ്, ആദികേശ് എന്നിവരുമായി അടച്ചിട്ട മുറിയിൽ അരമണിക്കൂറോളം സംസാരിച്ചിരുന്നു.\nപ്രതി അജാസിന്റെ ഭീഷണിയെപ്പറ്റി വള്ളികുന്നം സ്റ്റേഷൻ ഓഫീസറെ സൗമ്യ ധരിപ്പിച്ചിരുന്നതായി അമ്മ ഇന്ദിര മാധ്യമങ്ങളോട് പറഞ്ഞിരുന്നു. എന്നാൽ, പൊലീസ് ഉദ്യോഗസ്ഥർ ഇക്കാര്യം നിഷേധിച്ചു. ഇതിൽ വ്യക്തത വരുത്താൻ ബന്ധുക്കളുമായി ഐ.ജി. സംസാരിച്ചു. സൗമ്യ കൊല്ലപ്പെട്ട സ്ഥലം സന്ദർശിച്ച ഐ.ജി. സമീപവാസികളോട് കാര്യങ്ങൾ ചോദിച്ചറിഞ്ഞു. നേരത്തെ വള്ളികുന്നം സ്റ്റേഷനിൽ അന്വേഷണ ഉദ്യോഗസ്ഥരുടെ യോഗവും അദ്ദേഹം വിളിച്ചിരുന്നു.


ക്രുനാല് പാണ്ഡ്യയുടെ അസഭ്യവര്‍ഷം തുറന്നുപറഞ്ഞു; ദീപക് ഹുഡയ്‌ക്കെതിരെ നടപടിക്കൊരുങ്ങി ബറോഡ മാനേജ്‌മെന്റ് | Reporter Live\nBy : റിപ്പോർട്ടർ നെറ്റ്‌വർക്ക് January 13, 2021 3:16 pm 1 minute Read\nനായകന് ക്രുനാല് പാണ്ഡ്യ അസഭ്യവര്‍ഷം നടത്തിയതായി വെളിപ്പെടുത്തിയതിന് പിന്നാലെ ഓള്‍റൗണ്ടര് ദീപക് ഹുഡയ്‌ക്കെതിരെ നടപടി സ്വീകരിക്കാനൊരുങ്ങി ബറോഡ ക്രിക്കറ്റ് അസോസിയേഷന്. ടീമിന്റെ താല്‍പ്പര്യങ്ങള്‍ക്ക് അതീതമായി സ്വന്തം കാര്യങ്ങള് നോക്കാനാണ് ദീപക് ഹുഡ ശ്രമിച്ചതെന്ന് ബിസിഎ വക്താവ് ആരോപിച്ചു. താരത്തിനെതിരെ അച്ചടക്കലംഘനത്തിന് ശക്തമായ നടപടിയുണ്ടാകുമെന്നാണ് റിപ്പോര്‍ട്ടുകള്.\nസയ്യിദ് മുഷ്താഖ് അലി ട്രോഫി ആരംഭിക്കുന്ന ദിവസമായിരുന്നു ബറോഡ നായകന് ക്രുനാല് പാണ്ഡ്യക്കെതിരെ ഗുരുതര ആരോപണങ്ങളുമായി ഹുഡ രംഗത്ത് വന്നത്. ആരോപണത്തിന് പിന്നാലെ ബറോഡയുടെ വൈസ് ക്യാപ്റ്റന് കൂടിയായ ഹുഡ ക്യാംപ് വിട്ടു. ഹുഡയുടെ അസാനിദ്ധ്യം ടീമിന് കനത്ത തിരിച്ചടിയാണ് ഉണ്ടാക്കിയിരിക്കുന്നത്. ബറോഡയ്ക്കായി 46 ഫസ്റ്റ് ക്ലാസ് മത്സരങ്ങളും 123 ട്വന്റി-20 മത്സരങ്ങളും കളിച്ചിട്ടുള്ള താരമാണ് ദീപക് ഹൂഡ.\nബറോഡയ്ക്ക് വേണ്ടി 11 വര്‍ഷമായി കളിക്കുന്ന തനിക്ക് ക്രുനാല് പാണ്ഡ്യയില് മോശപ്പെട്ട രീതിയിലുള്ള അനുഭവമുണ്ടായി. ക്രുനാല് പാണ്ഡ്യ എന്നോട് മോശം ഭാഷയില് സംസാരിക്കുന്നു. ബറോഡയിലെ സഹതാരങ്ങളുടെയും വഡോദയിലെ റിലയന്‍സ് സ്റ്റേഡിയത്തില് പരിശീലിക്കാനെത്തുന്ന മറ്റ് ടീമുകളിലെ താരങ്ങളുടെയും മുന്നില് വെച്ചാണ് ഈ അപമാനം.\nസംഭവത്തില് ബറോഡ ക്രിക്കറ്റ് അസോസിയേഷന് അന്വേഷണത്തിന് ഉത്തരവിട്ടിരുന്നു. എന്നാല് പ്രാഥമിക നടപടി നേരിടേണ്ടി വരിക ഹുഡ തന്നെയായിരിക്കും.


ഉള്ളതും കൊറച്ചു ഇല്ലാത്തതും ; ഒരു 30:70 അനുപാതത്തില്\nപണ്ട് ....ഒരു പാട് പണ്ട് ...ഗൂഗിള് ഇനും യാഹൂവിനും മുമ്പ്...\nഎന്തിനെരേ പറയുന്നു വിന്‍ഡോസ് 95 നു വരെ മുമ്പ്....\nഎന്റെ ചെറുപ്പത്തില്.......എനിക്കീ പ്രേതങ്ങളിലോന്നും തീരെ വിശ്വാസം ഉണ്ടായിരുന്നില്ലാ...\nപക്ഷെ നേരം ഒരു ആറ് മണി കഴിഞ്ഞാല് എന്താന്നറിയില്ല പുറത്തിറങ്ങുമ്പോ യന്ത്രയൂഞ്ഞാല് താഴേക്കു കുതിക്കുമ്പോ ഉള്ളിലുണ്ടാകുന്ന ഒരു ഇക്കിളി എപ്ഫോഴും ഉള്ളില് സദാ കളിയാടി . കാര്യം ഞാന് ഇങ്ങനെ ആണെങ്കിലും അനിയന്‍സ് ഇന്റെ മുന്നില് ഞാന് ഒരു തച്ചോളി ഒതേനന് ആണ്. ധീരന്;തത്വജ്ഞാനി;പണ്ഡിതന്; തുടങ്ങിയ ഒരു ഇമേജ് അവന്റെ മുന്നില് ഉണ്ടെന്നായിരുന്നു എന്റെ തെറ്റിധാരണ . അത് കൊണ്ട് തന്നേയ് അവന്റെ ധീരതയെ കുതിനോവിക്കല് അന്നത്തെ ഫവരയിറ്റ് ഹോബി കളില് ഒന്നാമതായിരുന്നു. ഡെയിലി അവന്റെ ധീരതയ്ക്ക് നേരെ ഒന്ന് അല്ലെങ്ങില് രണ്ടു വെല്ലുവിളികലെങ്ങിലും ഉയര്തിയില്ലെങ്ങിലും; ചോറുണ്ട് കഴിയുമ്പോ പ്ലേറ്റ് ഇന്റെ വക്കത്തു അവന് കയറ്റി വച്ചിരിക്കുന്ന മീന് പൊരിച്ചതിന്റെ ഒരു കഷണം എടുത്തു തിന്നില്ലെങ്ങിലും എനിക്ക് വലിയ മനപ്രയാസം അന്നത്തെ കാലത്ത് പതിവായിരുന്നു.\nക്രിസ്തബ്ധം 1993.നേരം വ്യ്കീടു ആറ് ആറര ;ആരിക്കിരി അമ്പലത്തിലെ വിളക്ക് വെടി കേട്ടു; ആശേരി മാരുടെ അവിടത്തെ വിഷക്കാവിലെ വിളക്കിന്റെ മണം അന്തരീക്ഷത്തില് തങ്ങി നിക്കുന്ന ഒരു വയ്കുന്നേരം. "ഡാ ആരാ ഈ മീന്കൂടാന് ഒന്ന് കിഴക്കേല് കൊണ്ട് കൊടുക്കാ...." ഒരു ദിവസത്തെ അത്യധ്വാനം കഴിഞ്ഞു ആരിക്കിരി പാടത്തു നിന്ന് മടങ്ങി വന്നു മേല് കഴുകുന്ന എന്നോടും അനിയനോടുമായി ഉമ്മ ചോദിച്ചു . ''നീ ഒരു ആണ്കുട്ടിയാനെങ്ങി , തെളിയിക്കാന് ഒരു അവസരം ഞാന് തരാം; ധൈര്യം ഉണ്ടെങ്ങി ഇത് കിഴക്കേല് കൊണ്ട് കൊടുക്ക്" ഞാന് അവനെ വെല്ലു വിളിച്ചു. രാത്രി ഒറ്റയ്ക്ക് വീടിന്റെ അടുക്കളയില് പോയി ചോറ് എടുത്തു കൊണ്ട് വരുന്ന എനിക്ക് കിഴെക്കെ കാരുടെ അവിടെ വരെ പോകാന് അവനോടു വെല്ലു വിളിക്കാന് അര്‍ഹത എന്തായാലും ഉണ്ട്. പിന്നേ ഒരു വെടിക്ക് ടു കിളീസ് .എനിക്ക് വേറെ വല്ല വിനോദങ്ങളില് ആ നേരത്ത് ഏര്‍പെടുകയും ആവാം . രാത്രി വീടിനകതുള്ള ബാത്രൂമില് ഒറ്റയ്ക്ക് മൂത്രം ഒഴിക്കാന് പോവാത്ത അവന് പക്ഷെ ആത്മാഭിമാനം ഉള്ളവനായിരുന്നു; വെല്ലുവിളി ഏറ്റെടുത്തു..\nഇരുട്ട് ചെറുതായി പരന്നു തുടങ്ങിയിരുന്നു. ദൂരക്കാഴ്ച ഒരു മൂന്നു നാല് അടിയില് താഴെ മാത്രം.കിഴക്കേ കാരുടെ വീട് ഒരു അമ്പതു മീറ്റര് മാറി തെങ്ങും പറമ്പിനു അപ്പുറം. വഴിയുടെ ഒരു ഭാഗം പാടം;ചിറ യിലൂടെയ് വടക്ക് നിന്ന് ഒരു നടവഴി.കിഴക്കേ കാരുടെ വീടിനുമുമ്പ് കൈതകള് വീണു കിടക്കുന്ന തോട് അതിനു മുകളിലൂടെ യുഗങ്ങള് പഴക്കമുള്ള ഒരു നടപ്പാലം ധിതാണ് അവന്റെ മിഷന് ഇമ്പോസ്സിബിള് അരങ്ങേറാന് പോകുന്ന സ്ഥലത്തിന്റെ ജോഗ്രഫി.\nമൃത സഞ്ജീവനി യുമായി പോകുന്ന ഹനുമാന്റെ പോലെ കയ്യില് മീന് കറി യുടെ പാത്രം പിടിച്ചു അനിയന്‍സ് ദൌത്യത്തിന് തയ്യാറായി. ഇറങ്ങുന്നതിനു മുമ്പ് എന്നെ ഒരു നോട്ടം...മേലാല് എന്നെ കളിയാക്കാന് വന്നാല്.......എന്നൊരു ധ്വനി എനിക്കെവിടെയോ തോന്നി.....അവന് ഇറങ്ങി കഴിഞ്ഞപ്പോ എന്റെ കമ്പ്ലിറ്റ് ഹോപും നഷ്ടപ്പെട്ട്.ഇനി ഇവന് എങ്ങാനും പോയി തിരിച്ചു വന്നാല് എന്റെ ഈശ്വരാ...ഇവന് ഇത് ഏറ്റെടുക്കുമെന്ന് ആരറിഞ്ഞു...വെറുതേ വെല്ലുവിളിക്കേണ്ടി ഇല്ലായിരുന്നു..സത്യത്തില് ഈ നേരത്ത് കിഴക്കേല് പോവാന് എനിക്ക് നല്ല പേടിയാണ്.എന്റെ ആത്മഗതം എന്നെ ഇങ്ങനെ കുറ്റം പറഞ്ഞു കൊണ്ടിരുന്ന നേരത്ത്....\nഹിഷാം അബ്ബാസിനെ അനുസ്മരിപ്പിക്കുന്ന അറബിക് ഈരടികള് എവിടേ നിന്നോ ഒഴുകി വന്നു... ഞാന് ഒന്ന് കൂടി കാതോര്‍ത്തു......അത് എന്റെ അനിയന്റെ നെലോളി ആണല്ലോ..കൂടെ വേറൊരു പരിജയമില്ലാത്ത കരച്ചിലും.... അനിയന്റെ കരച്ചില് വീടിനു നേരെ അടുത്തപ്പോള് മറ്റേ കരച്ചില് വീടിന്റെ വടക്കേ ഭാഗത്തേക്ക് നീങ്ങി നീങ്ങി പോയി. ഒരു 9.86 സെക്കന്റ് കഴിഞ്ഞപ്പോ മേലാകെ മീന് ചാറും ആയി അവന് വീടിന്റെ ഉമ്മറത്ത് ക്രാഷ് ലാന്‍ഡ് ചെയ്തു... അവന്റെ മുഖത്ത് പച്ചാളം ഭാസി കാണിച്ച പേരറിയാത്ത ഒരു രസം.. എന്ത് പറ്റിയെടാ എന്ന് വീടിലുല്ലോര് ആര് ചോദിച്ചിട്ടും അവന് മിണ്ടിയില്ല...ശ്വാസഗതി ഏതാണ്ട് നോര്‍മല് ആയപ്പോ ...അവന് പറഞ്ഞു എന്തോ ഒരു നിഴല് പോലത്തെ സാധനം എന്റെ നേരെ എന്നെ പിടിക്കാന് വന്നു...\nഅസമയത് അവനെ ഒറ്റയ്ക്ക് പറഞ്ഞയച്ചതിനു ഉമ്മാനെ ചീത്ത പറഞ്ഞു വല്ലിമ്മ അവന്റെ പേടി പോവാന് മന്തിരിച്ചു ഊതി.. ഇതോടു കൂടി ആകെ വെട്ടിലായത് ഞാനാണ്.... ഇങ്ങനെ നിഴല് പോലെ ഒരു സാധനം നമ്മളെ പിടിക്കാന് നടക്കുന്നുണ്ടെങ്കില് ഇനി അടുക്കളയിലേക്കു ഒറ്റക് പോകുന്നത് പുനരാലോചിക്കേണ്ടി വരും. പിറ്റേ ദിവസം ഞാനും എന്റെ അനിയനും നേരം വെളുപ്പിച്ചത് വളരെ കഷ്ടപെട്ടാണ്.. അടിയന്തര സാഹചര്യം നേരിടാന് ഞങ്ങള് വെല്ലുവിളികള് ഒഴിവാക്കി ഒന്നിച്ചു....സി ബി ഐ ആയി മാറിയ ഞങ്ങള് പിറ്റേ ദിവസം തന്നേയ് സംഭവസ്ഥലം സന്ദര്‍ശിച്ചു. ഇന്‍വസ്ട്ടിഗേശന് ആരംഭിച്ചു. ഡമ്മി ടു ഡമ്മി ഫോര് ഫീട്സ്.......കാലു നിലത്തു വളരെ അധികം ഉറക്കുന്ന ഒരു ജീവിയെ ആണ് കണ്ടത്....കാല്‍പാട് മനുഷ്യനോടു സാധൃശ്യം ഉണ്ട്....തുടങ്ങിയവയായിരുന്നു പ്രാഥമിക നിഗമനം. കൊച്ചങ്കരന് ചേട്ടന് തെങ്ങിന് കിളച്ചത് പോലെ നല്ല തെളിഞ്ഞു കിടക്കുന്നത് കൊണ്ട് കാലടികളേ പിന്തുടരുന്നത് വളരെ വളരെ എളുപ്പമായിരുന്നു.കാലടികള് ആദ്യം പോയിട്ടുള്ളത് പാടത്തിന്റെ പടിഞ്ഞാറു ഭാഗത്തുള്ള കൈത കൂടിലെക്കാണ്. ഓഹോ ....മനുഷ്യന്റെ കാലുകളുള്ള ഒരു ജീവി ഈ കൈത കൂട്ടില് ഉണ്ടല്ലേ... കൈകള് പിന്നില് കെട്ടി ഞാന് അനിയനോട് ചോദിച്ചു....അപ്പോഴാണ് അവന് കൈതകൂടിന്റെ മറുവശത്ത് കാലടികളുടെയ് കണ്ടിനുഏശന് കണ്ടെത്തിയത്....അത് പിന്തുടര്‍ന്ന ഞങ്ങള് ഒടുവില് എത്തിച്ചേര്‍ന്നത് ഇന്നലെ വയ്കുന്നേരം ഒടിയനെ കണ്ടു പേടിച്ചു പനിച്ചു കിടക്കുന്ന സുര ചേട്ടന്റെ(അതന്നേ ...നമ്മടെ ബാലകൃഷ്ണന് ആശാരീടെയ്...എളേ മോന്...) വീട്ടില് ആണ് .വസൂരിക്കല പോലെ മൂപരുടെയ് മേത്ത് ആകെ കൈത മുള്ള് തറച്ച പാട്...കണ്ടാല് പെറ്റ തള്ള സഹിക്കില്ല..... സി ബി ഐ ചുറ്റും കൂടി നിന്നവര്‍ക് കാര്യം വിശദീകരിച്ചു കൊടുത്തു..... ചിരിച്ചു മണ്ണ് കപ്പി നിക്കുന്ന വീടുകാരുടെയ് മുന്നില് വച്ച് സുര ചേട്ടന് ജീവിതത്തില് ആദ്യമായി കണ്ട ഓടിയനു ഷേക്ക് ഹാന്‍ഡ് കൊടുത്തു... സി ബി ഐ അടിയന്തിര രക്ഷ പ്രവര്‍ത്തനത്തിനായി പ്രാഥമികാരോഗ്യ കേന്ദ്രത്തില് സുര ചേട്ടന് ഗുളിക വാങ്ങിക്കാന് പുറപ്പെട്ടു....നിങ്ങളും വിശ്വസിക്കണം നിഴല് പോലത്തെ ഒരു സാധനവും രാത്രി മനുഷ്യനെ പിടിക്കാന് നടക്കുന്നില്ലാ..എല്ലാം തോന്നലാണ്....\nPosted by ഭ്രുഗോധരന് at 9:56 AM6comments:\nഅല് മജാസില് ഒരു കഷ്ടകാലത്തു\nപിശുക്കന്റെ മുതല് ഉച്ച് കുത്തി പോകും എന്ന് ഉമ്മ ഇപ്പോഴും പറയാറുണ്ട്.\nഅല് മജാസ് ഏരിയ യില് മലബാറി ബാര്‍ബര് ഷാപ്പുകള് വളരെ കുറവായത് കൊണ്ടും;ഞാന് ഓഫീസില് വരുമ്പോഴും പോകുമ്പോഴും ഞാറു തലയന് ബാര്‍ബര് ലബനനി എന്നെ നോക്കി ചിരിക്കുന്നത് കൊണ്ടും ഇത്തവണ മുടിവെട്ട് ഇവനെ തന്നേയ് എല്പിക്കാം എന്ന് ഉള്‍വിളി ഉണ്ടായത്.അല്ലാണ്ട് അവിടെ ചില്ലുംമേ പതിപ്പിച്ച ഫ്രീകുകളുടെയ് പടം കണ്ടിട്ടൊന്നുമല്ല. ദിപ്പ വരാട്രീ എന്ന് ലവളോടു പറഞ്ഞു ടി ബാര്‍ബര്‍ഷപില് എത്തിയപ്പോ തന്നേയ് ഏതാണ്ട് ഒരു ബാറില് കയറിയ കുറ്റബോധം എനിക്ക് തോന്നി(പടച്ചോനേ തന്നേയ് മുമ്പ് ബാറില് കേറീട്ടില്ല );പുറത്തു പോകണോ വേണ്ടയോ എന്നാ കന്ഫുസനില് നിക്കുമ്പോ ഞാറു തലയന് ഓടി വന്നു ചിരിച്ചു സലാം പറഞ്ഞു എന്റെ ഉപ്പടെം ഉമ്മാടെം വരെ വിശേഷം ചോദിച്ചു; ഇത്രേം സ്നേഹം ഉള്ള ബര്‍ബരേ ഉപേക്ഷിച്ചു പോകാന് മാത്രം ദുഷ്ടനആയിരുന്നില്ല ഞാന്.\nപഠിക്കുമ്പോ ബസില് കേറി ഫുള് ചാര്‍ജ് കൊടുക്കുംബോഴുള്ള ബസ് കണ്ടക്ടരുടെയ് പെരുമാറ്റമായിരുന്നു ഞാറു തലയന്റെ. എന്നെ പിടിച്ചു തിരിയുന്ന കസേരെമ്മ ഇരുത്തി എന്താ ചെയ്യന്ടെന്നു ആണ് ചോദിച്ചെന്നു തോന്നുന്നു. അറബികളും എന്റെ പിതമാഹന്മാരും തമ്മില് ഒരു ചെറിയ ഇഷ്യൂ പണ്ടുണ്ടായത് കൊണ്ട് ഞാനും എന്റെ കുടുംബത്തില് പെട്ട ആരും അറബികളോട് അറബില് സംസാരിക്കാറില്ല. അതോണ്ട് ഞാന് അംഗ്യ ഭാഷയില് സൈഡില് ഖനം കുറച്ചു മുകളില് മീഡിയം ആക്കി വെട്ടിക്കൊലാന് ഓര്‍ഡര് കൊടുത്തു . (അയാള്‍ക് മനസിലാവനേ എന്ന് മനസുരുകി പ്രാര്‍ഥിച്ചു കൊണ്ട്). ആള് മെഷിനോന്നും ഉപയോഗിക്കാതെ കത്രിക കൊണ്ട് തകര്കുകയാണ് പെരുവനം കുട്ടന് മാരാരുടെ ഇലഞ്ഞിതര മേളം പോലെ. അതിനിടയില് അറബിയില് എന്തൊക്കെയോ പറയുന്നുണ്ട്. അമ്മിണിഡേയ് മോളും അയ്യപ്പെട്ടന്റെയ് മോനും കൂടി ...........;ചാതൂന്റെ അവിടത്തെ പശു ചത്തു എന്നൊക്കെ ആവും എന്ന് ഞാന് ഊഹിക്കുന്നു. എന്തായാലും കുടുംബ പരമായുള്ള അറബി മിണ്ടാ ശപഥം കാക്കാന് വേണ്ടി ഞാന് മിണ്ടാതെ കേട്ടിരുന്നു. ഒടുവില് വെട്ടു അവസാനിക്കാന് നേരത്ത് 'ദാന്ദ്രഫ്' എന്ന് പറഞ്ഞത് എനിക്ക് മനസിലായി. അപ്പോഴും ഞാന് തിരിച്ചൊന്നും പറഞ്ഞില്ല. എന്നെ കൊണ്ട് മിണ്ടിക്കാന് നോക്കണ്ടാടാ മോനേ നടക്കില്ല! ഞാന് മനസ്സില് പറഞ്ഞു.\nമുടി വെട്ടു കഴിഞ്ഞു ഞാന് എണീക്കാന് ആഞ്ഞപ്പോ , പിടിച്ചു അവിടെ ഇരുത്തി തലേല് ഒരു ക്രീം പുരട്ടി. എന്തിരൊക്കെയോ മെഷീന് എടുത്തു കൊണ്ട് വന്നു മാന്താനും പിചാനും തൊടങ്ങി. അവന്റെ കയ്യും കാലും കൊഴഞ്ഞപ്പോ ; ഒരു കുഷ്കിണ്ടം(പേരറിയാത്ത ഒരു സാധനം) ഉന്തി തള്ളി അടുത്തേക്ക് കൊണ്ട് വന്നു. മുമ്പ് ഞാനിതുപോലേ ഒരു കുഷ്കിണ്ടം കണ്ടിട്ടുള്ളത് നീല് ആമ്സ്ട്രോങ്ങിന്റെ തലേല് ആണ്. ആ കുഷ്കിണ്ടം കൊണ്ട് എന്റെ തല മൂടി വച്ച്; സ്വിച്ച് ഓണ് ചെയ്തു. ഞാന് കയ്യടിചു പ്രാര്‍ത്ഥിച്ചു. (കയ്യും കാലും വിരച്ചതാണോ എന്നും ന്യായമായി സംശയിക്കാം). ആ കുഷ്കിന്ടത്തില് നിന്നുള്ള ആവി എന്റെ മേടുല ഒബ്ലാങ്ങട്ടയെ പുളകം കൊള്ളിച്ചു. അയാള് എന്റെ കസേര ടിവി ക്ക് നേരെ തിരിച്ചു വച്ചു . ടിവിയില് ആ നേരത്ത് അയ്യപ്പനാശ്ശേരി മരിച്ചപ്പോ ബായി ചേച്ചി കരഞ്ഞ പോലെ ഒരു അറബി പെമ്പരന്നോതി ചങ്ക് കീറി പാടുന്നുണ്ടായിരുന്നു. അതൊന്നും മൈന്‍ഡ് ചെയ്യാതെ ഞാറു തലയന് അടുത്ത ആളുടെ തലയില് കൈ വച്ചിരുന്നു. ടിവിയില് എണ്ണി പറഞ്ഞു ഏങ്ങലടിച്ചു കരയുന്ന ആളുകള് മാറി മാറി വന്നു; 8 മണിക്ക് കുഷ്കിന്ടത്തില് കേറിയതാണ് ഞാന്. സമയം 8.40 ആയപ്പോ അവന്; ഞാറു തലയന് കുഷ്കിണ്ടം ഓഫ് ചെയ്തു എണീറ്റ് വരാന് എന്നോട് ആംഗ്യം കാണിച്ചു. വാഷിംഗ് ബസേനില് കുനിച്ചു നിര്‍ത്തിച്ചു ഒരു വലിയ പൈപ്പ് നീടി തല അവന് ഷാമ്പൂ ഇട്ടു കഴുകി; തോര്‍ത്തി തന്നു. തിരിച്ചു കസേരെമ്മേ കൊണ്ടിരുത്തി. കവിളിലും മുഖത്തും അനാഥമായി നിക്കുന്ന രോമങ്ങള് തലകൊണ്ട് ഒരു പ്രത്യേക ഡാന്‍സ് കളിച്ചു നൂലുകൊണ്ട് പിഴുതു മാറ്റി.മൂന്നു ദിവസം കഴിഞ്ഞിട്ടിപ്പോഴും അതിന്റെ വേദന പോയിട്ടില്ല. പിന്നേ അവിടെ നടന്നത് വിവരിക്കാന് വാക്കുകളില്ല. മുഖത്ത് അവന് ഒരു പാട് സാധനങ്ങള് തേച്ചു പിടിപ്പിച്ചു. ചിലത് ചുട്ടു പൊള്ളുന്നത്; ചിലത് തണുപ്പുള്ളതു. ഇതൊന്നും വേണ്ടായിരുന്നു എന്ന് പറയാന് മനസ് വെമ്പല് കൊണ്ടെങ്ങിലും മനസ്സില് ആളിക്കത്തിയ അറബ് വിരോധം കൊണ്ട് ക മ എന്ന് മിണ്ടിയില്ല.\nഅറബ് വിരോധം കൊണ്ട് എനിക്ക് നഷ്ടമായത് ;എന്റെ മുഖത്തിന്റെ ചാരിത്ര്യം മാത്രം ആണെന്ന് ആണ് ഞാന് അത് വരെ വിശ്വസിച്ചിരുന്നത്. പക്ഷെ നന്ദി പറഞ്ഞു ഇറങ്ങാന് പോയ എന്നോട് ഫോര്തി ദിര്‍ഹം എന്ന് ആ സാമ ദ്രോഹി; ഞാറു തലയന്; കുട്ടൂസന്; കപീഷു (കലിപ്പുകള് തീരണില്ലല്ലാ) ചോദിച്ചു. നമ്മുടെ ശത്രു രാജ്യ ക്കാരന് വരെ എന്റെ മുടി വെട്ടീടു ഇത് വരെ വെടിച്ചത് 15 ദിര്‍ഹം .പക്ഷെ ഒന്നും മിണ്ടാണ്ട് 40 എടുത്തു കൊടുത്തു; ഇത്രേം നേരം കഷ്ട പെട്ട് കാത്ത; തലമുറകള് പഴക്കം ഉള്ള അറബ് വിരോധം ശപഥം ഇനി ഈ ചീള് കേസിനു കളയണ്ടാ. അവിടെന്നു ഇറങ്ങുമ്പോ ഇനി ഇങ്ങോട്ടില്ല എന്നും പറഞ്ഞു ഒരു കമ്പ് മുറിച്ചിട്ട്.. അവന് കാണാതെ ആ ഞാറു തലയനേ ഒന്ന് കോട്ടി ആക്കി കാണിച്ചു. വീടിലെത്തി എന്റെ രൂപം കണ്ടു അവളുടെ കളിയാക്കല് കൂടി കേട്ടപ്പോ പതനം പൂര്‍ത്തിയായി. തോല്‍വികള് ഏറ്റു വാങ്ങാന് ചന്തു വിന്റെ ജീവിതം പിന്നെയും ബാക്കി.\nPosted by ഭ്രുഗോധരന് at 1:11 AM No comments:\nഒരു അതൃപ്തന് കിട്ടിയതൊന്നും പോരാ പോരാന്നുള്ള വിചാരം(നല്ലതായാലും ചീത്തയായാലും...)ഇക്കരെന്നു നോക്കുമ്പോ അക്കരപച്ച,ഇപ്പൊ ദുബായിലുണ്ട്, ബംഗ്ലോരില് ജോലി കിട്ടുന്നത് സ്വപ്നം കാണുന്നു... മരിക്കുന്നത് വരെ എന്തെങ്കിലും കാണിച്ചു ജീവിച്ചു പോണം.....പറയാന് മറന്നു..വിവരസാങ്കേതിക വിദ്യയില് ഒട്ടും വിവരമില്ലെങ്കിലും വിവരസാങ്കേതിക വിദ്യ വിദഗ്ദ്ധന് ആയി ജോലി നോക്കുന്നു.......പച്ചരിവാങ്ങണ്ടേ????


Malayalam News - 'തീവ്രവാദികൾക്കെതിരെ ശക്തമായ നിലപാടെടുത്തിരുന്ന കുഞ്ഞാലിക്കുട്ടി ഇപ്പോൾ മൗനം'; കാരണമെന്തെന്ന് മുഹമ്മദ് റിയാസ് |why Kunhalikutty is silent about minority terrorism questioned by Muhammed Riyas | News18 Kerala, Kerala Latest Malayalam News | ലേറ്റസ്റ്റ് മലയാളം വാർത്ത\n'തീവ്രവാദികൾക്കെതിരെ ശക്തമായ നിലപാടെടുത്തിരുന്ന കുഞ്ഞാലിക്കുട്ടി ഇപ്പോൾ മൗനം'; കാരണമെന്തെന്ന് മുഹമ്മദ് റിയാസ്\nജമാഅത്തെ ഇസ്ലാമിയെയും എസ്.ഡി.പി.ഐയെയും തള്ളിപ്പറയാന് ലീഗ്-കോണ്‍ഗ്രസ് നേതൃത്വം തയ്യാറാകാത്തതെന്തെന്നും റിയാസ്\nUpdated: February 21, 2020, 3:03 PM IST\nLast Updated: February 21, 2020, 3:03 PM IST\nകോഴിക്കോട്: മുസ്ലിം ലീഗില് തീവ്രവാദികള് നുഴഞ്ഞു കയറിയോ എന്ന് നേതാക്കള് തന്നെ പരിശോധിക്കട്ടെയെന്ന് ഡി.വൈ.എഫ്.ഐ അഖിലേന്ത്യാ പ്രസിഡണ്ട് കെ മുഹമ്മദ് റിയാസ്.\nഎസ്.ഡി.പി.ഐയും ജമാഅത്തെ ഇസ്ലാമിയും പൗരത്വനിയമങ്ങളില് നുഴഞ്ഞു കയറാന് ശ്രമിക്കുന്നുണ്ട്. ഇരു സംഘടനകളും യു.ഡി.എഫിന്റെ അദൃശ്യ സഖ്യകക്ഷികളായി മാറിയിരിക്കയാണ്. ജമാഅത്തെ ഇസ്ലാമിയെയും എസ്.ഡി.പി.ഐയെയും തള്ളിപ്പറയാന് ലീഗ്-കോണ്‍ഗ്രസ് നേതൃത്വം തയ്യാറാകാത്തതെന്തെന്നും റിയാസ് ചോദിച്ചു.\n' പി.കെ കുഞ്ഞാലിക്കുട്ടി ഉള്‍പ്പെടെയുള്ള ലീഗ് നേതാക്കള് നേരത്തെ ജമാഅത്തെ ഇസ്ലാമിക്കും എസ്.ഡി.പി.ഐക്കുമെതിരെ ശക്തമായ നിലപാടെടുത്തവരാണ്. എന്നാല് അടുത്ത കാലത്തായി തെരഞ്ഞെടുപ്പില് തോല്‍ക്കുമെന്ന് പേടിച്ച് ലീഗ് നിലപാട് മാറ്റുകയാണ്. എസ്.ഡി.പി.ഐയെയും ജമാഅത്തെ ഇസ്ലാമിയെയും തള്ളിപ്പറയാന് ലീഗ് നേതാക്കള് തയ്യാറാവുന്നില്ല. മുസ്ലിം ലീഗിനെതിരെ ബി.ജെ.പി തീവ്രവാദ ആരോപണം ഉന്നയിച്ചിരിക്കെ ലീഗ് നേതാക്കള് ഇതുവരെ മറുപടി പറയാത്തത് എന്താണെന്നത് ചോദ്യമാണ്. ലീഗ് യു.ഡി.എഫ് സമര വേദികളില് തീവ്രവാദ സംഘടനകളുടെ സാന്നിധ്യമുണ്ട്. ഇക്കാര്യം മതേതര വിശ്വാസികളായ യു.ഡി.എഫ് പ്രവര്‍ത്തകര് ചോദ്യം ചെയ്യണം.\nപൗരത്വ നിയമത്തിനെതിരെ കടയടച്ച് സമരം ചെയ്യുന്നതിനോട് ഡി.വൈ.എഫ്.ഐക്ക് യോജിപ്പില്ല. പലയിടങ്ങളിലും എസ്.ഡി.പി.ഐ നിര്‍ബന്ധിച്ച് കടയടപ്പിച്ചിട്ടുണ്ട്. ഇത് അംഗീകരിക്കാനാവില്ല. ഇത്തരം നടപടികള് ആര്.എസ്.എസിന് ഗുണം ചെയ്യും. മഹല്ല് കമ്മിറ്റികള് നടത്തിയ പൗരത്വ പ്രതിഷേധത്തെ മുഖ്യമന്ത്രി സ്വാഗതം ചെയ്തിട്ടുണ്ട്. എന്നാല് ചിലയിടങ്ങളില് പ്രതിഷേധങ്ങളെ എസ്.ഡി.പി.ഐ ഹൈജാക്ക് ചെയ്യുന്നുണ്ട്. ഇതാണ് മുഖ്യമന്ത്രി ചൂണ്ടിക്കാട്ടിയത്. എസ്.ഡി.പി.ഐയെ വിമര്‍ശിച്ചപ്പോള് ലീഗ് നേതാക്കള്‍ക്ക് എന്തിനാണ് വിഷമിക്കുന്നതെന്നും റിയാസ് ചോദിച്ചു.\nന്യൂനപക്ഷ തീവ്രവാദം ശക്തിപ്പെടാനുള്ള സാഹചര്യം ഇന്ത്യയിലുണ്ട്. കാരണം സംഘപരിവാര് വര്‍ഗ്ഗീയ അജണ്ടകള് നടപ്പാക്കുന്നതിലൂടെ ന്യൂനപക്ഷങ്ങളുടെ അരക്ഷിതാവസ്ഥ വര്‍ധിച്ചിട്ടുണ്ട്. ഈ സാഹചര്യം മുതലെടുക്കാന് ന്യൂനപക്ഷ വര്‍ഗ്ഗീയ സംഘടനകള് ശ്രമിക്കും. അത്തരമൊരു വര്‍ഗീയ സംഘടനയാണ് എസ്.ഡി.പി.ഐ. മതമൗലികവാദ സംഘടനയാണ് ജമാഅത്തെ ഇസ്ലാമി. ഇവരെ മാറ്റിനിര്‍ത്തി മാത്രമേ ആര്.എസ്.എസിനെതിരെ പോരാട്ടം നടത്താനാവൂ- റിയാസ് പറഞ്ഞു.\nഅമേരിക്കന് പ്രസിഡണ്ട് ഡൊണാള്‍ഡ് ട്രംപ് ഇന്ത്യയിലെത്തുന്ന ഫെബ്രുവരി 24ന് ദേശവ്യാപക പ്രതിഷേധം സംഘടിപ്പിക്കുമെന്നും റിയാസ് അറിയിച്ചു.\nFirst published: February 21, 2020, 2:57 PM IST